Document ID: 32001D0402

Komission päätös,
tehty 9 päivänä helmikuuta 2000,
yrityskeskittymän julistamisesta yhteismarkkinoille soveltuvaksi
(Asia COMP/M.1628 - TotalFina/Elf)
Neuvoston asetus (ETY) N:o 4064/89
(tiedoksiannettu numerolla K(2000) 363)
(Ainoastaan ranskankielinen teksti on todistusvoimainen)
(ETA:n kannalta merkityksellinen teksti)
(2001/402/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisöjen perustamissopimuksen,
ottaa huomioon Euroopan talousalueesta tehdyn sopimuksen ja erityisesti sen 57 artiklan,
ottaa huomioon yrityskeskittymien valvonnasta 21 päivänä joulukuuta 1989 annetun neuvoston asetuksen (ETY) N:o 4064/89(1), sellaisena kuin se on viimeksi muutettuna asetuksella (EY) N:o 1310/97(2), ja erityisesti sen 8 artiklan 2 kohdan,
ottaa huomioon menettelyn aloittamisesta tässä asiassa 5 päivänä lokakuuta 1999 tehdyn komission päätöksen,
on antanut asianomaisille yrityksille mahdollisuuden esittää huomautuksensa komission väitteistä,
ottaa huomioon keskittymiä käsittelevän neuvoa-antavan komitean lausunnon(3).
sekä katsoo seuraavaa:
(1) Komissio sai 24 päivänä elokuuta 1999 asetuksen (ETY) N:o 4064/89, jäljempänä "sulautuma-asetus", 4 artiklan mukaisen ilmoituksen keskittymähankkeesta, jolla TotalFina-yritys hankkii asetuksen (ETY) N:o 4064/89 3 artiklan 1 kohdan b alakohdassa tarkoitetulla tavalla määräysvallan Elf Aquitaine -yrityksessä 5 päivänä heinäkuuta 1999 esitetyllä julkisella vaihtotarjouksella.
I TOIMENPITEEN OSAPUOLET
(2) TotalFina on ranskalainen osakeyhtiö, joka harjoittaa liiketoimintaa öljyn- ja kaasuntuotannon, jalostuksen, öljytuotteiden jakelun, petrokemian ja erikoistuneen kemianteollisuuden alalla. Sen toiminta on maailmanlaajuista.
(3) Elf Aquitaine on ranskalainen osakeyhtiö, joka harjoittaa liiketoimintaa öljyn- ja kaasuntuotannon, jalostuksen, öljytuotteiden jakelun, petrokemian, erikoistuneen kemianteollisuuden ja terveydenhoidon alalla. Sen toiminta on maailmanlaajuista.
II KESKITTYMÄ
(4) Keskittymä syntyy TotalFinan julkisella vaihtotarjouksella, joka koskee kaikkia yksityishenkilöiden hallussa olevia Elf Aquitainen osakkeita. Näin ollen keskittymä muodostetaan hankkimalla asetuksen (ETY) N:o 4064/89 3 artiklan 1 kohdan b alakohdassa tarkoitettu yksinomainen määräysvalta.
III YHTEISÖNLAAJUINEN KESKITTYMÄ
(5) Kyseisten yritysten yhteenlaskettu maailmanlaajuinen liikevaihto on yli 5000 miljoonaa euroa(4) (Total 34981 miljoonaa euroa; Elf 32251 miljoonaa euroa). Kummankin yhteisönlaajuinen liikevaihto on yli 250 miljoonaa euroa [...](5) mutta kummankaan osapuolen liikevaihdosta yli kahta kolmasosaa ei toteuteta yhdessä ja samassa jäsenvaltiossa. Toimenpide on siis yhteisönlaajuinen.
IV MENETTELY
(6) TotalFina esitti 15 päivänä syyskuuta 1999 sitoumusehdotuksensa sulautuma-asetuksen 6 artiklan mukaisen menettelyn ensimmäisen vaiheen aikana. Tästä syystä vahvistettua määräaikaa jatkettiin asetuksen säännösten mukaisesti. Kyseiset sitoumukset eivät kuitenkaan olleet riittävän täsmällisiä, eivätkä ne voineet poistaa ilmoitetun toimenpiteen herättämiä vakavia epäilyjä.
(7) TotalFina esitti 18 päivänä lokakuuta 1999 sulautuma-asetuksen 8 artiklan 2 kohdan mukaiset sitoumusehdotuksensa. [...].
(8) Kyseisiä sitoumusehdotuksia ei ole pidetty riittävän täsmällisinä eikä niiden katsota voivan poistaa ilmoitetun toimenpiteen aiheuttamia vakavia epäilyjä.
(9) Ranskan viranomaiset esittivät 17 päivänä syyskuuta 1999 sulautuma-asetuksen 9 artiklan mukaisen pyynnön asian siirtämisestä osittain Ranskan viranomaisten käsiteltäväksi. Pyyntö koskee eräitä paikallisina pidettäviä markkinoita, kuten valmiiden öljytuotteiden varastointipalveluiden ja moottoriteiden varsien huoltoasemaverkkojen polttoainemyynnin markkinoita sekä markkinoita nestekaasun toimittamiseksi pulloissa jälleenmyyjille. Komissio siirsi 26 päivänä marraskuuta 1999 tehdyllä päätöksellä Ranskan viranomaisille ne osat asiasta, jotka koskivat jakeluvarastointipalvelujen käyttöä Pariisin alueen pohjois- ja eteläpuolella, Lyonissa ja Port la Nouvellessa. Muiden pyydettyjen seikkojen käsittelyn siirtäminen ei osoittautunut tarpeelliseksi, koska väitetiedoksianto käsitteli erityisesti öljytuotteiden varastointia Nantes Saint Nazairen ja Le Havren alueilla, polttoaineiden myyntiä moottoriteiden varsilla ja nestekaasun myyntiä. Ranskan viranomaiset peruuttivat 3 päivänä helmikuuta 2000 siirtopyyntönsä niiden kysymysten osalta, joista komissio ei ollut vielä päättänyt.
(10) TotalFinalle lähetettiin väitetiedoksianto 26 päivänä marraskuuta 1999, ja se vastasi siihen 13 päivänä joulukuuta 1999. TotalFina ei pyytänyt kuulemistilaisuuden pitämistä.
V MERKITYKSELLISTEN MARKKINOIDEN MÄÄRITTELY JA KILPAILUARVIO
1 JOHDANTO: JALOSTUS JA JALOSTETTUJEN TUOTTEIDEN MYYNTI
1.1 Kysyntä
(11) Ranskassa kulutettiin vuonna 1997 48,5 miljoonaa kuutiometriä moottoribensiiniä ja dieselöljyä sekä 19,5 miljoonaa kuutiometriä kevyttä polttoöljyä. Liikennepolttoaineiden kulutus lisääntyi 4,1 prosenttia, kevyen polttoöljyn 3,5 prosenttia ja nestekaasutuotteiden 5,8 prosenttia.
1.2 Hankintakanavat ja logistiikkaketju
(12) Ranskassa on nykyisin 13 jalostamoa, joista merkittävimmät ovat ryhmittäytyneet kahdeksi "jalostamokeskukseksi". Toinen niistä on keskittynyt Etang de Berren ympärille (Marseille) ja toinen Basse Seinen alueelle (Normandia). Näillä alueilla toimivat Ranskan suurimmat jalostamot. Lisäksi joitakin yksittäisiä jalostamoja sijaitsee Dunkerquessa, Donges'ssa (Nantesin alueella), Grandpuits'ssä (Pariisin alueella), Feyzinissa (Lyonin alueella) ja Reichstettissa (Elsassissa). Elfillä ja TotalFinalla on kummallakin kolme jalostamoa (Elfillä Pariisin, Lyonin ja Nantesin alueella; TotalFinalla Dunkerquen, Seinen laakson ja Berren alueella). Shellillä, Essolla ja BP/Mobililla on kaikilla kaksi jalostamoa, jotka sijaitsevat Seinen laaksossa ja Berren alueella. Elsassissa sijaitsevasta Reichstettin jalostamosta 65 prosenttia omistaa Shell, 8 prosenttia TotalFina ja 10 prosenttia Elf.
(13) Ranska tuo öljytuotteita ja sen tuonti- ja varastointi-infrastruktuurin kapasiteetti kestäisi nykyistä suurempien määrien käsittelyn. Tuontituotteet ostetaan yleensä Pohjanmeren tai Välimeren rahtimarkkinoilta esimerkiksi Platt'sin noteeraamaan markkinahintaan. Ranska on dieselöljyn nettotuoja ja moottoribensiinin nettoviejä.
(14) Tuontituotteet puretaan niin sanotuissa tuontiterminaaleissa. Jalostettuja tuotteita voidaan toimittaa tuontiterminaaleista ja jalostamoista. Tuontiterminaaleista on tavallisesti suurten erien irtotavarakuljetukseen soveltuvat yhteydet (lähes aina öljyputki, mutta myös juna- ja proomuyhteydet), jotka mahdollistavat jalostettujen tuotteiden siirron kaikkialle maahan. Tuotteet myydään niin kutsutuista jakeluterminaaleista, jotka ovat tuontiterminaaleja pienempiä varastoja, joiden avulla tuotteet voidaan varastoida lähelle vähittäismyyntipisteitä (huoltoasemia), joihin tuotteet kuljetetaan säiliöautoilla. Jalostamot ja tuontiterminaalit voivat myös tehdä paikallistoimituksia.
(15) Ranskassa on neljä öljyputkijärjestelmää.
(16) Trapilin öljyputkijärjestelmää (jonka omistaa samanniminen yhtiö) syöttää neljä Seinen laakson jalostamoa ja Le Havren tuontiterminaalit (jotka ovat Compagnie Industrielle et Maritimen eli CIM:n määräysvallassa) sekä Rouenin tuontiterminaalit (jotka ovat Compagnie Parisienne des Asphaltesin eli CPA:n määräysvallassa). Järjestelmä palvelee Basse Seinen alueen lisäksi Pariisin, Orléansin, Toursin ja Caenin alueita. Trapil toimittaa jalostettuja öljytuotteita myös Donges-Melun-Metz (DMM) -öljyputkelle, jota pitkin kyseiset tuotteet kuljetetaan Ranskan itäosiin.
(17) SPMR:n öljyputkea käyttävät neljä Etang de Berren alueen jalostamoa (Esso, BP/Mobil, Shell ja TotalFina), Feyzinin jalostamo (Elf, Lyonin alue) ja Dépôt Pétrolier de Fos (DP Fos) -tuontiterminaali. Öljyputki yhdistää kyseiset jalostamot Lyonin ja Ranskan Rivieran alueeseen sekä Alppien kautta Sveitsiin.
(18) DMM:n öljyputkea käyttävät Donges'n jalostamo (Elf), SFDM:n omistama Dongesin tuontiterminaali (SFDM kuuluu Elfin määräysvaltaan, ks. johdanto-osan 134 kappale) ja Grandpuits'n jalostamo. DMM on yhdistetty Trapiliin (Levesville ja Champeaux), mutta kyseinen liitos ei mahdollista tuotteiden siirtämistä Pariisiin alueelle (jalostettujen tuotteiden kuljetus tapahtuu lännestä itään). Kuljetuksen lähtökohtina toimivat Mansin tai Saint-Gervais'n terminaalit, Ferté Allais (SFDM), Grandpuits (Elfin jalostamo) ja Châlons-sur-Marnen ja Saint Baussantin terminaalit (yhteys Organisation de la Défense Communen eli ODC:n öljyputkeen).
(19) ODC:n öljyputken omistaa NATO, mutta sitä hoitaa Trapil. ODC:n öljyputkia käytetään vähän niiden vanhanaikaisen konfiguroinnin vuoksi. On mahdollista, että Strasbourgiin suuntautuva osa putkesta uudistetaan Reichstettin jalostamon toiminnan lopettamisen vuoksi. TotalFina on tehnyt nykyaikaistamisinvestointeja Dunkerquen Cambraihen yhdistävään osaan (pumppuasemat), joiden tarkoituksena on Dunkerquen ja Normandian jalostamojen menekin optimointi. Uusi pumppuasema sijaitsee TotalFinan Dunkerquen jalostamossa (yksityinen käyttöoikeus).
(20) Tavallisesti öljyputkea pitkin tai joskus proomulla tai junalla tapahtuvan kuljetuksen jälkeen jalostetut tuotteet varastoidaan jakeluterminaaleihin, joista ne toimitetaan joko jälleenmyyjille tai loppukäyttäjille.
(21) Logistiikkaketjulla tarkoitetaan jakelun peräkkäisten vaiheiden kokonaisuutta jalostamosta vähittäiskauppiaalle.
1.3 Jalostettujen tuotteiden myynti jalostamon omassa jakeluverkossa ja sen ulkopuolella
(22) Laivakuljetuskustannusten rajoittamiseksi Ranskassa myytävät tuotteet on yleensä jalostettu Ranskassa. Loput tuotteet viedään tai tuodaan suuren kuljetuskapasiteetin rahtialuksilla. Polttoaineet tai muut jalostamon valmistamat lopputuotteet jaetaan jalostamotoimintaan integroituun vähittäismyyntiverkkoon tai myydään tukkumarkkinoilla (niin sanotusti verkon ulkopuolella) vähittäiskauppiaille, tukkukauppiaille, suurille asiakasyrityksille tai toisille jalostamoille. Tukku- ja vähittäismyyjät hankkivat jalostetut tuotteet mieluiten paikallisesta terminaalista tai jalostamosta.
(23) Komissio on määritellyt aikaisemmissa päätöksissään jalostettujen tuotteiden tukku- ja vähittäismyynnin markkinat. Se on määritellyt moottoripolttoaineiden (bensiini ja diesel) vähittäismyynnin markkinat yleisellä tasolla ja erityisesti moottoriteiden osalta sekä kevyen polttoöljyn vähittäismyynnin markkinat. Jos moottoripolttoaineiden myyntiä moottoriteiden varsilla ei oteta huomioon, toimenpide ei muuta suoraan kilpailutilannetta vähittäismarkkinoilla hyper- ja supermarketien aiheuttaman kilpailupaineen vuoksi. Viime vuosina hyper- ja supermarketit ovat saaneet yhteensä noin 50 prosentin markkinaosuuden. TotalFina/Elfin markkinaosuus olisi puolestaan yhteensä [20-30 prosenttia].
(24) Pysyvän ja kilpailukykyisen aseman saavuttaminen jalostettujen tuotteiden vähittäismyynnin markkinoilla liittyy yleensä tiiviisti toimituksia varten käytettävissä olevaan logistiikkaan. Näin ollen hyper- ja supermarketit ovat merkittäviä kilpailijoita moottoripolttoaineiden vähittäismyynnin markkinoilla. Ne ovat pyrkineet varmistamaan mahdollisuutensa käyttää logistiikkaketjun tärkeimpiä osia (tuontiterminaaleja, öljyputkia ja jakeluterminaaleja). Ne voivat valita seuraavasta kahdesta vaihtoehdosta: 1) hankkia paikallistoimituksia jalostamoilta (jotka siis vastaavat tarvittaessa tuotteen kuljettamisesta asiakkaiden huoltoasemia lähimpänä sijaitseviin jakeluterminaaleihin asti), 2) hankkia tarvitsemansa tuotteet kansainvälisiltä markkinoilta (tuontiterminaalin kautta) tai ranskalaiselta jalostamolta. Kahdessa viimeksi mainitussa tapauksessa ne vastaavat itse kuljetuksesta joko säiliöautoilla (jos huoltoasemat sijaitsevat lähellä jalostamoa tai tuontiterminaalia) tai käyttämällä öljyputkien ja lähistöllä sijaitsevan jakeluterminaalin muodostamaa logistiikkajärjestelmää. Valintamahdollisuuden perusteella ja hyötymällä erityisesti kahden suurimman jalostamon eli TotalFinan ja Elfin välisestä kilpailutilanteesta hyper- ja supermarketit ovat onnistuneet kehittämään ja säilyttämään asemansa polttoaineiden vähittäismyynnin markkinoilla.
(25) Ilmoitettu toimenpide lopettaa TotalFinan ja Elfin välisen kilpailun. Sen lisäksi toimenpide aiheuttaa kilpailuongelmia jokaisella edellä kuvatulla logistiikkaketjun tasolla.
2 BENSIININ, DIESELIN JA KEVYEN POLTTOÖLJYN TUKKUMYYNNIN MARKKINAT
2.1 Merkitykselliset markkinat
2.1.1 Tuotemarkkinat
(26) Tukkumyynnin markkinoilla eli verkkojen ulkopuolisilla markkinoilla tarkoitetaan markkinoita, joilla polttoaineita hankkivat jalostamoihin integroitumattomat vähittäismyyjät (kuten hyper- ja supermarketit) ja suuret loppukäyttäjät (kuten kuljetusyhtiöt). Verkkojen ulkopuoliset riippumattomat myyjät voivat olla jalostajia ja tukkumyyjiä, kuten Louis Dreyfus tai Cargill. Käytännössä asiakkaat voivat ostaa tuotteet terminaalista (jakeluterminaalista). Kaikilla jalostamoilla on näin ollen "kauttakuljetussopimuksia" kolmansien kanssa useimmista niiden yksin tai yhdessä muiden kanssa omistamista varastoista. Asiakkaat saattavat myös haluta ostaa tuotteet suoraan jalostamosta tai tuontiterminaalista, joko toimittaakseen tuotteet lähellä sijaitsevalle huoltoasemaketjulle (tällöin jalostamo ja/tai tuontiterminaali toimii jakeluterminaalina) tai koska ne haluavat ostaa tuotteet suurissa erissä (esimerkiksi: tuonti säiliöaluksilla), jotka varastoidaan tuontiterminaaliin. Viimeksi mainitussa tapauksessa mahdollisuus käyttää suurten erien irtotavarakuljetukseen soveltuvia infrastruktuureja tuontiterminaalista tai jalostamosta käsin sekä jakeluterminaalien käyttömahdollisuus ovat välttämättömiä. Tällöin kyse on varastokapasiteetin vuokrauksesta tai kauttakuljetuksesta; jalostamot vuokraavat tarvittaessa kapasiteettia joiltakin alueiltaan.
(27) Jokaisen asian kannalta merkityksellisen jalostetun tuotteen myynti verkkojen ulkopuolella (lyijytön ja lyijytetty bensiini, dieselöljy ja kevyt polttoöljy) muodostaa omat merkitykselliset markkinansa, jotka ovat muiden tuotteiden vastaavan myynnin markkinoista erilliset. Kyseiset tuotteet eivät ole keskenään korvattavissa kysynnän kannalta. Myöskään tarjonnan puolella korvattavuutta ei ole, sillä se edellyttäisi jalostamojen prosessien sopeuttamista, mihin vaikuttavat monet muutkin muuttujat.
(28) Ei ole tarpeen tehdä eroa näiden kahden asiakasryhmän välillä merkityksellisten markkinoiden määrittämiseksi. Jos suurilta loppukäyttäjiltä ja vähittäismyyntiä tai jälleenmyyntiä harjoittavilta asiakkailta perittävässä hinnassa olisi eroa, viimeksi mainitut käyttäisivät tilannetta hyväkseen ja myisivät ostamansa tuotteet edelleen suurille loppukäyttäjille. Hintaero ei siis olisi kannattava verkkojen ulkopuolisen tarjonnan markkinoilla.
(29) Tukkumyynnin markkinat ovat olennaisen tärkeät kilpailun säilyttämiseksi vähittäismarkkinoilla, sillä riippumattomien vähittäiskauppiaiden kilpailukyky riippuu niiden mahdollisuudesta hankkia toimituksia samoin ehdoin kuin integroituneet vähittäiskauppiaat.
2.1.2 Maantieteelliset markkinat
(30) Verkkojen ulkopuolisen myynnin maantieteelliset markkinat ovat voimakkaasti riippuvaiset logistiikkaketjun ominaisuuksista Ranskassa. Infrastruktuuriin liittyvistä vaatimuksista johtuen - jalostetut tuotteet on kuljetettava öljyputkea pitkin - verkkojen ulkopuolisen myynnin markkinat voivat olla luonteeltaan alueelliset. Jalostamosta tai tuontiterminaalista ostetut lopputuotteet kulutetaan useimmiten kyseisten terminaalien tai jalostamojen läheisyydessä tai myyjä kuljettaa ne öljyputkea pitkin tai muita kuljetusmahdollisuuksia käyttäen jakeluterminaaleihin, jotka vastaavat toimituksista lähistöllä sijaitseville huoltoasemaketjuille. Jakeluterminaaleihin kuljetetuista tuotteista 25 prosenttia myydään paikallisella tasolla ja 75 prosenttia alueellisella tai kansallisella tasolla.
(31) Ranskan logistiikkainfrastruktuurin perusteella maa voidaan jakaa kuuteen erilliseen maantieteelliseen alueeseen verkkojen ulkopuolisten markkinoiden osalta:
i) Eteläinen alue (Provence, Midi-Pyrénées), jonne tuotteet kuljetetaan 90-prosenttisesti SPMR:n öljyputkea pitkin ja jossa toimitukset perustuvat Berre-Marseillen jalostamojen sekä laivoilla Fosiin maahantuotuihin tuotteisiin(6);
ii) Itäinen alue, jonka toimituksista vastaavat pääasiassa Reichstettin jalostamo, TotalFinan jalostamo Mardyckissa (Dunkerque) ODC:n öljyputken kautta ja Elfin jalostamo Donges'ssa DMM:n öljyputken kautta sekä Reiniä pitkin liikennöivät proomut(7);
iii) Pohjoinen alue, jonka toimituksista vastaavat pääasiassa TotalFinan jalostamo Mardyckissa ja Féluyn varasto (Belgia), joka on yhdistetty yksityisomistuksessa olevalla öljyputkella TotalFinan jalostamoon Antwerpenissä sekä rannikolla sijaitsevat tuontiterminaalit(8);
iv) Normandian ja Pariisin alue, jonka toimituksista vastaavat pääasiassa Basse Seinen jalostamot (TotalFina, Shell, Esso ja BP) ja eri tuontiterminaalit TRAPIL/LHP:n öljyputkia pitkin sekä Elfin jalostamo Grandpuits'ssä(9);
v) Läntinen ja Keski-Ranskan alue, jonka toimituksista vastaavat Elfin jalostamo Donges'ssa DMM:n öljyputkea pitkin ja maahantuonti laivoilla Atlantin rannikolle(10);
vi) Rhône-Bourgognen alue, jonka toimituksista vastaavat Elfin jalostamo Feyzinissa (Lyon) ja SPMR:n öljyputken kautta Etang de Berren jalostamot(11).
(32) TotalFina katsoo, että verkkojen ulkopuolisen myynnin maantieteelliset markkinat ovat kansalliset. Sen mukaan eri alueelta toisille kuljetetaan huomattava määrä jalostettuja tuotteita, eivätkä hinnat vaihtele huomattavasti alueittain.
(33) Jokaisella jalostamolla tai terminaalilla on tietty asiakaspiiri (ympärysalue), jonka laajuus riippuu kuljetuskustannuksista, jotka tuotteiden jakelu lopulliseen määränpäähän aiheuttaa. Useat asiakaspiirit voivat muodostaa kokonaisuuden kysynnän kannalta ja tämä voi johtaa kilpailuolosuhteiden samanlaisuuteen. Kilpailuarviossa huomioon otettavat maantieteelliset markkinat voisivat koostua useammista päällekkäisistä asiakaspiireistä.
(34) TotalFina on käyttänyt perusteena erityisesti kyseisten alueiden välisiä tuotevirtoja selittäessään, että merkitykselliset markkinat eivät voi olla vain alueelliset. Esimerkiksi Reichstettin jalostamo sopeuttaa hintansa suoraan Dunkerquen, Donges'n, Feyzinin tai Fosin jalostamosta ostettaessa perityn hinnan mukaan ja ottamalla huomioon kuljetuskustannukset. Tuotevirrat johtuvat kyseisten alueiden poikki kulkevista öljyputkista. Tämä ei kuitenkaan mahdollista osallistumista merkityksellisille markkinoille, koska se edellyttäisi terminaalien käyttämistä. Terminaalien asiakaspiirien päällekkäisyys vaikuttaa maantieteellisesti rajoitetulta, eikä sen perusteella voida päätellä, ettei yhdenmukainen hintojenkorotus tietyllä alueella olisi kannattavaa lähialueilta peräisin olevan korvaavan tarjonnan vuoksi. Näin ollen logistiikkaketjun maantieteellinen tutkiminen jokaisella mainitulla kuudella alueella osoittaa, että öljyputkien varrella on varastoryhmiä ja niitä on keskittynyt myös suurten kaupunkialueiden ympärille. Näiden varastoryhmittymien asiakaspiirit eivät ole päällekkäisiä. Näin ollen näyttää siltä, että tarjonta ja kysyntä kohtaavat tavallisesti vain edellä mainitun kuuden alueen asettamissa puitteissa.
(35) TotalFina selittää myös, että hintaerot näillä alueilla ovat verkkojen ulkopuolisen myynnin osalta marginaalisia. On kuitenkin korostettava, että tukkumyyntihinnat perustuvat Platt's-hintoihin (rahtimarkkinoilla noteerattu hinta), joihin on lisätty kuljetus- ja varastointikustannukset. Viimeksi mainitut kustannukset muodostavat vain pienen osan Platt's-hinnasta, mikä selittää vähäiset hintaerot eri alueilla. Jalostetuille tuotteille on kuitenkin kaksi Platt's-hintaa: Pohjanmeren ja Välimeren hinta. Myös TotalFina soveltaa erilaisia sisäisiä hintaluokkia tukkumyyntiin neljällä Ranskan jalostamokeskusten mukaan määritellyllä alueella.
(36) On siis viitteitä siitä, että maantieteelliset markkinat olisivat alueelliset, mutta ne voivat olla myös kansalliset. Komission hankkimien tietojen mukaan suurin osa ostotoiminnasta tukkumyynnin markkinoilla tapahtuu jalostamosta tai tuontivarastosta (75 prosenttia). Näiden markkinoiden päätoimijat toimivat kansallisella tasolla. Hyper- ja supermarketit esittävät kansallisia tarjouspyyntöjä tietylle alueelle toimitettavien jalostettujen tuotteiden osalta. On yleistä, että jalostamot esittävät näille yrityksille päivittäin tarjouksia Platt's-noteerauksen perusteella laskettuun hintaan (kansainvälisillä rahtimarkkinoilla noteerattu hinta), johon ne lisäävät toimituspaikkakohtaiset kuljetuskustannukset sekä jalostamon katteen.
(37) Merkityksellisten maantieteellisten markkinoiden määritelmä voidaan jättää avoimeksi, koska se ei muuta kilpailuarviota.
2.1.3 Yhteismarkkinoiden merkittävä osa
(38) Jokainen edellä mainituista kuudesta alueesta muodostaa merkittävän osan yhteismarkkinoista maantieteellisen laajuutensa vuoksi tai siitä syystä, että osa kyseessä olevista tuotteista tuodaan maahan.
2.2 Arviointi
2.2.1 Nykyinen kilpailutilanne
(39) Kuten edellä esitetystä kyseisten kuuden alueen kuvauksesta ilmenee, TotalFinalla ja Elfillä on samankaltainen ja toisiaan täydentävä asema Ranskan markkinoilla. Tämä tasapainotilanne on edistänyt kilpailua näiden kahden ryhmittymän välillä, mikä on puolestaan lisännyt kilpailua Ranskan polttoainemarkkinoilla.
(40) TotalFina mukaan TotalFina ja Elf vastaavat yhdessä [45-55 prosentista] verkkojen ulkopuolisilla tukkubensiinimarkkinoilla saatavilla olevasta bensiinistä. Kyseiset markkinat ovat perinteiset vientimarkkinat. TotalFina ja Elf vastaavat yhdessä [45-55 prosentista] verkkojen ulkopuolisilla tukkudieselmarkkinoilla saatavilla olevasta dieselistä. Nämä markkinat ovat puolestaan perinteiset tuontimarkkinat. Seuraavassa taulukossa esitetään arvioita markkinaosuuksista, jotka komissio on laskenut markkinatutkimuksen yhteydessä kerättyjen tietojen perusteella.
TAULUKON PAIKKA
Lähde:
CO-lomake ja vastaukset komission kysymyksiin.
(41) Kysynnän osalta verkkojen ulkopuolisille tukkumarkkinoille on ominaista hyper- ja supermarketien tulo markkinoille viimeisen viidentoista vuoden aikana. Hyper- ja supermarketit ovat kuitenkin todenneet, että niiden toiminta on vielä erittäin vähäistä kevyen polttoöljyn ja polttoaineena käytettävän nestekaasun vähittäis markkinoilla. Yhden komissiolle esitetyn perustelun mukaan tämä johtuu siitä, että Elf ja TotalFina ovat tähän asti toimittaneet niille vain rajoitetusti näitä tuotteita. Kysynnän osalta on myös mainittava muut riippumattomat jälleenmyyjät kuten Bolloré, Dyneff tai Avia (Thévenin-Ducrot ja Picoty). Bolloré toimii kaikilla verkkojen ulkopuolisilla markkinoilla ja kevyen polttoöljyn vähittäismarkkinoilla. Dyneffin huoltoasemaketju sijaitsee Ranskan eteläosassa. Avia on yhteinen liikenimi, jonka takana toimii monia riippumattomia eurooppalaisia jälleenmyyjiä.
2.2.2 Keskittymän vaikutukset
(42) TotalFinan aikomus ostaa Elf asettaa kyseenalaiseksi kaikki seikat, joiden vuoksi kilpailtujen tukkumyynnin markkinoiden (ja täten vähittäismarkkinoiden) olemassaolo on mahdollista. Sulautuma tuo TotalFina/Elfille määräysvallan polttoainejakelun logistiikkaketjun jokaisessa osassa. Poistaessaan kilpailun näiden kahden jalostamon väliltä sulautumasta muodostuu uusi yksikkö, jonka käyttämistä muut markkinatoimijat (kilpailijat-jalostamot tai asiakkaat-jälleenmyyjät) eivät voi välttää. Tällainen asema jalostamotoiminnassa ja määräävä asema jakelulogistiikassa luo pullonkauloja, joiden vuoksi öljy-yhtiöihin integroitumattomien toimijoiden, kuten hyper- ja supermarketien tai riippumattomien jälleenmyyjien, on entistä vaikeampaa tai kalliimpaa hankkia tuotteita.
Tarjonnan analyysi
- Määräysvalta hankintalähteissä
(43) Sulautuman jälkeen TotalFina/Elfin määräysvallassa on [45-55 prosenttia] Ranskan jalostamokapasiteetista.
Ranskan jalostamokapasiteetti
TAULUKON PAIKKA
Lähde:
TotalFina.
(44) TotalFina/Elfin määräysvallassa on myös [50-60 prosenttia] tuontiterminaalien kapasiteetista, eikä luku edes vastaa TotalFinan todellista määräysvaltaa. Lähtökohtana on, että BP:n määräysvallassa oleva Frontignanin terminaali, jonka kapasiteetti vaikuttaa merkittävältä paperilla, harjoittaisi tehokasta kilpailua markkinoilla. Komission markkinatutkimus antoi kuitenkin aihetta epäillä kyseisen varaston elinkelpoisuutta. Kuten Ranskan kilpailuviranomaisetkin ovat todenneet, Frontignanin varaston kiertonopeus on heikko eikä sitä pidetä kilpailukykyisenä. [...]. Kun Frontignan jätetään pois laskusta, TotalFina/Elfin määräysvalta nousee [55-65 prosenttiin]. Näihin osuuksiin on laskettu varastokapasiteetti, joka on TotalFina/Elfin yksinomaisessa tai yhteisessä määräysvallassa.
(45) TotalFina/Elfin määräysvallassa oleva jalostamo- ja tuontiterminaalikapasiteetti jakautuu alueittain seuraavasti. Prosenttiluvut kuvaavat TotalFina/Elfin osuutta kustakin hankintalähteestä, ja jalostamojen kokonaiskapasiteetti on otettu alueittain huomioon.
TAULUKON PAIKKA
Lähde:
CO-lomake.
(46) Ranskan alueella sijaitsevasta 20 tuontiterminaalista vain 7 on kolmansien määräysvallassa: CPA Dunkerque (Pohjois-Ranska), CPA Rouen (Normandia-Pariisin alue), CPA StockBrest (Länsi- ja Keski-Ranska), Picoty La Pallice (Länsi- ja Keski-Ranska), Shell Pauillac (Länsi- ja Keski-Ranska), EPG Ambès (Länsi- ja Keski-Ranska) ja Mobil Frontignan (Etelä-Ranska).
(47) On kuitenkin täsmennettävä, että TotalFina/Elfillä on 38 prosentin vähemmistöosuus CPA:ssa ja varastokapasiteetin etuosto-oikeus. Shell Pauillac on säiliöalusten purkuterminaali ja välivarasto, jossa ei ole säiliöautojen lastauslaitteistoa. Tuotteet kuljetetaan ensin DPA Ambèsiin (joka on TotalFina/Elfin määräysvallassa oleva terminaali), jossa autot lastataan. EPG Ambèsilla on rakenteellisia vaikeuksia, sillä sen koko on riittämätön vastaamaan kysyntään ja sijainti on huono. Elsassin alueen osalta vaikuttaa aiheelliselta korostaa, että tuontiterminaaleiksi kutsutut varastot toimivat käytännössä kyseisellä alueella "rannikko"- tai jakeluterminaaleina. Ne voivat vastaanottaa vain pienikokoisia proomuja, jotka liikennöivät Reinillä. Vain Picoty La Pallicen terminaali pystyisi aiheuttamaan kilpailupainetta jalostettujen tuotteiden maahantuonnin osalta. Aivan äskettäin TotalFina teki kuitenkin vuokrasopimuksen [...] varastosta [...].
(48) On huomattava, että uusien tuontiterminaalien rakentaminen on ympäristölainsäädäntöön liittyvistä ja taloudellisista syistä käytännössä mahdotonta. Tuontiterminaalien laajentaminen on mahdollista kapasiteetin sopeuttamiseksi alueen tarpeisiin. Tällä ei kuitenkaan voida parantaa tilannetta, jossa saturaatiopiste on jo ohitettu. Terminaalien todellinen kapasiteetti riippuu lastausalueen käyttöasteesta (vientivaraston katsotaan saavuttaneen saturaatiopisteen, kun sen lastausaluetta käytetään yli 50 prosenttia ajasta). Näin ollen tilanne jatkuu todennäköisesti nykyisen kaltaisena myös tulevaisuudessa.
(49) TotalFina/Elfin kilpailijoilla on melko vähäinen osuus tuontiterminaalien kapasiteetista. Tämä johtuu niiden asemasta vähemmistöosakkaina monissa tuontiterminaaleissa.
(50) Väitetiedoksiantoon antamassaan vastauksessa TotalFina selitti, että markkinoilla on saatavilla merkittävät määrät tuotteita, joiden avulla voidaan täyttää kaikki verkkojen ulkopuoliset tarpeet joko muiden Ranskassa toimivien jalostamojen tai uudesta yksiköstä riippumattoman tuontiterminaalikapasiteetin avulla. Tämä merkitsisi sitä, että TotalFina/Elfin ei olisi kannattavaa hyödyntää markkinavoimaansa.
(51) Komissio toteaa, että TotalFinan laskelmiin sisältyy kolme merkittävää virhettä. TotalFinan laskelmissa yliarvioidaan jalostettujen tuotteiden tuonti olettamalla tuontiterminaaleihin suuntautuvan tuotevirran olevan käytännössä mahdollista määrää suurempi. Komissio ei usko, että varaston kiertonopeus voisi saavuttaa teoreettisen maksimitason (varaston kiertonopeus 10), kuten osapuolet esittävät. Useimpien tuontiterminaalien kiertonopeus on tällä hetkellä [...] kertaa vuodessa (lukuun ottamatta Strasbourg/Mulhousen terminaalia, jonka kiertonopeus on [...]) eikä se voi nousta [...] (jotkut terminaalit [...] katsotaan käytännössä jo saturoiduiksi). Edellä esitetyn perusteella varaston kiertonopeus ei kohoa tasolle, jolle TotalFina on perustanut laskelmansa.
(52) Kyse on myös kaikkien verkkojen ulkopuolisilla markkinoilla myytyjen tuotteiden (lyijytön 95- ja 98-oktaaninen bensiini, diesel ja kevyt polttoöljy) keskiarvoista. Ranskan markkinat ovat kuitenkin dieselin ja kevyen polttoöljyn (joita kutsutaan yhdessä tisleiksi) osalta rakenteeltaan tuontimarkkinat, mutta bensiinin osalta vientimarkkinat.
(53) Jos lisäksi oletetaan, että markkinat määritellään alueellisiksi, kyse on koko Ranskaa koskevista keskiarvoista ja tilanne vaihtelee aluekohtaisesti.
(54) On vaikea nähdä, millä tavoin tällaiset tuontivolyymit estäisivät TotalFina/Elfiä toimimasta markkinoilla muista riippumattomalla tavalla. Vaikka yksi tuontiterminaali voisikin vastaanottaa nykyiseen verrattuna nelinkertaisen määrän, on edelleen kysyttävä, kuinka laajaa aluetta se pystyisi palvelemaan. Jos terminaalista ei ole yhteyttä öljyputkeen tai muuhun kuljetusvälineeseen, joka pystyy siirtämään suuria tuotemääriä, se pystyisi palvelemaan enintään 150 km:n säteellä sijaitsevia alueita.
(55) Kun tuontiterminaalikapasiteetti on korjattu totuudenmukaiseksi, kilpailevien jalostamojen ja riippumattomien tuontiterminaalien mahdollisuudet kattaa verkkojen ulkopuolisen myynnin markkinoiden kysyntä Ranskassa putoaa 50-60 prosenttiin. Näin ollen TotalFina/Elfiä olisi pakostakin käytettävä toimittamaan 40-50 prosenttia Ranskan markkinoiden kysynnästä, kun sen nykyiset toimitukset kattavat siitä noin 50-55 prosenttia. Jos TotalFina/Elf korottaisi hintojaan, se saattaisi menettää yhden viidesosan tukkumyynnistään (liikevaihdon aleneminen voitaisiin sitä paitsi kattaa korottamalla katetta). Vähittäismarkkinoilla öljy-yhtiöihin integroitumattomat kilpailijat eivät voisi estää hankintakustannusten nousemista; tämä johtaisi jalostamojen kilpailukyvyn paranemiseen vähittäismyyntimarkkinoilla.
- Logistiikkaketjun määräysvalta
Öljyputket
(56) TotalFina/Elfin määräysvallassa on Ranskan kolme suurinta öljyputkea (Trapil, DMM ja SPMR). Lisäksi se on Ranskan pohjois- ja itäosan yhdistävän ODC-Nord-öljyputken tärkein käyttäjä, joka omistaa yksityisiä pumppauslaitoksia ja valvoo tuontiterminaalien mahdollisuuksia käyttää kyseistä putkea (Totalin Dunkerquen jalostamo). Sulautuneen yksikön määräysvallassa on myös Strasbourgin ainoa terminaali, josta on suora yhteys(12) ODC-Sud-öljyputkeen (Välimeri-Strasbourg).
(57) Öljyputkien hallinta mahdollistaa välillisen määräysvallan kaikissa kyseistä putkea käyttävissä terminaaleissa sekä palvelujen laadusta päättämisen (kiintiöinti, prioriteeteista päättäminen, erityistuotteiden kuljetus) että toimijoiden välisen kaupankäynnin luottamuksellisuuden osalta. Lisäksi se antaa luottamuksellisia tietoja kilpailijoiden liiketoiminnasta verkkojen ulkopuolisen myynnin markkinoilla.
(58) Joidenkin öljyputkien kohdalla perityt hinnat suosivat lisäksi suuria käyttäjiä kuljetettuun määrään perustuvan alennusjärjestelmän vuoksi. Jos saturaatiopiste ohitetaan, kuljetuskapasiteettia myönnetään aikaisemman kulutuksen määrän perusteella, mikä vahvistaa niin ikään saavutettuja asemia.
(59) TotalFina selittää, että sen merkittävät osakkuudet kolmessa Ranskan tärkeimmässä öljyputkessa eivät anna sille mahdollisuutta markkinavoiman käyttöön. Sen mukaan Ranskan öljyputkien aseman vuoksi osakkuus ei merkitse etuoikeutta putkien käyttöön. Perityt hinnat ovat julkisia, avoimia ja syrjimättömiä. Lisäksi operaattorit toimivat Ranskan hallituksen edustajien valvonnan alaisina ja kyseiset edustajat osallistuvat näiden kolmen öljyputkiyhtiön hallituksen kokouksiin.
(60) Sellaisen kansallisen lainsäädännön olemassaolo, jolla pyritään varmistamaan, että strategisesti merkittävää infrastruktuuria käytetään yleisen edun mukaisesti, ei vapauta komissiota velvollisuudestaan estää määräävän aseman syntyminen yhteisön oikeuden nojalla. Tämä pitää paikkansa etenkin, kun kyseinen lainsäädäntö on luonteeltaan yleistä eikä pyri erityisesti varmistamaan kilpailusääntöjen noudattamista.
(61) Sama koskee myös Ranskan hallituksen edustajien harjoittamaa valvontaa. Valvontaa ei ole keskitetty kilpailuoikeudellisiin näkökohtiin, eikä se kata pelkkien hintojen ja määrien valvontaa. Se voi siis jättää öljyputkiyhtiöille riittävästi toimintavapautta markkinavoiman hyödyntämiseksi. Öljyputkiyhtiöiden tekemiä päätöksiä, joilla voi olla haitallinen vaikutus kilpailuun verkkojen ulkopuolisen myynnin tai jalostettujen tuotteiden kuljetuksen markkinoilla, ei kuitenkaan välttämättä aina tehdä yhtiöiden hallituksen tasolla.
(62) Tältä osin voidaan viitata Ranskan kilpailuneuvoston(13) lausuntoon, jonka se antoi Trapilin haettua muutosta SFDM:n nimittämiseen DMM:n operaattoriksi. Kilpailuneuvoston lausunto ei tukeudu kyseiseen lainsäädäntöön eikä Ranskan hallituksen edustajien läsnäoloon sulkeakseen pois mahdollisuuden, että toimenpide aiheuttaisi kilpailuongelmia. Komissio katsoo, että myöskään se ei voi pitää pelkkää Ranskan hallituksen edustajien läsnäoloa osoituksena siitä, että määräävää asemaa ei syntyisi tai vahvistettaisi.
(63) Komission kuulemien kolmansien mukaan öljyputkiyhtiöiden toimintaa ohjaava sääntely ei tarjoa riittäviä takeita hintojen määräämisen ja kapasiteetin käytön osalta. TotalFina/Elf on kummassakin öljyputkijärjestelmässä määräysvaltaa pitävä osakas samalla kun se on myös selvästi suurin asiakas eli käyttäjä. Eräiden asiakkaiden mukaan TotalFina/Elf voisi käyttää öljyputkia taloudellisena aseena halutessaan saattaa kilpailijoiden vähittäismyyntitoiminnan epätasapainoon. Tällainen epätasapaino voisi johtaa helposti sellaiseen hintojenkorotukseen verkkojen ulkopuolisilla markkinoilla, joka asiakkaiden olisi pakko hyväksyä.
Jakeluterminaalit
(64) Varastointilogistiikan osalta TotalFina/Elfillä on huomattavat osuudet suurimmassa osassa Ranskan tuontiterminaaleja ja sijainniltaan tärkeimmissä terminaaleissa. Sulautuneella yksiköllä olisi määräysvallassaan myös suuri osa Ranskan sisäosissa sijaitsevista jakeluterminaaleista [45-55 prosenttia] ja rannikkoterminaaleista [40-50 prosenttia].
TAULUKON PAIKKA
(65) TotalFina/Elfin määräysvaltaan kuuluvien jakeluterminaalien kapasiteettia laskettaessa on otettu huomioon maan sisäosissa sijaitsevat jakeluterminaalit, niin sanotut rannikkoterminaalit sekä tuontiterminaalit, joista ei ole suurten erien irtotavarakuljetukseen soveltuvia yhteyksiä. Sitä vastoin sellaisia varastointitiloja ei ole otettu huomioon, jotka toimivat vain öljyputken kuljetusnopeuden sääntelijöinä ja joihin lukeutuu esimerkiksi Viennen varasto.
(66) Pohjois-Ranskassa Total sitoutui Total/Fina-menettelyn yhteydessä luovuttamaan osakkuutensa kahdessa terminaalissa (DPC St Pol ja EP Valenciennes), jotka vastaavat Finan liiketoiminnasta alueella. EP Valenciennesin loppuosuuden omistavan Elfin ottaminen mukaan yhteistyöhön kumoaa kaikkien niiden korjaustoimenpiteiden vaikutukset, jotka komissio hyväksyi Total/PetroFina-asian käsittelyn yhteydessä. Uuden yksikön määräysvallassa on myös Féluyn terminaali Belgiassa, joka on öljyputken kautta yhteydessä TotalFinan Antwerpenin jalostamoon. Komission tutkimuksesta saatujen tulosten ja ilmoitukseen sisältyneiden tietojen perusteella voidaan todeta, että osapuolten suorassa määräysvallassa on [70-80 prosenttia] varastointikapasiteetista.
(67) Le Havren, Seinen laakson ja Pariisin alueen muodostamalla vyöhykkeellä TotalFina ja Elf ovat osakkaina kymmenessä Pariisin alueella sijaitsevista 15 varastosta. Suurimmat varastot ovat Pariisin pohjoispuolella sijaitsevat Fina Nanterre ja Elf Antar Gennevilliers ja Pariisin eteläpuolella sijaitseva CIM Grigny (Elfin määräysvallassa). Näiden terminaalien asiakaskunta koostuu suurista vähittäismyynnin jakeluketjuista ja kevyen polttoöljyn jakeluyrityksistä. Varastointikapasiteetti on jaettu bensiinin, dieselin ja kevyen polttoöljyn kesken, mikä antaa riippumattomille jakelijoille mahdollisuuden käyttää useamman tuotteen kuljettamiseen soveltuvia säiliöautoja. Tällä hetkellä ei ole mahdollista vuokrata kapasiteettia terminaaleista, joista TotalFina/Elfillä ei olisi enemmistöosuutta. TotalFinalle ja Elfille kuulumattomat terminaalit eivät joko ole kolmansien käytettävissä tai eivät pysty tarjoamaan tarvittavaa joustavuutta, koska niiden käytössä oleva volyymi on riittämätön. Uuden yksikön suorassa määräysvallassa on [35-45 prosenttia] jakeluterminaalien kapasiteetista Normandiassa ja Pariisin alueella.
(68) Länsi- ja Keski-Ranskan alueella (Bretagne, Nantes, Tours, Orléans) uuden yrityksen määräysvallassa on Vernin terminaali. Tämä Dongesin jalostamoon kuuluva yksikkö antaa Elfille vahvan aseman Nantesin alueella ja Bretagnen keskiosissa. Elf voi käyttää merikuljetuksia Brestin, la Rochellen ja Bordeaux'n terminaalien toimituksiin. Le Mansin ja Lorientin alueilla keskittymä uhkaa saavuttaa monopoliaseman. Orléansissa TotalFina/Elfin määräysvallassa on yksi terminaali (EPS) ja se on (yhdessä Shellin ja Esson kanssa) osakkaana toisessa. Toursissa uuden yksikön asema on vahva kahdessa St Pierre des Corpsin kolmesta terminaalista ja kolmannen terminaalin (CCMP) kapasiteetti on jo täydessä käytössä. Uuden yksikön määräysvallassa on [45-55 prosenttia] jakeluterminaalien kapasiteetista.
(69) Etelä- ja Lounais-Ranskassa (Midi-Pyrénées) uuden yksikön määräysvallassa on pääosa jakeluterminaaleista, joista mainittakoon erityisesti kaksi Toulousen kolmesta terminaalista. Etelä- ja Lounais-Ranskan terminaalit ovat yleensä saturaatiorajoilla pelkästään osakkaidensa toiminnan vuoksi (kuten EPPA Puget sur Argens) tai kärsivät toimituskatkoksista SPMR:n ongelmien vuoksi. Uuden yksikön suorassa määräysvallassa on [45-55 prosenttia] jakeluterminaalien kapasiteetista Ranskan eteläosassa.
(70) Lyonin alueella uuden yrityksen määräysvallassa on Lyonin suurin terminaali (EPL). Sen etuna on, että se on alueen ainoa terminaali, jonka lastaus- ja purkualue on joen rannalla, minkä ansiosta se voi vastaanottaa proomuja Elf Feyzinistä. Elfillä on määräysvalta tässä terminaalissa, joka yhdessä Saint-Priestin terminaalin kanssa vuokraa eniten varastointikapasiteettia kolmansien käyttöön tällä alueella. Jos TotalFinasta tulee EPL:n pääosakas, on kohtuullista olettaa, että terminaali ei enää jatka yhtä avointa toimintalinjaa kuin tähän asti, koska TotalFinan toimintapolitiikkana on ollut estää terminaaliensa käyttö kolmansilta. Saint-Priestin terminaali (CPA), josta TotalFina/Elfin osuus on merkittävä, on alueen suosituin ja sen voidaan katsoa toimivan saturaatiorajoilla, vaikka sitä onkin laajennettu (varaston kiertonopeus on Ranskan korkein), vastaanottoinfrastruktuurin ja säiliöautojen lastauskapasiteetin rajoitusten vuoksi. Viennen neljää varastoa (Shell, Esso, TotalFina ja SPMR) ei voida korvata EPL:n tai Saint-Priestin terminaaleilla säiliöautojen lastauslaitteistojen puuttumisen vuoksi, vaan ne toimivat käytännössä SPMR:n jakeluterminaaleina. Muut varastot (kuten BP Clermont) ovat liian pieniä tyydyttämään kasvavaa kysyntää tai keskittyneet vain yhteen tuotteeseen, minkä vuoksi riippumattomat jakelijat eivät voi käyttää myyntipisteidensä toimituksiin eri tuotteiden kuljetuksen mahdollistavia säiliöautoja. Asemansa vuoksi EPL:ssä (ainoa suuri terminaali, jolla on vapaata kapasiteettia) TotalFina/Elf saattaa onnistua hyötymään verkkojen ulkopuolisten markkinoiden tulevasta kasvusta Lyonin alueella [...]. Uuden yksikön suorassa määräysvallassa on [35-45 prosenttia] jakeluterminaalien kapasiteetista Rhône-Bourgognen alueella.
(71) Strasbourgin alueella keskittymän määräysvallassa on kolme tuontiterminaalia (GPS) ja se on osakkaana kahdessa muussa (SES). Lisäksi alueen toimituksia vaivaa "pullonkaula", joka muodostuu SES:n yhteydestä ODC:n öljyputkeen. Yhteys on mahdollinen ainoastaan GPS:n terminaalin kautta, joka on TotalFina/Elfin määräysvallassa. Uuden yksikön määräysvallassa on [45-55 prosenttia] varastointikapasiteetista Ranskan itäosissa.
(72) Lukuun ottamatta eräitä poikkeuksia Ranskan öljyalalle on ominaista se, että lähes kaikki logistiikka on integroituneiden öljy-yhtiöiden hallussa. Ympäristölainsäädännön ja kaupunkialueiden laajentumisen vuoksi on epätodennäköistä, että tulevaisuudessa rakennettaisiin uusia terminaaleja, mikä pikemminkin johtaa olemassa olevien varastointitilojen sulkemiseen (kuten Pariisin alueella).
(73) Toisin kuin muissa yhteisön jäsenvaltioissa (kuten Saksassa tai Yhdistyneessä kuningaskunnassa), ammattimaisten varastonpitäjien toiminta on Ranskassa erittäin vähäistä. Oiltankingin tai VOPAKin kaltaisten toimijoiden asema markkinoilla on varsin vaatimaton. VTG on jopa lopettanut toimintansa. Ainoa toimintaansa laajentava varastonpitäjä on nykyisin CPA, jonka pääomasta 38,8 prosenttia siirtyy keskittymän jälkeen TotalFina/Elfin määräysvaltaan. Näin ollen sillä on jatkossa hyvät mahdollisuudet rajoittaa CPA:n toiminnan kehittymistä. CPA:n liikkumavapaus on siis rajoitettua.
(74) TotalFina/Elfillä on merkittävä määräysvalta maahantuonnin ja kuljetuksen osalta eli jalostettujen tuotteiden saattamisessa käyttöön koko Ranskan alueella.
- Kilpailevat jalostamot ovat myös riippuvaisia TotalFina/Elfin logistiikasta
(75) Osapuolten markkina-asema(14) keskittymän jälkeen edellä mainituilla kuudella maantieteellisellä alueella on seuraava:
Asema tuotteittain ja alueittain tukkumarkkinoilla
TAULUKON PAIKKA
Lähde:
Vastaukset komission kyselylomakkeeseen.
(76) Kilpailevat jalostamot eivät pystyisi hyödyntämään TotalFina/Elfin hinnankorotuksen myötä niiden hyväksi siirtynyttä kysyntää tukkumyynnin markkinoilla. Niillä ei ole riittävästi jakeluterminaaleja hoitamaan koko maan toimituksia. Niiden on käytettävä tuotantonsa jakeluun Trapilin, DMM:n ja SPMR:n öljyputkia, jotka ovat TotalFina/Elfin määräysvallassa.
(77) TotalFina on pyytänyt komissiota kiinnittämään huomiota siihen, että kilpailevien ranskalaisten jalostamojen valmistamien ja vähittäismarkkinoiden myyntiin suunnattujen tuotteiden osuus on suurempi kuin TotalFinan ja Elfin valmistamien ja niiden huoltoasemaverkossa myytäväksi tarkoitettujen tuotteiden osuus. Muut jalostamot varaavat siis lähinnä omaan käyttöönsä kapasiteetin niissä harvoissa terminaaleissa, joissa niillä on määräysvalta, ja terminaaleissa on varsin rajallisesti muiden käyttäjien tarpeisiin vuokrattavaksi riittävää kapasiteettia.
(78) Kilpailevat jalostamot toteavat, että jos TotalFina/Elf korottaisi hintoja, ne voisivat lisätä tarjontaansa tietyillä alueilla, joilla niillä on ylimääräisiä resursseja, kuten Basse Seinen ja Berre-Marseillen alueilla. Muilla alueilla niiden varastot ovat puutteellisia yhden tai useamman tuoteryhmän osalta (bensiinilaadut tai tisleet) eivätkä ne pysty lisäämään resurssejaan muutoin kuin ostamalla varastotilaa kilpailevilta jalostamoilta tai rahtimarkkinoilta (Luoteis-Euroopassa ja Välimerellä).
(79) Mahdollisuus tuontivolyymin lisäämiseen riippuu vastaanottoinfrastruktuurista ja kilpailevat jalostamot toteavat, että varastointikapasiteetit ovat vähäisiä lukuun ottamatta terminaaleja, jotka ne jakavat TotalFinan ja Elfin kanssa. Koska kilpailevat jalostamot ovat ainoastaan vähemmistöosakkaita, mikään ei takaa, että ne saavat lisäkapasiteettia. Esimerkiksi Exxon omistaa yhdessä TotalFinan ja Elfin kanssa 23 sen yhteensä omistamasta 25 terminaalista eri puolilla Ranskaa. Exxonin suhtautuminen asiaan voisi muuttua, jos TotalFina ja Elf päättäisivätkin supistaa terminaaliensa lukumäärää.
(80) TotalFina selittää, että se oli ensimmäisiä yrityksiä, joka antoi logistiikkaansa sellaisten jälleenmyyjien käyttöön, jotka eivät harjoita jalostamotoimintaa. Vaikka näin onkin ollut, TotalFinan ja Elfin välisen kilpailun loppuminen poistaa kannustimen logistiikkajärjestelmän pitämiseen jatkossakin avoimena. Terminaalit ovat usein monen jalostamon yhteisomistuksessa (niin kutsutut yhteisöterminaalit), mukaan lukien TotalFina ja Elf, joilta on myös saatava hyväksyntä aina kun varastointikapasiteettia halutaan antaa kolmansien käyttöön. Niin kauan kuin kyseiset jalostamot kilpailevat keskenään, niiden edun mukaista on hyväksyä kolmansien (erityisesti hyper- ja supermarketien) mahdollisuus käyttää sellaisia terminaaleja, jotka ne kumpikin jakavat muiden jalostamojen kanssa. Jos toinen jalostamoista (esimerkiksi TotalFina) kieltäytyisi antamasta sellaista terminaaliaan kolmannen käyttöön, jonka osakas toinen ei ole, hyper- tai supermarketit voisivat tällöin kääntyä kilpailevan terminaalin puoleen, jonka osakas vain toinen jalostamoista on (esimerkiksi Elf), ja varmistaa näin joka tapauksessa toimitukset huoltoasemaketjulleen. Tällainen kannustin poistuisi heti kun muut terminaalit eivät olisi enää tarpeeksi vahvoja kilpailijoita TotalFina/Elfille. TotalFina ja Elf ovat ainoat toimijat, joiden terminaaliverkostossa on ylikapasiteettia. Sitä paitsi TotalFina sallii vain erittäin rajoitetun terminaaliensa käytön.
(81) Vastauksessaan väitetiedoksiantoon Elf mainitsee, että komissio ei ole ottanut huomioon kilpailevien jalostamojen hallussa olevien tuontiterminaalien avoimuuden astetta. Jalostamoilla on toki kauttakuljetussopimuksia kolmansien kanssa suurimmassa osassa terminaaleista. Kyseessä on kuitenkin pääasiassa kapasiteetti, joka on vuokrattu jalostamoiden tuotteita ostaville yhtiöille, eikä tällä ole vaikutusta kilpailun tasoon verkkojen ulkopuolisen myynnin markkinoilla.
(82) Terminaalien avaamisella kolmansien käyttöön on merkitystä vain, jos niiden toimituksista vastaavat öljyputket ovat myös käytössä markkinaehdoin. Tämä ei kuitenkaan olisi tilanne, sillä sulautuman jälkeen kaikki öljyputket olisivat TotalFina/Elfin määräysvallassa.
(83) Kilpailevien jalostamojen etujen mukaista ei tällaisessa tilanteessa ole asettua vastakkain TotalFina/Elfin kanssa ja jättää korottamatta omia hintojaan. Sitä vastoin niiden olisi järkevää noudattaa TotalFina/Elfin toimintalinjaa nostamalla hintoja tukkumyynnin markkinoilla tai sulkemalla öljy-yhtiöihin integroitumattomat vähittäismyyjät markkinoiden ulkopuolelle.
- Päätelmä: käyttämistä ei voi välttää
(84) TotalFina/Elfillä on jalostamoja jokaisella kuudella suurella alueella, ja ne mahdollistavat toimitukset kaikkialle Ranskan alueella omaa infrastruktuuria hyödyntäen.
(85) Kilpailevilla jalostamoilla sitä vastoin ei ole vastaavaa kansallista kattavuutta. BP/Mobililla, Essolla ja Shellillä on jalostamoja vain Seinen laakson ja Berren alueella. Analyysi osoittaa, että tuotteiden vaihto muiden integroituneiden öljyyhtiöiden kanssa kattaa noin [...] toimituksista ja TotalFinan ja Elfin osuus tästä on suurin. Prosenttiosuus on korkeampi Pohjois-Ranskassa [...]. Elfin jalostamo Dongesissa (lähellä Nantesia), joka on ainoa jalostamokeskus Seinen eteläpuolen ja Espanjan rajan välisellä alueella, palvelee merkittävää osaa muiden jalostamojen huoltoasemaketjuista tällä laajalla alueella. Jos BP/Mobil, Esso ja Shell haluavat jatkaa toimituksiaan huoltoasemaketjuilleen koko Ranskan alueella, niiden on pakostakin käytettävä TotalFina/Elfin palveluja joko tuotteiden maahantuonnin tai kuljetuksen osalta taikka hankkiakseen tuotteita jalostamoilta.
(86) TotalFina/Elfistä tulee keskittymän myötä omavarainen koko Ranskan alueella ja se pystyy lakkauttamaan vaihtosopimukset jalostamojen kanssa tai sanelemaan haluamansa ehdot. Tällainen epätasapaino jalostamotoiminnan harjoittajien välillä, joka johtuu siitä, että vain yhdellä toimijalla on tuotantokeskuksia koko maan alueella (ja lisäksi vahva asema tuontiterminaalien osalta), voi vaikuttaa vakavasti kilpailuun alalla, jolla valmistajien välinen tuotteiden vaihto on yleinen käytäntö kuljetuskustannusten ja tuotteen samankaltaisuuden vuoksi. Tilanne voisi johtaa TotalFina/Elfin osuuden tuntuvaan kasvuun tukkumyynnin markkinoilla.
(87) Jos TotalFina/Elf harjoittaisi vähemmän tuotteidenvaihtoa muiden kanssa, se lisäisi muiden jalostajien saatavilla olevaa kapasiteettia tietyillä alueilla. Kilpailevien jalostamojen logistiikka on kuitenkin sopeutettu niiden tarpeisiin eikä niillä ole tavallisesti logistiikkaa koko Ranskan myyntiä varten. Sitä vastoin TotalFina/Elf pystyy koko maan kattavan logistiikkansa ansiosta myymään aikaisemmin muiden jalostajien kanssa vaihtamansa tuotteet alueilla, joilla uusi yksikkö ei enää kykene vaihtoon, kuten Atlantin rannikon eteläosissa tai Välimeren rannikon länsiosissa.
(88) TotalFina on selittänyt, että muiden Ranskassa toimivien jalostamojen kanssa tehtyjen vaihtosopimusten lakkauttaminen voisi johtaa kostotoimenpiteisiin muiden jäsenvaltioiden alueella. On kuitenkin todettava, että TotalFina/Elf olisi suurin eurooppalainen jalostamotoiminnan harjoittaja Yhdistyneessä kuningaskunnassa, Saksassa, Alankomaissa, Belgiassa ja Espanjassa sijaitsevien jalostamojensa perusteella. Mikään muu jalostamo ei pystyisi painostamaan TotalFina/Elfiä muissa maissa, koska niillä ei ole riittävän vahvaa määräävää asemaa. Exxon/Mobililla, BP:llä ja Shellillä ei ole samanlaista johtavaa asemaa kansallisilla markkinoillaan kuin TotalFina/Elfillä olisi Ranskassa. Muilla jalostamoilla ei siis olisi tarvittavaa markkinavoimaa vastatoimien toteuttamiseen. Vain muiden jalostamojen samanlainen käytös TotalFina/Elfiä kohtaan voisi olla tehokasta, mutta edut ja markkina-asemat muissa jäsenvaltioissa vaihtelevat ja se on siis erittäin epätodennäköistä. Koska tietyt muualla Euroopassa toimivat jalostamot eivät toimi Ranskassa (kuten Texaco, Conoco tai Philips), uusi TotalFina/Elf voi olla varma toimitusten saamisesta muualta Euroopasta riippumatta sen toimintatavasta Ranskassa.
(89) Vähittäismarkkinoilla muilla jalostamoilla on samankaltaista kiinnostusta hyper- ja supermarketien toimintaan kuin TotalFina/Elfillä. Hyper- ja supermarketit aiheuttavat voimakasta kilpailupainetta jalostamotoiminnan harjoittajille, koska niiden etuna ovat alhaisemmat kustannukset. Jos muut jalostamot nostaisivat verkon ulkopuolisten markkinoiden hintansa samalle tasolle TotalFina/Elfin korottamien hintojen kanssa, hyper- ja supermarketit ja muut riippumattomat vähittäismyyjät eivät voisi tasapainottaa tilannetta turvautumalla tuontiin. Tämä kasvattaisi kaikkien jalostamojen voittoja vähittäis- ja tukkumarkkinoilla.
(90) Muiden jalostamojen haavoittuva asema, vastatoimien epätodennäköisyys Ranskan ulkopuolella ja yhteinen etu tukku- ja vähittäismarkkinoiden voittomarginaalien kasvattamiseen merkitsevät, että muiden jalostamojen olisi järkevää seurata TotalFina/Elfin linjaa.
- Kysynnän analyysi: kysyntävoima on riittämätön
(91) Edellä esitetystä ilmenee, että TotalFina/Elfin nostaessa hintoja muiden jalostamojen edun mukaista olisi seurata korotusta. Kilpailevat jalostamot ovat vertikaalisen integroitumisensa ansiosta paremmin suojattuja kuin vähittäiskaupan kilpailijat (hyper- ja supermarketit polttoaineiden ja riippumattomat kevyen polttoöljyn myynnin osalta) TotalFina/Elfin vahvan markkina-aseman väärinkäyttöä vastaan (kuten tukkumarkkinoiden hintojen korotus). Tukkumarkkinoiden hinnankorotuksella olisi vain vähäinen vaikutus niiden kustannuksiin, mutta se nostaisi itsenäisesti toimivien kilpailijoiden kustannuksia. Riippumattomilla vähittäismyyjillä on vain osittainen pääsy logistiikkaketjuun. Toisilla on osakkuuksia varastoissa (kuten Carfuel ja Distriservice) ja toisilla taas ei niitä ole (kuten Siplec ja Petrovex). Osakkuuksia omistavillakin vähittäismyyjillä on niitä kuitenkin vain tietyillä alueilla sijaitsevissa terminaaleissa, jotka useimmiten ovat TotalFina/Elfin määräysvallassa myös jatkossa.
(92) On vielä tutkittava, voisiko riippumattomien jälleenmyyjien (kuten hyper- ja supermarketien) ostovoima estää hintojen korotuksen. Jotta se olisi mahdollista, riippumattomien jälleenmyyjien pitäisi hyödyntää maahantuontia joko ostamalla suoraan rahtimarkkinoilta tai kansainvälisiltä tukkukauppiailta. Hyper- ja supermarketit ovat kuitenkin vain osittain liittyneitä logistiikkaketjuun. Niillä ei ole riittävää varastointikapasiteettia tuontiterminaaleissa, eivätkä ne ole osakkaina öljyputkissa voidakseen hoitaa tuotteidensa jakelun.
(93) Hyper- ja supermarketit ovat samanaikaisesti jalostamojen asiakkaita ja kilpailijoita. Ne hankkivat vuonna 1998 toimituksistaan [...] jalostamoilta ja loput pääasiassa kansainvälisiltä tukkukauppiailta (Cargill, Dreyfus Energie, MVW, Société Général Energie, Lagerhauser, Bolloré jne.). TotalFina/Elf pystyy rajoittamaan kansainvälisten tukkukauppiaiden mahdollisuuksia käyttää määräysvallassaan olevia infrastruktuureja.
(94) Kuten edellä on selitetty, ainoastaan Picoty La Pallicen terminaali on tällä hetkellä TotalFina/Elfin vaikutuspiirin ulkopuolella. Terminaalin kapasiteetti eli 213500 m3 on kuitenkin jo käytössä. Vaikka teoreettinen varaston kiertonopeus olisikin 10, tuonnin volyymi ei olisi riittävä tekemään tukkuhintojen korotuksesta TotalFina/Elfille kannattamatonta. Tämä johtuu erityisesti siitä, että kyseinen terminaali pystyy toimittamaan tuontituotteita vain pienelle osalle Länsi- ja Keski-Ranskaa eikä se pysty toimituksiin lainkaan muille viidelle alueille.
(95) Vaikka analysointitarkoituksessa oletettaisiin, että CPA voi hallita vapaasti tuontiterminaalejaan, on epätodennäköistä, että TotalFina/Elfin hintojen korotus jollakin kuudesta alueesta voitaisiin saattaa kannattamattomaksi turvautumalla tuontiin. Näin ollen Ranskan pohjoisosassa TotalFina/Elf voisi heikentää CPA Dunkerquen taloudellista tilannetta tarjoamalla erityisen edullisia ehtoja DPC St Polille [...]. Normandian ja Pariisin alueella vastaavanlaista strategiaa voitaisiin soveltaa CPA:n varastoon Rouenissa. Länsi- ja Keski-Ranskan alueella CPA:n StockBrest-terminaali on sijainniltaan syrjäinen ja voi hoitaa jakelun vain osaan Bretagnea. Myös Picoty La Pallicen terminaalilla on rajallinen asiakaspiiri. Etelä-Ranskassa ainoastaan Frontignanin terminaali on TotalFina/Elfin määräysvallan ulkopuolella. TotalFina/Elf voisi kuitenkin helposti asettaa jo nyt vaikeuksista kärsivän Frontignanin terminaalin elinkelpoisuuden kyseenalaiseksi [...] tai houkuttelemalla asiakkaita omien Sèten tai Port la Nouvellen terminaaliensa käyttäjiksi.
(96) Vaikuttaa siis siltä, että TotalFina/Elf kykenisi syrjäyttämään kilpailevat tuontiterminaalit tai vähentämään niiden aiheuttamaa kilpailupainetta. Sulautunut yksikkö voisi siis nostaa määräysvallassaan olevien tuontiterminaalien perimiä tariffeja ja erittäin todennäköisesti myös kilpailijat nostaisivat hintojaan. Tämä rajoittaisi kilpailupainetta, jota maahantuonti voisi aiheuttaa mahdolliseen hintojenkorotukseen verkon ulkopuolisen tukkumyynnin markkinoilla.
(97) Seuraavassa taulukossa kuvaillaan TotalFina/Elfin vaikutusvaltaa verkkojen ulkopuolisten markkinoiden hintoihin. Jos oletetaan, että muut Ranskassa toimivat jalostamot pystyisivät lisäämään myyntiään TotalFina/Elfin hinnankorotuksen vuoksi, tämä edellyttäisi vähintään 5 miljoonan tonnin tuontia tasapainottamaan tarjonta ja kysyntä Ranskassa siten, että TotalFina/Elfin myynti pysyisi nykyisellä tasollaan. Tämä vastaisi edellä mainittujen tuontiterminaalien osalta kiertonopeuslukua 5-6. Koska ainoastaan CPA:n Rouenin terminaalista on yhteys öljyputkeen, on epätodennäköistä, että terminaalit onnistuisivat heti kasvattamaan kiertonopeutta. On myös epätodennäköistä, että kilpailevilla jalostamoilla olisi käytössään logistista kapasiteettia, jonka avulla ne pystyisivät myymään kaiken tuotantonsa Ranskassa. Ne siis hyötyisivät hintojen noususta verkkojen ulkopuolisilla markkinoilla ja lisäksi niiden vähittäismyyntitoiminnasta tulisi kilpailukykyisempää.
TAULUKON PAIKKA
Lähde:
Komission laskelmat, jotka perustuvat CO-lomakkeen tietoihin.
(98) On siis varsin epätodennäköistä, että jälleenmyyjät voisivat olla hyväksymättä hinnankorotusta. Näin ollen kaikki hyper- ja supermarketit siirtäisivät korotukset kuluttajien maksettavaksi. Koska nykyinen hintaero on yli [...] Ranskan sentiimiä [...], jälleenmyyjien kuluttajalta perimä lopullinen hinta on alhaisempi kuin jalostajien hinta.
(99) [...].
(100) TotalFina esitti, että ryhmittymä ei aseta verkkojen ulkopuolisia asiakkaitaan ja varsinkaan suuria vähittäiskauppaketjuja riippuvuusasemaan, koska niiden asema on vahva vähittäismarkkinoilla. TotalFinan mukaan hyper- ja supermarketien osuus sen verkon ulkopuolisesta myynnistä vuonna 1998 oli [...] kaikki tuotteet yhteenlaskettuina ja [...] moottoribensiinin myynnistä.
(101) Pitää paikkansa, että kysyntä on keskittynyttä ja kehittynyttä. Tämä ei kuitenkaan anna kysyntäpuolelle ylimääräisiä mahdollisuuksia kiertää TotalFina/Elfin tarjontaa. Hyper- ja supermarketit ovat pystyneet luomaan itsenäisen hankintapolitiikan (ne hankkivat vuonna 1998 noin [...] tarpeistaan kansainvälisiltä tukkukauppiailta(15) tukeutumalla käytettävissä oleviin logistisiin mahdollisuuksiin. Määräysvalta logistiikkaketjussa saattaisi antaa mahdollisuuden rankaista valikoivasti verkkojen ulkopuolisilla markkinoilla toimivia hyper- ja supermarketeja tai muita vähittäiskauppiaita, jotka eivät noudattaisi vähittäismyyntihinnan korotusta.
2.3 Päätelmä
(102) Keskittymän tuloksena muodostuva uusi yksikkö saa määräysvaltaansa suuren osan jalostettujen öljytuotteiden hankintalähteistä ja logistiikkaketjusta (maahantuonti, kuljetus ja jakeluterminaalit) Ranskassa. TotalFina/Elf voi siis korottaa tukkumarkkinoiden ostajilta perittäviä bensiinin, dieselin ja kevyen polttoöljyn hintoja joko koko Ranskassa tai kullakin kuudella alueella, eikä sen tarvitse pelätä, että kilpailu tai asiakkaat voisivat tehdä tällaisesta korotuksesta kannattamattoman. Näin ollen ilmoitettu toimenpide johtaa TotalFina/Elfin määräävän aseman syntymiseen verkkojen ulkopuolisilla bensiinin, dieselin ja kevyen polttoöljyn markkinoilla, minkä seurauksena tehokas kilpailu näillä markkinoilla selvästi estyy.
3 VARASTOINTIKAPASITEETIN MARKKINAT IRTOTAVARAKULJETUSYHTEYKSIIN LIITETYISSÄ TUONTITERMINAALEISSA
3.1 Merkitykselliset markkinat
3.1.1 Tuotemarkkinat
(103) Tuontiterminaalit on määritelty varastoiksi, jotka voivat ottaa vastaan suurikokoisia säiliöaluksia (30-50 kilotonnia). Ne mahdollistavat kaikkien öljytuotteiden varastoinnin ja merkittävimmistä tuontiterminaaleista on yhteys kahteen irtotavarakuljetusvälineeseen. Tuontiterminaalit voivat toimia rannikko- ja jakeluterminaalien tapaan toimiakseen lähellä sijaitsevien huoltoasemien hankintalähteenä.
(104) Markkinoilla on kysyntää varastointikapasiteetista tuontiterminaaleissa, joista on suurten erien irtotavarakuljetuksiin soveltuvat yhteydet. Kysynnästä vastaavat toimijat, jotka sijaitsevat tuontiterminaaliin yhteydessä olevan irtotavarakuljetusvälineen toimintasäteen alueella.
(105) Ranskassa on 8 tuontiterminaalia, joista on suurten erien irtotavarakuljetukseen soveltuvat yhteydet(16). Kyse on seuraavista varastoista:
TAULUKON PAIKKA
(106) Jos kaikki irtotavarakuljetusyhteyksin varustetut tuontiterminaalit korottaisivat kapasiteetinvuokraushintoja, kysyntäpuolen ainoa vaihtoehto olisi kääntyä rannikkoterminaalien tai sellaisten kapasiteetiltaan suurten tuontiterminaalien puoleen, joista ei ole tällaisia kuljetusyhteyksiä. Yhteyden puuttuminen rajoittaa käytännössä näiden terminaalien toiminnallista korvattavuutta suhteessa varastointikapasiteettiin, josta kyseinen yhteys on. Rannikkoterminaalit eivät pysty vastaanottamaan suurikokoisia aluksia ja niiden hankintakustannukset ovat siis korkeammat. Markkinatutkimus osoitti, että kuljetuskustannukset ovat 35 prosenttia korkeammat 10 kt:n alusten kuin suurikapasiteettisten eli vähintään 30 kt:n alusten osalta. Rannikkoterminaalien tarjoama kapasiteetti olisi siis kalliimpaa eikä niillä olisi varastoinnin jälkeen tarjottavanaan suurten erien irtotavarakuljetuksiin soveltuvia yhteyksiä.
(107) Näistä syistä suurten erien irtotavarakuljetuksiin soveltuvalla yhteydellä varustetuille tuontiterminaaleille ei ole olemassa taloudellisesti kannattavaa vaihtoehtoa tuontivarastointikapasiteetin vuokrauspalvelujen osalta.
3.1.2 Maantieteelliset markkinat
(108) Kuten edellä mainittiin (ks. johdanto-osan 21 kappale ja sitä seuraavat kappaleet), Ranskan logistiikkainfrastruktuurin lähtökohtana ovat jalostamot ja tuontiterminaalit. Nämä jalostettujen öljytuotteiden lähteet palvelevat eri alueita viiden öljyputken kautta ja jonkin verran myös rautatiekuljetusten avulla. Tuontiterminaalikapasiteetin vuokrauspalvelujen kysyntä voi kunkin terminaalin osalta olla peräisin eri alueilta. Atlantin rannikolla ja Englannin kanaalin rannikolla sijaitsevista tuontiterminaaleista on yhteys Länsi-, Keski- ja Pohjois-Ranskaan, Normandiaan, Pariisin alueeseen ja Itä-Ranskaan. Länsi-, Keski- ja Itä-Ranskan alueet voivat saada toimituksia samanaikaisesti sekä DMM:n että Trapilin kautta. Itäiset alueet voivat saada toimituksia Trapilin, ODC-Nordin ja DMM:n kautta. Tästä syystä on todennäköistä, että kysyntäpuoli voi valita näistä irtotavarakuljetusyhteyksillä varustetuista tuontiterminaaleista haluamansa. Ainoastaan Välimeren rannikolla sijaitsevat tuontiterminaalit, kuten DP Fos, vastaavat paikalliseen kysyntään eivätkä ole suoraan korvattavissa muilla terminaaleilla. DP Fos hoitaa näin ollen jakelun Etelä-Ranskan ja Rhône-Bourgognen alueelle. Tällä tavoin voidaan määrittää kahdet maantieteelliset markkinat, joista toiset kattavat Ranskan pohjoisosan ja toiset eteläosan. Arvio ei kuitenkaan olisi erilainen, vaikka maantieteelliset markkinat olisivat koko maan laajuiset.
3.1.3 Merkittävä osa
(109) Molemmat määritellyt maantieteelliset markkinat (pohjoisosa ja eteläosa tai yhdet kansalliset markkinat) muodostavat merkittävän osan yhteismarkkinoita maantieteellisen laajuutensa ja väestömääränsä vuoksi sekä sen vuoksi, että maahantuonnilla on suuri merkitys Ranskan ja muiden jäsenvaltioiden väliselle öljytuotteiden kaupalle.
3.2 Arviointi
(110) [...] määräysvalta omassa logistiikkajärjestelmässä on toimijalle "välttämätön, jotta se voi hallinnoida liiketoimintansa laatua, toimitusvarmuutta, kaupallista joustavuutta ja reaktiokykyä kriisitilanteissa". Komissio on laskenut kapasiteettiosuudet sen (yksinomaisen tai yhteisen) määräysvallan luonteen mukaan, joka TotalFina/Elfillä on terminaalit omistavista yhtiöistä. Toimintakapasiteetista ei ole vähennetty kapasiteettia, joka on vuokrattu SAGESS:lle. Vaikka laskelmiin sisällytettäisiin Frontignan, TotalFina/Elfillä olisi [50-60 prosenttia] tuontiterminaalien kapasiteetista yksinomaisessa [40-50 prosenttia] tai yhteisessä määräysvallassaan [0-10 prosenttia].
(111) Keskittymä johtaa alueellisella tasolla seuraavaan tilanteeseen:
TAULUKON PAIKKA
(112) TotalFina on todennut, että uusi yritys ei pysty jakamaan itsenäisesti tuontiöljyn varastointikapasiteettia, jos yli puolet siitä jää sellaisten uudesta yhtymästä ainakin osittain riippumattomien toimijoiden määräysvaltaan, joilla on riittävät mahdollisuudet vastata markkinoiden kysyntään.
(113) Tapauksissa, joissa terminaalit ovat TotalFina/Elfin ja yhden tai useamman kolmannen yhteisessä määräysvallassa, ilmoittajan mielestä on ratkaisevaa, toimisivatko terminaalit vastoin TotalFina/Elfin markkinavoimaan perustuvaa strategiaa. Tämä on varsin epätodennäköistä, koska se saattaisi terminaalien johtoelimet lukkiutuneeseen tilanteeseen. Jos kolmannet olisivat jalostamoja, niiden etujen mukaista olisi - kuten TotalFina/Elfin etujenkin mukaista - estää terminaalien käyttö muilta toimijoilta kuin jalostamoilta. Jos kolmannet eivät olisi jalostamoja, lukkiutunut tilanne vaikuttaisi niihin paljon suuremmin kuin TotalFina/Elfiin (joka on monialayhtiö).
(114) Vaikka kilpailevien jalostamojen hallussa olevaa varastointikapasiteettia ei nykyisin käytetä optimaalisella tavalla, jalostamot pyrkivät säilyttämään strategista varastointikapasiteettia tasapainottamassa tuotannossa tapahtuvia heilahduksia (tilapäisiä tai rakenteellisia)(17), mahdollistamassa vienti tai jakelu Ranskan sisämaahan, jossa niillä on paikallista liikatuotantokapasiteettia, tai mahdollistamassa maahantuonti alueille, jossa tuotantokapasiteetti ei riitä tyydyttämään kysyntää. Vaikka varastointikapasiteettia olisikin tarpeeksi täyttämään lisäkysyntä moottoribensiinin osalta, kevyen polttoöljyn ja dieselin varastointikapasiteetti on selvästi vähäisempää.
(115) Ranskan eteläosassa DP Fosin toiminta muuttuisi perusteellisesti. Tämän terminaalin osakkaita ovat TotalFina (25,7 prosenttia), Elf (25,7 prosenttia), riippumaton tukkumyyjä Vopak (21,3 prosenttia), italialainen jalostamo Agip (13,8 prosenttia) ja riippumaton öljy-yhtiö Thévenin-Ducrot (7,7 prosenttia). Jokaisella osakkaalla on oikeus päämaansa suhteutettuun osaan varastointikapasiteetista. Jos osakas haluaa vuokrata siitä osan, sen markkinointi on annettava varastonpitäjän tehtäväksi. Ennen keskittymistä jokaisen osakkaan edun mukaista oli asettaa vapaa kapasiteetti varastonpitäjän käyttöön, jonka velvollisuutena oli tarjota kapasiteettia markkinoille. Varastonpitäjä pystyi siis käyttämään markkinavoimaa hintojen mutta ei saatavilla olevien volyymien kautta. Sulautuman toteuduttua TotalFina/Elf saa määräysvallan terminaalissa. Se on suurin kapasiteetin omistaja ja tästä syystä myös vastaa varastonpidosta. Sen kapasiteettioikeudet osakkaana ylittävät sen tarpeet. Ylimääräinen kapasiteetti annetaan sen määräysvallassa olevan varastonpitäjän käyttöön. Oman kapasiteettinsa ja muiden osakkaiden varastonpitäjän käyttöön antaman kapasiteetin perusteella TotalFina/Elf voi hallita kilpailua monin keinoin. Se valvoo omien kapasiteettiosuuksiensa antamista varastonpitäjän käyttöön. Lisäksi valvomalla varastonpitäjän toimintaa sillä olisi vaikutusvaltaa varastonpitäjän koko kapasiteetista perimiin hintoihin riippumatta siitä, olisiko se itse tai muut osakkaat luovuttaneet kapasiteettia käyttöön.
(116) DP Fosilla on vain vähän kilpailijoita tuontivarastoinnin osalta Etelä-Ranskassa ja Rhône-Bourgognen alueella: kilpailua harjoittavat vain Frontignan ja Port-La-Nouvellen terminaalit. Niiden kapasiteetit ovat suuret, mutta ne pystyvät palvelemaan ainoastaan paikallisesti suurten erien irtotavarakuljetukset mahdollistavan yhteyden puuttumisen vuoksi. Kuten edellä todettiin, Frontignanin käyttökelpoisuus kyseenalaistui markkinatutkimuksessa.
(117) Ranskan pohjoisosassa TotalFina/Elfin ainoa kilpailija kyseisillä palvelumarkkinoilla on riippumaton tukkumyyjä CPA (jolla on terminaalit Dunkerquessa, Rouenissä ja Brestissä). Kuten edellä todettiin, uuden yksikön hallussa olevalla vähemmistöosuudella voitaisiin kuitenkin jäädyttää CPA:n toiminta.
3.3 Päätelmä
(118) TotalFina/Elf voi siis monopolisoida logistiikan öljytuotteiden maahantuontiterminaalin osalta ja vaikeuttaa riippumattomien toimijoiden mahdollisuuksia päästä jalostettujen öljytuotteiden jakelun markkinoille ja nostaa markkinoillepääsyn aiheuttamia kustannuksia. Ilmoitettu keskittymä johtaa määräävän aseman syntymiseen suurten erien irtotavarakuljetuksiin soveltuviin yhteyksiin liitettyjen tuontiterminaalien kapasiteetinvuokrauksen markkinoilla.
4 ÖLJYTUOTTEIDEN PUTKIKULJETUKSEN MARKKINAT
4.1 Merkitykselliset markkinat
4.1.1 Tuotemarkkinat
(119) Eri öljyalan toimijat, kuten jalostamot, riippumattomat jakelijat tai vähittäismyyntiketjut, käyttävät öljytuotteiden vastaanottamiseen ja jakeluun lopputuotteita (bensiini, diesel ja kevyt polttoöljy) kuljettavia öljyputkia. Riippumattomat öljyputkijärjestelmät ovat öljyterminaalien ohella olennainen edellytys kilpailun säilyttämiseksi polttoainejakelun markkinoilla.
(120) Ranskan tärkeimmät öljyputkijärjestelmät ovat seuraavat:
TAULUKON PAIKKA
(121) Lopputuotteiden kuljetus tapahtuu yleensä yrityksen sisäisesti useimmissa jalostamoissa. Ne kuljettavat lopputuotteet tuontiterminaalista tai jalostamosta omiin varastoihinsa. Perinteisesti(18) jalostamoilla on enemmistöosuus öljyputkia ja siis näiden yhtiöiden tärkeimpiä asiakkaita. Mahdollisuus putkien käyttöön voidaan kuitenkin tarjota myös asiakkaille, jotka eivät harjoita jalostamotoimintaa ja jotka eivät välttämättä ole öljyputkiyhtiöiden osakkaita. Tällaisia asiakkaita ovat esimerkiksi hyper- ja supermarketit. Öljyputkia hyödyntävät kuljetuspalvelujen markkinat ovat siis olemassa. Palveluita tarjoavat joko öljyputkiyhtiöt suoraan tai niiden jälleenmyynnistä vastaavat jalostamot, jotka ovat öljyputkien tärkeimpiä käyttäjiä.
(122) Öljyputkien lisäksi proomut ja junat mahdollistavat myös lopputuotteiden kuljettamisen pitkien etäisyyksien päähän. Öljyputkia käytetään eniten, ne kattavat 72 prosenttia Ranskan sisäisistä kuljetuksista, seuraavaksi eniten kuljetuksia hoidetaan rautateitse, mikä kattaa 15 prosenttia, ja proomukuljetusten osuus on 13 prosenttia.
(123) Öljyputket ovat kaikkein edullisin kuljetusmuoto. Muita kuljetusmuotoja ei käytännössä enää juuri ole öljyputkien toimintasäteellä. Öljyputkien puuttuessa rautatiekuljetusten merkitys on suuri. Junia käytetään kuitenkin vain, jos käytössä on erityinen lastauslaitteisto. Lisäksi edellytetään puitesopimusten tekoa Ranskan rautatielaitoksen eli SNCF:n kanssa. Sopimuksissa myönnettyjen alennusten avulla voidaan päästä kuljetuskustannuksiin, jotka vastaavat öljyputkien käytöstä aiheutuvia kuluja. Käytännössä tämäntyyppisiä sopimuksia on kuitenkin tehty toistaiseksi vähän. Esimerkkinä voidaan kuitenkin mainita DP Fosin tuontiterminaali, josta jakelu tapahtuu rautateitse Toulousen ja Dijonin terminaaleihin.
(124) Keskimäärin kalliimpi jakelutapa [...], aikatauluihin ja kuljetuksen kestoon liittyvä suurempi epävarmuus, infrastruktuurikustannukset ja lastaus-/purkamistoimintoa koskevat vaatimukset tekevät rautatiekuljetuksista vähemmän käytännöllisiä kuin putkikuljetukset. On huomattava, että rautatiekuljetukset ovat kehittyneet palvelemaan kahta aluetta, joista toisen läpi ei kulje öljyputkia (Toulouse) ja joista toisella toimivista putkista SPMR on jo täydessä käytössä ja ODC:llä on laatuongelmia (Dijon). Näin ollen rautatiekuljetukset eivät kuulu merkityksellisille markkinoille.
(125) Maantiekuljetuksista voidaan todeta, että kuljetusten hinta on korkea ja kuljetusmuotoa voidaan käyttää ainoastaan 30-50 km:n kuljetuksiin suuren väestöntiheyden alueilla ja 150 km:n kuljetuksiin muilla alueilla. Säiliöautokuljetuksilla ei siten voida korvata öljyputkea pitkin tapahtuvia kuljetuksia.
(126) Seuraavassa taulukossa esitetään kuljetuskustannukset välineittäin (lukuun ottamatta kunnossapitokustannuksia).
TAULUKON PAIKKA
(127) Näitä hintaeroja on arvioitava ottamalla huomioon polttoaineiden kysynnän suuri herkkyys hinnanvaihteluille tukkumyynnin markkinoilla. Keskimäärin 1 prosentin hinnankorotus voi johtaa asiakkaiden menettämiseen.
4.1.2 Maantieteelliset markkinat
(128) Samoista syistä kuin irtotavarakuljetusyhteydellä varustettujen tuontiterminaalien kapasiteetinvuokrauspalvelujen markkinoilla, maantieteelliset markkinat voidaan jakaa kahteen alueeseen. Ensimmäinen alue kattaa Ranskan pohjoisosan (Trapil, DMM ja ODC-Nord hoitavat toimitukset). Toinen alue kattaa Ranskan eteläosan (mukaan lukien Rhônen laakson alue), ja toimituksista siellä vastaa SPMR ja osittain myös ODC-Sud.
4.2 Arvio
4.2.1 Öljyputkien toiminta ja kilpailu
- Öljyputkien kaupallinen toiminta
(129) Kolmen tärkeimmän öljyputken (DMM, Trapil, SPMR) tariffit, kuljetusnopeus, erien joustavuus, reaaliprosessin nopeus ja käyttöprosessit ovat samanlaiset.
(130) Osakkuudet näissä kolmessa öljyputkessa eivät merkitse kiintiöoikeutta (rahoitusosuudet), mutta ne antavat etuoikeuden toimitettaviin polttoaine-eriin määräkiintiöinnin tapauksessa. Kyseinen etuoikeus lasketaan viimeisen kolmen vuoden aikana kuljetetun määrän perusteella.
(131) Öljyputkien käytössä ei esiinny syrjintää osakkaiden ja kolmansien välillä. Trapil-järjestelmässä kolmannet järjestävät tavallisesti kaikki kuljetuksensa jakelijoiden kautta, sillä Trapil myöntää hyvitystä liikevaihdon perusteella [...]. Osakkaina olevien jalostamojen keskimääräinen alennus oli vuonna 1998 noin [...]. Vastaavanlaista hyvitystä ei myönnetä SPMR:n tai DMM:n kuljetuksiin. Trapil, SPMR ja DMM laskevat hintansa kuljetettua tonnia kohden etäisyyden mukaan. Perusmaksuun sovelletaan moottoribensiinin osalta korotusta, joka lasketaan frangeina/m3 [...].
- Öljyputkien välinen ja sisäinen kilpailu
(132) Kyseisillä markkinoilla käydään kilpailua kahdella tasolla. Kilpailua on öljyputkijärjestelmien välillä, kuten Trapilin ja DMM:n välillä, mutta kilpailu voi olla myös saman öljyputken sisäistä. Jalostamot toimivat öljyputkia hyödyntävien kuljetuspalvelujen jälleenmyyjinä ja kilpailevat keskenään sekä öljyputkiyhtiön kanssa. Jos öljyputki on yhden jalostamon määräysvallassa ja jos sitä käytetään kuljettamaan suuria määriä osakkaiden jakelemia tuotteita, öljyputkiyhtiön ja jalostamojen toimintapolitiikan yhdenmukaistaminen on varsin houkutteleva vaihtoehto.
4.2.2 Keskittymän vaikutukset öljytuotteiden putkikuljetuksen markkinoilla Pohjois-Ranskassa
- Vaikutukset öljyputkien sisäiseen kilpailuun
Trapil
(133) Pääosa Trapilin pääomasta on Basse-Seinen alueella toimivien jalostamojen hallussa. Useat öljy-yhtiöihin integroitumattomat toimijat ovat todenneet, että öljyputkiyhtiö toimii tästä lähin ennen kaikkea kyseisten jalostamojen etujen mukaisesti. Ennen sulautumista enemmistöosuudet voitiin ryhmitellä kahden pääosakkaan ympärille: TotalFinan ja Elfin. Elfillä ei myöskään ollut jalostamotoimintaa Basse-Seinen alueella, joten sen kannustimet ja toiminta saattoivat erota Basse-Seinen jalostamoista. Keskittymisen jälkeen Trapil ja näin ollen myös öljyputkijärjestelmän päivittäistoiminnasta vastaaminen ovat TotalFinan määräysvallassa. Trapilin osakkaina ei ole käytännössä enää muita kuin Basse-Seinen jalostamoja ja pääosakkaana toimii TotalFina/Elf-konserni, jonka määräysvallassa on lisäksi CIM:n tuontiterminaali ja suurin Trapil-järjestelmää käyttävä jalostamo. On siis selvää, että tämä kannustaa muita jalostamoja toimimaan uuden yksikön toimintalinjan mukaisesti.
- Vaikutukset öljyputkien väliseen kilpailuun
DMM
(134) Elf omistaa 49 prosentin osuuden SFDM-yhtiöstä, joka vastaa DMM-öljyputken toiminnasta (Compagnie Nationale de Navigation: 31 prosenttia, Bolloré Energie: 10 prosenttia, Port Autonome de Saint-Nazaire: 10 prosenttia). Se voi nimittää neljä hallituksen kahdeksasta jäsenestä. Hallituksen puheenjohtaja on Elfin edustaja ja puheenjohtajalla on ratkaiseva ääni. Öljyputkea käyttävät pääasiassa Elfin jalostamot (Donges ja Grandpuits) ja Elf on selvästi suurin asiakas. Elfillä on siis määräysvalta SFDM:ssä. [...]. SFDM:n operatiivinen ja kaupallinen johto käsittelee suoraan kolmansien esittämät kauttakulkupyynnöt. [...].
(135) DMM on strategisesti tärkeä Elfille. Öljyputken reitti yhdistää Elfin Donges'ssa ja Grandpuits'ssä sijaitsevat jalostamot sekä Elf-Atochemin petrokemianyksikön Carlingissa Lorrainessa. DMM antaa Elfille mahdollisuuden myydä Ranskan sisällä huomattavan osan Donges'n jalostamon ylikapasiteetista ja vähentää näin vientiään.
ODC
(136) ODC on Trapilin johtama. ODC:n öljyputkia käytetään vähän niiden vanhentuneen konfiguraation vuoksi. Pyrkiessään optimoimaan Dunkerquen jalostamon tuotteiden menekkiä TotalFina on tehnyt Dunkerquen Cambraihin yhdistävään osaan uudistamisinvestointeja (pumppuasemat). [...]. Näistä syistä TotalFinalla on ratkaiseva vaikutusvalta, joka vain vahvistuu ODC-Nordin myötä.
(137) Sulautuman jälkeen TotalFina/Elfin hallussa on noin 61 prosenttia Trapilin pääomasta ja sen määräysvallassa tai ratkaisevan vaikutusvallan alaisena ovat ne kaksi öljyputkea, jotka voisivat osittain korvata Trapilin (DMM Orléansin, Toursin, Pariisin alueen eteläosan ja Itä-Ranskan osalta ja ODC-Nord Itä-Ranskan osalta).
(138) Pariisin alueella kaikkien jakeluterminaalien toimituksista huolehtii nykyisin Trapil, lukuun ottamatta Ferté Allais'n varastoa, jonne öljy kuljetetaan DMM-putkea pitkin. DMM on siis kuitenkin mahdollinen kilpailija LHP/Trapilille. DMM:n hinnat, kuljetusnopeus, erien joustavuus, reaaliprosessin nopeus ja käyttöprosessi ovat samanlaiset kuin Trapilin.
(139) DMM:n avulla kuljetetut tuotteet kilpailevat tavallisesti ODC:n kautta kuljetettujen tuotteiden kanssa. Tuotteet tulevat yleensä ODC-Nordia pitkin Dunkerquesta SFDM:n terminaaleihin Châlons-sur-Marneen, josta kuljetus jatkuu Langresiin ennen siirtämistä aina Strasbourgiin asti. Putki ei vielä nykyisin toimi koko nimelliskapasiteettinsa eli 5 miljoonan kuutiometrin sallimissa rajoissa (kuljetukset 1998: 3,4 milj. m3), ja kapasiteettia voitaisiin nostaa nopeasti 7 miljoonaan kuutiometriin.
(140) DMM-putkea voidaan käyttää aiheuttamaan kilpailupainetta Trapilille. [...].
(141) Samasta syystä Ranskan talous- ja valtiovarainministeriön toimeksiantama kilpailuneuvosto esitti 28 päivänä syyskuuta 1993 lausunnon, jossa se totesi, että Trapilin hyväksyminen DMM:n johtoon johtaisi Trapililla jo olevan määräävän aseman vahvistumiseen Pariisin alueelle suuntautuvien öljytuotteiden putkikuljetusten markkinoilla.
(142) Uusi TotalFina/Elf-konserni kattaa yli [...] DMM:n kuljetuksista (volyymissa) ja sen hallussa on [...] jalostamokapasiteetista, josta on yhteys DMM:n ja Trapilin kautta Pariisin alueeseen. Jos SFDM:n osakkaana on jalostamotoiminnan harjoittaja, jonka määräysvallassa on kaksi tärkeintä DMM:n öljyputken kanssa kilpailevaa öljyputkea (Trapil ja ODC-Nord), jolle se myös toimittaisi eniten tuotteita, tämä merkitsisi väistämättä kilpailun huomattavaa vähenemistä.
(143) Päätelmänä voidaan todeta, että ilmoitettu keskittymä antaa määräävän aseman TotalFina/Elfille öljytuotteiden putkikuljetusten markkinoilla Pohjois-Ranskassa.
4.2.3 Keskittymän vaikutukset öljytuotteiden putkikuljetuksen markkinoilla Etelä-Ranskassa
- Vaikutukset öljyputkien sisäiseen kilpailuun
SPMR
(144) Tästä öljyputkesta 51,6 prosenttia on TotalFina/Elfin omistuksessa keskittymätoimenpiteen jälkeen. Elf omistaa pääomasta 32,5 ja TotalFina 14,1 prosenttia sekä Trapil, joka siirtyy TotalFina/Elfin määräysvaltaan, omistaa 5 prosenttia. Yhteenlaskettu osuus pääomasta antaa uudelle yritykselle veto-oikeuden SPMR:ssä ja siis eräänlaisen määräysvallan. Päätökset SPMR:ssä tehdään kahden kolmasosan määräenemmistöllä.
(145) SPMR:n käyttö on annettu Trapilin tehtäväksi ennalta määrittelemättömäksi ajaksi (muutoksista ilmoitettava kolme vuotta etukäteen). Trapilin pääosakkaat ja SPMR ovat tehneet synergiasuunnitelman hallintakustannustensa supistamiseksi.
(146) SPMR on toisinaan kiintiökäytössä, mikä voi vähentää käytettävissä olevia volyymeja 50 prosenttiin. Kiintiöjärjestelmä otetaan käyttöön varsinkin tilapäisissä saturaatiotilanteissa, kun kevyen polttoöljyn kysyntä nousee huomattavasti kylmimpinä kausina ja koska laitteistojen herkkyys on otettava huomioon. Kiintiö lasketaan kyseisen yrityksen kolmen viimeksi kuluneen vuoden aikana kuljettaman määrän perusteella. Järjestelmä suosii siis suuria jalostamoja eli tärkeimpiä perinteisiä käyttäjiä hyper- ja supermarketien sekä muiden riippumattomien toimijoiden kustannuksella.
(147) TotalFinan liiketoimintasuunnitelmassa todetaan toimituskatkosten olemassaolo [...].
(148) Ilmoitetun toimenpiteen jälkeen SPMR on TotalFina/Elfin määräysvallassa ja sen edut muuttuisivat pääosakkaan etujen kanssa yhdenmukaisiksi. Samaa voidaan todeta muiden osakkaiden eduista. Ennen toimenpidettä yritystä johdettiin siten, että SPMR:n osakkaina olevien jalostamojen oli päästävä yhteisymmärrykseen omien tavoitteidensa pohjalta ja otettava huomioon Elfin kanta suurena osakkaana, vaikka se ei harjoittanutkaan jalostamotoimintaa Etang de Berren alueella. Toimenpiteen jälkeen TotalFina/Elf pystyy aiheuttamaan hintojen korotuksen öljytuotteiden putkikuljetuspalvelujen jälleenmyyjien tasolla, koska sillä on enemmistö SPMR:n pääomasta ja määräysvalta sen johdossa sekä ainoassa öljyputkeen yhdistetyssä tuontiterminaalissa eli DP Fosissa.
- Vaikutukset öljyputkien väliseen kilpailuun
(149) ODC-Sud-putkea käytetään nykyisin varsin vähän. On mahdollista, että ODC-Sud-öljyputken Etang de Berren alueelta tuleva osa (jota ei ole yhdistetty DP Fosin terminaaliin), joka vastaa jakelusta Strasbourgiin, uudenaikaistetaan Reichstettin jalostamon sulkemisen yhteydessä. Koska tästä ei kuitenkaan ole varmuutta, uudistamista ei voida ottaa huomioon tätä ilmoitusta koskevassa arviossa.
(150) Päätelmänä voidaan todeta, että ilmoitettu toimenpide antaa TotalFina/Elfille määräävän aseman öljytuotteiden putkikuljetuksen markkinoilla Etelä-Ranskassa, koska SPMR on sen määräysvallassa ja se saa johtavan aseman SPMR-putkea hyödyntävien kuljetuspalvelujen jälleenmyyjinä toimivien jalostamojen keskuudessa.
4.2.4 Ranskan hallituksen edustajien valvontatoimet
(151) TotalFina huomautti, että ryhmittyminen ei mahdollista uudelle konsernille öljyputkien käyttämistä markkinoiden muiden toimijoiden kustannuksella. Syynä tähän ovat kyseisiä kuljetusvälineitä koskeva suojeleva sääntely (Trapilin, DMM:n ja SPMR:n hallitusten päätökset tehdään Ranskan hallituksen edustajien läsnä ollessa, joiden tehtävänä on valvoa yleisen edun noudattamista ja joilla on myös tähän tarvittava toimivalta) ja putkien toimintatapaa koskevat taloudelliset tosiseikat.
(152) Komissio toteaa, että markkinavoimaa voidaan käyttää tasoilla, jotka eivät ole suoraan johtoelinten alaisia ja joita Ranskan hallituksen edustajat eivät siis voi tarkkailla. Esimerkiksi täydellinen määräysvalta putkikuljetusten osalta voi estää riippumattomia toimijoita tuomasta markkinoille uusia tuotteita tai erityistuotteita (jotka esimerkiksi vaativat eriytettyä kuljetusta) tai aiheuttaa ongelmia teknisten eritelmien muuttuessa (Ranskassa ollaan parhaillaan korvaamassa lyijytetty Super plombé -bensiinilaatu lyijyttömällä Super sans plomb 98 additivé -laadulla).
(153) Hallituksen edustajien harjoittama valvonta ei poista öljyputkiyhtiöiden päätäntävapautta. Se voi jättää riittävästi toimintavapautta öljyputkiyhtöille markkinavoiman käyttämiseen. Estääkseen määräävän aseman syntymisen tai vahvistumisen komissio ei voi tukeutua pelkkään hallituksen edustajien läsnäoloon, jotka voisivat enintään määrätä seuraamuksia mahdollisesta väärinkäytöstä, joka ilmenisi määräävän aseman syntymisen tai vahvistumisen jälkeen.
4.3 Päätelmä
(154) Ilmoitettu toimenpide poistaa Trapil-öljyputken sisäisen kilpailun. Lisäksi eri öljyputkien välinen kilpailu lakkaisi Ranskan pohjoisosassa. Esimerkiksi DMM kilpailee Trapilin kanssa toimituksista Pariisin alueelle, Englannin kanaalin alueelle, Toursiin ja Orléansiin. DMM kilpailee lisäksi ODC:n kanssa toimituksista Itä-Ranskaan.
(155) Koska TotalFina/Elfillä on määräysvalta Trapil- ja DMM-putkiyhtiöissä, voidaan kohtuudella päätellä, että näiden kahden öljyputken välillä ei jatkossa esiinny kilpailupainetta. Lisäksi yhden Basse Seinen alueen jalostamon tulo SFDM:n osakkaaksi voi ainoastaan rajoittaa DMM:n kiinnostusta käyttää kilpailupainetta Seinen jalostamokeskuksen tuotteiden tärkeintä kuljetuskanavaa vastaan.
(156) Ilmoitettu yrityskauppa johtaa siis TotalFina/Elfin määräävän aseman syntymiseen öljytuotteiden putkikuljetuksen markkinoilla Ranskan pohjois- ja eteläosassa.
5 POLTTOAINEIDEN MYYNTI MOOTTORITEIDEN VARSILLA
5.1 Merkitykselliset markkinat
5.1.1 Tuotemarkkinat: moottoriteiden varsilla sijaitsevat huoltoasemat muodostavat erilliset markkinat
- Johdanto
(157) Moottoripolttoaineiden vähittäismyynti käsittää huoltoasemilla tapahtuvan polttoaineiden myynnin autoilijoille. Tärkeimmät myytävät tuotteet ovat bensiini ja diesel. Kysynnän kannalta nämä tuotteet eivät ole keskenään korvaavia, koska autoilijan on ostettava sitä polttoainelaatua, jota hänen ajoneuvonsa käyttää. Jakelutasolla kumpaakin tuotetta on aina saatavilla samoista myyntipisteistä. Samoin tuotteiden osuudet myynnistä jakelupisteissä vastaavat suunnilleen niiden kokonaismarkkinaosuuksia. Näin ollen käsiteltävän asian kannalta merkitykselliset jakelutason tuotemarkkinat kattavat moottoripolttoaineiden koko vähittäismyynnin.
(158) Ranskassa on monenlaisia moottori- ja valtateitä, kuten maksulliset moottoritiet, valtion toimilupajärjestelyn piiriin kuulumattomat moottoritiet, esikaupunkialueiden moottoritiet ja valtatiet. Ranskan tieviranomaiset myöntävät ensiksi mainittuja teitä koskevat toimiluvat yhteisöille, jotka vastaavat moottoriteiden rakentamisesta ja käytöstä. Korvauksena tästä ne voivat periä tiemaksua (tietullia) tietä käyttäviltä autoilijoilta. Ranskan moottoritiet kuuluvat joko valtiolle, paikallisyhteisöille taikka kokonaisuudessaan tai osittain yksityisille tai yhteisyrityksille. Julkisen ja yksityisen sektorin yhteisyrityksillä on oikeus rakentaa ja käyttää moottoriteitä kansallisten tai paikallisviranomaisten niille myöntämien "toimilupien" perusteella. Ne myöntävät puolestaan toimilupia polttoaineiden vähittäiskauppiaille huoltoasemapalvelujen tarjoamiseen. Moottoritietoimilupien voimassaoloaika on 15-30 vuotta, mutta valtion tai paikallisyhteisöjen suoraan myöntämät toimiluvat ovat yleensä 30 vuotta voimassa.
(159) On syytä erotella polttoaineiden myynnin markkinat huoltoasemaverkoissa sen perusteella, sijaitsevatko huoltoasemat moottoriteiden varsilla vai jossain muualla. Tällainen erottelu on välttämätöntä polttoaineiden myynnille näissä kahdessa eri asemaluokassa ominaisten kilpailuolosuhteiden suurten erojen vuoksi.
(160) TotalFina katsoo, että polttoaineiden vähittäismyynti Ranskan moottoriteiden varsilla ei muodosta erillisiä markkinoita polttoainejakelusta moottoriteiden ulkopuolella. TotalFina korostaa, että kuluttajat voivat aina valita moottoritieasemien ja muualla sijaitsevien huoltoasemien välillä. Ajoneuvoilla voi ajaa yli 600 kilometriä lisäämättä polttoainetta. Tätä on verrattava siihen, että moottoriteillä ajetaan keskimäärin noin 100 kilometriä. Liikenne moottoriteillä on vaihtuvaa, koska tielle voi tulla ja sieltä poistua noin 30 kilometrin välein. Autoilijoilla on aina mahdollisuus täyttää polttoainetankkinsa moottoritien ulkopuolella ajomatkansa pituudesta riippumatta. Nämä seikat johtavat siihen, että moottoriteiden ulkopuolella sijaitsevat asemat vaikuttavat moottoritieasemiin, moottoriteiden varsilla sijaitsevia asemia käytetään vain vähän ([...] liikenteestä) ja myynti moottoritieasemilla laskee. Lisäksi Ranskassa tiedotetaan erityisin tauluin autoilijoille, jotka eivät käytä vakituisesti tiettyä moottoritien osaa, hintaeroista moottoritieasemien ja muiden asemien välillä.
- Hintaerot osoittavat markkinoiden olevan erilliset
(161) TotalFinan toimittamien tietojen mukaan moottoriteiden varsilla sijaitsevien huoltoasemien lyijyttömästä 98-oktaanin bensiinistä perimät hinnat ovat [...] korkeammat (keskiarvo kaudella 1.1.1998-30.9.1999) kuin moottoriteiden ulkopuolella sijaitsevilla asemilla. Tämä hintaero ei kuitenkaan kuvaa keskimääräistä hintaeroa markkinoilla, koska se perustuu TotalFinan hintoihin. Verrattaessa TotalFinan hintoja moottoritieasemilla (jotka kuvaavat laskutettuja hintoja) moottoriteiden ulkopuolella sijaitsevien hyper- ja supermarketien asemien hintoihin käy ilmi, että ero on [...] samana ajanjaksona. Vertailtaessa kaikkien merkkien moottoritieasemien keskihintoja muualla sijaitsevien asemien hintoihin havaitaan, että moottoriteiden hinnat olivat [...] kalliimmat kuin moottoriteiden ulkopuolella perityt hinnat vuonna 1998 ([...] vuonna 1997 ja [...] vuonna 1996).
(162) Vastauksessaan väitetiedoksiantoon TotalFina selitti, että komissio ei voisi nojautua pelkkään hintaeroon määritelläkseen markkinat erillisiksi, varsinkin kun moottoritieasemien ja muiden asemien väliset hintaerot olivat samat kuin moottoriteiden ulkopuolella sijaitsevien asemien väliset erot. Vuonna 1998 TotalFinan perimät keskihinnat (tämän jalostamon keskihinnat olivat kaikkein korkeimmat) moottoriteiden ulkopuolella olivat [...] korkeammat kuin ja hyper- ja supermarketien perimät keskihinnat. Ne olivat [...] korkeammat kuin moottoriteiden ulkopuolella sijaitsevien huolto-asemien keskimääräiset hinnat, mutta [...] edullisemmat kuin kaikkien moottoritieasemien perimät keskihinnat. Näin ollen kyseinen perustelu ei ole vakuuttava. Kuten tässä päätöksessä selitetään, moottoriteiden ulkopuolella ja niiden varsilla perittyjen hintojen välinen ero johtuu tarjonnan ja kysynnän kohtaamisen erilaisista olosuhteista. Hintaerojen vertailu TotalFinan ehdottamalla tavalla ei ole asianmukaista, sillä moottoriteiden ulkopuolella ei ole sellaista maantieteellistä jatkumoa kalliimpien huoltoasemien välillä kuten moottoriteiden varsilla.
(163) Vaikka hintaero onkin osittain oikeutettu korkeampien kustannusten vuoksi (varsinkin toimiluvan myöntäneelle yhteisölle maksettavan maksun sekä velvollisuuden jatkuvaan aukioloon, oheispalveluihin jne. vuoksi), se ei voisi olla pysyvä, jos moottoritiehuoltoasemat kilpailisivat todella muiden lähellä moottoriteitä sijaitsevien huoltoasemien kanssa. Jos kuluttajilla olisi todellinen valinnanmahdollisuus kahden eri polttoaineenottovaihtoehdon välillä, hinnat lähenisivät kohti yhtä markkinahintaa, mikä kuvastaisi tarjontaa sekä moottoriteiden varsilla että niiden ulkopuolella.
(164) Samaten TotalFinan toimittamien päivittäisten tai viikoittaisten keskihinnan vaihtelujen tarkastelu moottoriteiden ulkopuolella ja niiden varsilla kyseisellä kaudella (1.1.1998-30.9.1999) osoittaa vain vähän tai ei lainkaan vastaavuutta [...], kun otetaan huomioon alan tukkuhintojen yhdenmukaisuus. Moottoriteiden ulkopuolisten asemien hinnat näyttivät mukautuvan nopeammin Platt'sin noteeraaman hinnan laskuun vuonna 1998 kuin moottoritieasemien hinnat. Verottoman keskihinnan ero lyijyttömän 98-oktaanisen bensiinin osalta nousi [...] sentiimistä litralta tammikuussa 1998 [...] sentiimiin joulukuussa 1998. Platt'sin hintanoteerausten jatkuva nousu ei ole pienentänyt tätä eroa, joka oli [...] sentiimiä syyskuussa 1999.
(165) Moottoritieasemilla ja muilla asemilla myydyn polttoaineen väliset merkittävät hintaerot vahvistetaan Directions départementales de l'équipement (DDE) -alueviranomaisten tarjouseritelmässä. DDE myöntää toimiluvat maksuttomien moottoriteiden varsilla olevien huoltoasemien pitämiseen. [...].
- Moottoriteiden polttoaineenkysyntään vaikuttavat eri tekijät kuin niiden ulkopuoliseen kysyntään
(166) Moottoritieasemien ja muiden asemien keskikulutuksen tarkastelu (ks. alla oleva taulukko) osoittaa, että polttoainemyynnin suuntaukset ovat samanlaiset moottoritieasemilla ja muilla asemilla. Ei siis ole itsestään selvää, että kysyntä todella siirtyisi kohti moottoriteiden ulkopuolisia asemia, kuten TotalFina esittää. Tästä syystä TotalFinan perustelulla ei voida osoittaa, että kyseiset kaksi huoltoasemaluokkaa kilpailisivat keskenään.
TAULUKON PAIKKA
(167) Vastauksessaan komission väitetiedoksiantoon TotalFina toimitti muita tietoja, jotka osoittivat sen mukaan, että polttoaineiden myynti moottoriteillä ei ole lisääntynyt samassa suhteessa kuin moottoriteillä ajettujen kilometrien määrä on lisääntynyt. TotalFinan mielestä tällainen kehitys on selitettävissä hyper- ja supermarketien kilpailulla. Niiden myynti lisääntyy moottoritiehuoltoasemien myyntimäärien kustannuksella. Selityksessä ei kuitenkaan oteta huomioon moottoritieliikenteen luonteen kehitystä, jonka perusteella yksikkökulutus vähenee ja lyhyiden etäisyyksien kauttakulkuliikenteen määrä kasvaa.
(168) Polttoaineiden kysyntä moottoriteillä näyttää perustuvan eri muuttujiin kuin kysyntä muualla. Autoilijat käyttävät moottoriteitä hyötyäkseen liikenteen nopeudesta ja kaikista muista moottoriteiden varrella tarjotuista palveluista, kuten polttoaineen ottamisesta, ruokailusta tai levähtämisestä. Seurauksena tästä valinnasta on se, että polttoaineiden hinnoilla on kuluttajalle vähemmän merkitystä. Tiemaksun maksaminen vähentää varmasti autoilijoiden kiinnostusta menettää aikaa etsimällä halvempaa huoltoasemaa moottoritien ulkopuolelta, mutta sitä ei voida pitää ratkaisevana tekijänä. Ei siis ole syytä erotella moottoriteiden varsilla sijaitsevia huoltoasemia sen perusteella, peritäänkö tien käytöstä maksua (samoista syistä Saksan kilpailuviranomaiset ovat katsoneet, että Saksan moottoritiet muodostivat muista polttoainejakelun markkinoista erilliset markkinansa, vaikka tiemaksua ei peritäkään). [...].
(169) Vastauksessaan väitetiedoksiantoon TotalFina korosti, että pysähdyttäessä ottamaan polttoainetta moottoritiehuoltoasemalta kyse on asiakkaiden vapaasta valinnasta, sillä polttoainetta voisi yhtä hyvin ottaa myös muilta asemilta. [...].
(170) Selittäessään, että vain harvat tienkäyttäjät ottavat polttoainetta moottoritieasemilta ja että hintataso vaikuttaa tähän vain osittain, TotalFina vain korostaa sitä, että moottoritieasemien kysyntä eroaa polttoaineen kysynnästä muualla sijaitsevilla huoltoasemilla.
(171) Moottoriteiden polttoaineen kysynnän erillinen luonne perustuu myös kysynnän kausiluontoisuuteen. Merkittävä osa vuoden myynnistä Ranskan moottoritieasemilla ajoittuu lomakuukausille. Varsinkin bensiininkulutuksen osalta heinä- ja elokuu muodostavat yhdessä yli 30 prosenttia moottoritieasemien myynnistä (20 prosenttia muilla asemilla). Kun huomioon otetaan huhti- ja toukokuu, lomakausipainotteisen myynnin osuus nousee noin 50 prosenttiin vuositasolla. Vaikka suuntaus ei olekaan yhtä voimakas, se on kuitenkin havaittavissa myös dieselin osalta. Yleisellä tasolla tarkasteltuna moottoripolttoaineiden myynti lisääntyy jokaisena kuukautena, jona on yleisiä lomajaksoja.
- Erilliset markkinoillepääsy- ja kilpailuedellytykset
(172) Maksullisten moottoriteiden varsilla sijaitsevien huoltoasemien pitäjät ovat usein vertikaalisesti integroituneita jalostamotoiminnan harjoittajia, jotka myyvät polttoaineita omien tunnustensa alla. Jalostamot ovat samanaikaisesti moottoritieasemien omistajia ja usein myös niiden pitäjiä. Niillä on aina täydellinen ja keskitetty määräysvalta moottoritieasemiensa liiketoiminta-politiikkaan polttoainemyynnin osalta. Moottoritiehuoltoasemien johtaminen näyttää eroavan muualla sijaitsevien huoltoasemien johtamisesta. [...].
(173) [...].
(174) Kuudella eri jalostamolla on omia moottoritieasemia Ranskassa (TotalFina, Elf, Shell, BP, Esso ja Agip). Ranskan koko moottoritieverkossa toimii ainoastaan kolme operaattoria, jotka eivät harjoita jalostamotoimintaa, eli kaksi riippumatonta jakelijaa (Dyneff ja Avia) ja yksi hyper- ja supermarketien ryhmään kuuluva operaattori (Leclerc). Ne käsittävät alle 2 prosenttia kaikista asemista ja myynnistä. Moottoriteiden ulkopuolisen tarjonnan rakenne eroaa tästä selvästi. Hyper- ja supermarketien osuus on yli puolet polttoaineiden myynnistä, mutta kyseisillä markkinoilla toimii myös monia muita yrityksiä, jalostamoja tai riippumattomia jakelijoita. Kaikissa komissiolle toimittamissaan yrityksen sisäisissä polttoaineiden vähittäismyyntiä koskevissa asiakirjoissa TotalFina on laskenut huolellisesti moottoriteiden ulkopuolella myytävän polttoaineen osalta keskimääräisen hintaeron verrattuna hyper- ja supermarketien hintoihin.
(175) On myös huomattava, että moottoritieasemien markkinoille pääsyn edellytykset eroavat huomattavasti muiden asemien markkinoista. Jotta yritys voisi pitää huoltoasemaa moottoritien varrella, sen on saatava toimilupa moottoritiestä vastaavalta yhteisöltä (tai suoraan valtiolta tiemaksuttomien julkisten teiden osalta). Tarjouspyynnöt esitetään ja toimipaikat jaetaan sen perusteella, millaiset mahdollisuudet ehdokkaalla on vastata erityisvaatimuksiin. Union Française des Industries Pétrolières- ja Union des Sociétés d'Autoroutes à Péages -liittojen välillä vuonna 1992 tehdyn sopimuksen mukaisesti nykyisillä asemanpitäjillä on mahdollisuus jatkaa toimilupaansa huoltoasema-alueiden kunnostusta koskevien rahoitussitoumusten perusteella. Tämä määräys saattaa tehdä eräistä toimiluvista hyvin pitkäkestoisia ja rajoittaa näin entisestään uusien yrittäjien pääsyä kyseisille markkinoille.
- Päätelmä
(176) Edellä esitetystä ilmenee, että polttoaineiden kysyntä moottoriteiden varsilla eroaa kysynnästä moottoriteiden ulkopuolella. Polttoaineiden tarjonta moottoriteiden varsilla ei siis ole sidottu polttoaineiden tarjontaan muualla. Merkittävät ja pysyvät hintaerot moottoritieasemien ja muiden asemien myymien polttoaineiden välillä vahvistavat tämän käsityksen. Merkitykselliset tuotemarkkinat ovat siis moottoritieasemien moottoripolttoaineiden myynnin markkinat.
5.1.2 Maantieteelliset markkinat: huoltoasemaketjut ovat korvattavissa keskenään kaikilla moottoriteillä
(177) TotalFina selittää, että kilpailuolosuhteita moottoriteillä on tutkittava 100-150 km:n jaksoissa. TotalFina perustelee näkemyksensä asiassa Total/Petrofina tehdyllä päätöksellä. Yritys ei kuitenkaan ota huomioon, että maantieteellisten markkinoiden määritelmä on jätetty avoimeksi. Sulautuma-asetuksen 8 artiklan nojalla tehdyssä Exxon/Mobil-asiaa koskevassa päätöksessä vahvistetaan sen sijaan määritelmä, joka kattaa kaikki maksulliset moottoritiet.
(178) TotalFinan ehdottama analyysi on keinotekoinen, eikä se heijasta asemien välistä vuorovaikutussuhdetta. Moottoriteillä kahden huoltoaseman välinen keskimääräinen etäisyys on noin 40 km. TotalFinan toimittamista tiedoista ilmenee, että Total-merkin alla toimivat huoltoasemat [...]. Jokainen asema siis seuraa vuorollaan hintoja. Tämä onkin yksi niistä tekijöistä, jotka puoltavat sellaista markkinoiden määritelmää, joka kattaa ainakin kaikki saman moottoritien varrella sijaitsevat asemat.
(179) TotalFina arvioi, että sellaisilla maksullisten moottoriteiden osuuksilla sijaitsevat asemat, joiden kohdalla autoilijoiden ei ole vielä pitänyt maksaa tiemaksua, eivät toimi samassa kilpailutilanteessa kuin tiemaksun perintäpaikkaa seuraavat asemat.
(180) Vaikka näitä tietoja ei ole ollut saatavilla aikaisemmissa asioissa, TotalFina esitti kilpailevien moottoritieasemien viikoittaiset hintatiedot sekä omien asemiensa hintatiedot. Tietojen perusteella voidaan laajentaa asiassa Exxon/Mobil esitettyä perustelua, jossa keskityttiin tiemaksupisteiden välisille moottoritieosuuksille. Maksupisteitä seuraavina sijaitsevien huoltoasemien hinnat eivät eroa huomattavasti muilla moottoritieasemilla perityistä hinnoista.
(181) Ainoita poikkeuksia keskihinnoista näyttävät olevat seuraavat asemat: [...]. Kyseiset asemat sijaitsevat moottoritieosuuksilla, joita käytetään todennäköisesti päivittäisessä läpikulkuliikenteessä. Esimerkiksi [...] asema seuraa sitä vastapäätä sijaitsevan [...] aseman hintoja ja lähellä sijaitsevalla [...] tiellä toimivan kahden aseman hintoja.
(182) Hintaluetteloista ilmenee, että maksuttomien moottoriteiden (tai tieosuuksien) varsilla [...] sijaitsevien asemien hinnoittelu vastaa maksullisten teiden varsilla toimivien asemien hinnoittelua. Nämä tiet on siis sisällytettävä markkinoiden määritelmään.
(183) Näyttää kuitenkin siltä, että merkityksellisten markkinoiden määritelmän ulkopuolelle on jätettävä tietyt moottoritiet, joiden asemilla perityt hinnat ovat lähempänä muualla sijaitsevien asemien hintoja. Nämä tiet sijaitsevat pääosin kaupunkialueilla [...].
5.1.3 Maantieteelliset markkinat: pääosa moottoriteistä liittyy toisiinsa, joten markkinat ulottuvat käytännöllisesti katsoen Ranskan koko moottoritieverkoston polttoainemyynnin markkinoihin
(184) Seuraavassa taulukossa kuvaillaan Ranskan eri moottoriteiden liittymistä toisiinsa.
TAULUKON PAIKKA
(185) Moottoriteiden liittyminen toisiinsa merkitsee seurannaisvaikutusten laajentumista moottoritieltä toiselle. Näin ollen kahden moottoritien välisen risteyskohdan lähellä sijaitseva huoltoasema ottaa hintojaan määritellessään huomioon eri puolilla liittymiä toimivien kilpailijoidensa perimät hinnat.
(186) Esimerkiksi [...].
(187) Vaikuttaa siltä, että kaupunkialueet, joiden läpi kulkee joko kehäteitä tai muita moottoriteitä (kuten Bordeaux, Lyon, Marseille, Nantes ja Pariisi), voivat muodostaa riittävän merkittäviä katkoksia kaupunkienväliseen moottoritieverkkoon, sen vuoksi kilpailuolosuhteet eivät ole samanlaiset esimerkiksi pohjoisesta ja etelästä tulevien moottoriteiden välillä. Tämä pitää selkeästi paikkansa Pariisin alueella liikenteen tiheyden ja alueen laajuuden vuoksi. Ei kuitenkaan ole varmaa, että tämä koskee muita mainittuja alueita, jotka ovat suppeampia ja joilla läpikulkuliikennettä on todennäköisesti enemmän.
(188) Päätelmänä voidaan todeta, että Ranskan moottoriteillä on yhdet polttoainemyynnin markkinat. Markkinat käsittävät vähintään i-iii kohdassa mainitut moottoritiet. Vaikka oletettaisiin, että kaupunkialueet muodostavat todella luonnollisen rajan moottoriteiden välille, moottoriteiden välisten liittymien perusteella voitaisiin määritellä kolmet mahdolliset merkitykselliset markkinat, joiden välillä on korvattavuusketju, mikä johtaa erillisiin markkinoihin. Tällaisia kokonaisuuksia ovat seuraavat:
i) Normandia/Pohjoinen/Itä: A13, A16, A26, A28, A1, A2, A4, A5, A19, A6, A39, A36, A35, A40, A41 ja A43;
ii) Länsi/Etelä: A8, A11, A81, A10, A85, A83, A71, A72, A75, A9, A7, A46, A48, A49, A50, A52, A61, A62 ja A20;
iii) Lounas: A63 ja A64.
5.1.4 Yhteismarkkinoiden merkittävä osa
(189) Jokainen näistä tiekokonaisuuksista muodostaa merkittävän osan yhteismarkkinoita. Ne kattavat erittäin laajan maantieteellisen alueen Ranskasta. Lisäksi jokainen niistä on yhteydessä naapurijäsenvaltioiden tieverkkoihin. Niillä on siis ratkaiseva merkitys Euroopan unionin sisäisen tavarakaupan ja henkilöiden liikkuvuuden kannalta. Ranskassa maakuljetuksiin perustuvasta kaupasta 79 prosenttia tapahtuu maanteitse. Maanteitse kuljetettujen tavaroiden arvo on noin 92 prosenttia muiden jäsenvaltioiden kanssa käytävästä kaupasta. Ranskan perusrakenne-, liikenne- ja asuntoministeriön Service d'études techniques des routes et autoroutes -yksikön julkaisemista tilastoista käy ilmi, että keskimäärin 10 prosenttia Ranskan tieverkkoa käyttävistä kevyistä ajoneuvoista ja 30 prosenttia raskaista ajoneuvoista on ulkomaalaisia. Tämä merkitsee sitä, että polttoaineiden kysyntä moottoriteillä on todennäköisesti Euroopan laajuista riippumatta moottoritietyypistä.
5.2 Kilpailuarvio
(190) Seuraavat näkemykset perustuvat kansalliseen markkinoiden määritelmään. Vaikka maantieteelliset markkinat noudattaisivatkin edellä esitettyjä kolmea moottoritiekokonaisuutta, sama arvio olisi edelleen pätevä. Keskittymisaste on melko samanlainen ja samat toimijat toimivat kaikilla kolmilla markkinoilla.
5.2.1 Nykyinen kilpailutilanne
(191) Samalla tavoin kuin Exxon/Mobil-asiaa koskevassa päätöksessä esitettiin, moottoritieasemien polttoainemyynnin markkinoille on ominaista kilpailun vähäisyys. Kilpailu on lähinnä hintakilpailua ja muiden kilpailutekijöiden osalta liikkumavara on pieni. Polttoaineet ovat samanlaisia tuotteita, joissa teknisten innovaatioiden aste-erot ovat pieniä. Markkinoilla myydyissä määrissä esiintyy pientä vaihtelua. Toimijoiden on helppo ennakoida kilpailijoiden toimet ja reagoida niihin. Tarjonta on erittäin keskitettyä ja hintatiedot ovat saatavilla lähes välittömästi. Lisäksi toimijoilla on samankaltainen kustannusrakenne, vertikaalinen integraatio ja toimintalaajuus Ranskan alueella. Kysynnän hintajousto on erittäin vähäistä. Nämä tekijät yhdessä saavat aikaan sen, että markkinarakenne suosii ylihinnoittelua.
5.2.1.1 Hinnat ovat ainoa käytettävissä oleva kilpailutekijä
(192) Eri toimijoiden tarjoamien polttoaineen hintojen ohella erottautumiskeinoja on vähän. Moottoripolttoaineet ovat paljoustuotteita ja jalostamot turvautuvat järjestelmällisesti vaihtosopimuksiin huoltoasemiensa polttoainetoimituksissa.
(193) Öljy-yhtiöt ovat yrittäneet eriyttää moottoriteiden ulkopuoliset huoltoasemansa, mutta tällä on ilmeisesti ollut vain vähäinen vaikutus tarjontaan moottoriteillä tieyhtiöiden samankaltaisten tarjouseritelmien ja vaatimusten vuoksi.
(194) Polttoaineiden vähittäismyynnin markkinoille on ominaista teknisten innovaatioiden vähäisyys. Tekninen kehitys ilmenee asteittaisina ja melko hitaasti toteutettavina muutoksina menettelyihin ja tuotteisiin, pikemminkin kuin nopeina ja mullistavina muutoksina.
(195) Moottoriteiden varsien polttoaineiden myyntiä koskevaa kilpailua voidaan siis käytännössä harjoittaa pääasiassa hintakilpailuna.
5.2.1.2 Hintakilpailuun vähän kannustimia
(196) Kuten TotalFina totesi, polttoaineiden kysyntä Ranskan moottoriteillä on melko vakaata. Tästä seuraa, että toimijat eivät juuri koe epävarmuutta markkinakehityksestä eikä tilanne juurikaan kannusta niitä kilpailemaan tiukemmin suuremman markkinaosuuden saamiseksi tulevaisuudessa.
(197) Seuraavassa taulukossa esitetään arvio TotalFinan, Elfin ja niiden kilpailijoiden markkinaosuuksista vuonna 1998 (myyntivolyymi ja huoltoasemien määrä kaikilla Ranskan moottoriteillä).
TAULUKON PAIKKA
(198) Koska huoltoasematoimiluvat ovat pitkäaikaisia, on epätodennäköistä, että nämä luvut muuttuisivat merkittävästi tulevaisuudessa ja ne ovat muuttuneet prosentuaalisesti vain vähän viime vuosina.
(199) Luvut antavat kuvan markkinoiden keskittyneisyyden tasosta ennen toimenpidettä. Neljä suurinta vähittäismyyjää kattavat noin 88 prosenttia markkinoista ja markkinoiden Herfindahl-Hirschmann-indeksi (HHI-indeksi) on 2444. Kyseiset seikat osoittavat, että kyseessä ovat erittäin pitkälle keskittyneet markkinat.
(200) Toimijat voidaan jakaa kolmeen ryhmään. TotalFina on markkinajohtaja lähes [30-40 prosentin] markkinaosuudellaan. [...]. Toinen ryhmä käsittää Elfin, Shellin, Esson ja BP/Mobilin, joiden markkinaosuudet ovat 10-20 prosenttia. Lisäksi markkinoilla on pieniä toimijoita, kuten Agip (7 asemaa), Avia (8 asemaa) tai Dyneff (2 asemaa). [...].
(201) Markkinoiden voimakas keskittyneisyys muodostaa viiden tärkeimmän toimijan välille keskinäisen riippuvuussuhteen ja niiden on helppo seurata kilpailijoiden toimintapolitiikkaa. Kilpailijoiden toimintaa seurataan kahdella tasolla: merkkien välillä ja lähekkäin sijaitsevien huolto-asemien välillä. [...].
(202) Markkinat ovat erittäin avoimet hintojen suhteen. Asemien moottoripolttoaineiden vähittäismyyntihinnat ovat julkisia ja näkyvät helposti moottoriteillä. Hintakilpailu voi siis aiheuttaa sen, että kilpailijat mukauttavat nopeasti hintansa samansuuntaisiksi.
(203) Kannustimia hintakilpailun aloittamiseen rajoittaa myös tietynasteinen kustannusten yhdenmukaisuus. Moottoritiehuoltoasemien kustannukset ovat melko yhdenmukaisia. Kyse on verkkojen ulkopuolisista tukkuhinnoista, joihin lisätään toimiluvan saaneelle asemanpitäjälle aiheutuvat kulut. Saman moottoritien varrelta toimiluvan saaneiden yritysten kustannusrakenteet ovat järjestelmällisesti samanlaisia ja myös moottoriteiden väliset erot ovat vähäisiä. Jokaisen kilpailijan kustannukset on siis helppo arvioida. Markkinoilla toimivien yritysten on siis helpompaa ennakoida kilpailijoiden reaktiot markkinoilla tapahtuvaan toimintaan.
(204) On todettava, että moottoriteiden varsien polttoainemyynnin markkinoiden tärkeimmät toimijat ovat integroituneet vertikaalisesti. Lukuun ottamatta riippumattomien toimijoiden Avian ja Dyneffin pitämiä huoltamoita, markkinoilla on vain yksi hyper- ja supermarketien omistama huoltoasema. Tällainen samankaltainen integraatiotaso on omiaan antamaan yrityksille samankaltaisia ja ennakoitavia päätöksenteko- ja toimintamalleja, mikä rajoittaa hintakilpailua.
(205) On korostettava, että jokaisen moottoritieasemaverkon laajuuden vuoksi kullakin merkillä on huoltoasemia, jotka sijaitsevat juuri jonkun kilpailijan omistamaa huoltoasemaa ennen tai heti sellaisen jälkeen. Yhteen moottoritieosuuteen keskittyvä aggressiivinen hintapolitiikka voisi aiheuttaa vastatoimia millä tahansa muulla moottoritieosuudella.
(206) Vähäistä kannustusta hintakilpailuun korostaa lisäksi kysynnän hintajouston vähäisyys. On yleisesti tunnustettua, että hintojen kehityksellä on vähän vaikutusta polttoaineiden kulutukseen. Edellä todettiin, että syyt moottoritieasemalla pysähtymiseen ovat moninaisia ja polttoaineen hinta on samanarvoinen tekijä muiden tarpeiden täyttymisen kanssa (levähtäminen, ruokailu jne.). [...].
5.2.1.3 Markkinoillepääsyn esteet - potentiaalisen kilpailun puuttuminen
(207) Markkinoillepääsy riippuu tieyhtiöiden myöntämien uusien toimilupien määrästä. On erittäin epätodennäköistä, että nykyisille moottoriteille tehtäisiin enää uusia levähdysalueita. Lisäksi pääosa toimiluvista päättyy vuoden 2005 jälkeen. TotalFinan ja Elfin osalta [...] huoltoaseman toimilupa on tällöin päättymässä ([...] asemien kokonaismäärästä). On huomattava, että vuonna 1992 tieyhtiöiden ja öljy-yhtiöiden välillä tehdyn sopimuksen perusteella öljy-yhtiön alilisenssiä voidaan automaattisesti jatkaa, jos öljy-yhtiö investoi moottoritieasemaan. TotalFina käytti tätä mahdollisuutta [...] huoltoaseman kohdalla (eli [...]) vuosina 1993-1999. TotalFina korostaa, että sopimuksista käydään uusia neuvotteluja, joiden lopputuloksesta ei ole varmuutta. Lisäksi TotalFina toteaa, että vaikka sopimukset pysyisivätkin ennallaan, kaikkien niiden huoltoasemien säilyttäminen, joiden toimiluvat päättyvät vuonna 2005, edellyttäisi huomattavia investointeja. Kyseisten investointien tuottoaste olisi kuitenkin merkittävä ja niillä turvattaisiin TotalFina/Elfin markkina-aseman säilyminen.
(208) Ainoat uudet huoltoasemat on perustettu äskettäin käyttöön otetuille moottoritieosuuksille. Viimeisen viiden vuoden aikana (1995-1999) on järjestetty 33 tarjouskilpailua, joista 11 tapauksessa sopimusta ei ole tehty tai tarjouskilpailua on siirretty. Tämä merkitsee, että moottoritiehuoltoasemien määrä lisääntyy vuosittain alle 1,5 prosenttia. Myyntivolyymin osalta lisäys on vähäisempi, koska uudet asemat sijaitsevat yleensä sellaisten väylien varrella, joiden liikennemäärien odotetaan jäävän alhaisemmiksi kuin nykyisillä väylillä. Tavallisesti moottoritiehuoltoaseman rakentamiseen kuluu 1-2 vuotta, kun otetaan huomioon luvan hankkimiseen ja tarjouskilpailumenettelyyn tarvittu aika.
(209) Koska toimilupien uusimisaste on alhainen, on epätodennäköistä, että uusia toimijoita kuten hyper- ja supermarketeja, jotka ovat lisänneet kilpailua moottoriteiden ulkopuolisilla markkinoilla, tulisi moottoritiemyynnin markkinoille. Lukuun ottamatta yhtä poikkeusta (Leclercille myönnetty lupa pitää asemaa, jossa hinnat ovat lisäksi keskitasoa edullisemmat), mikään supermarketketju ei tällä hetkellä toimi Ranskan moottoritieasemien markkinoilla.
(210) Viimeisen kymmenen vuoden aikana vain kolmen moottoritiehuoltoaseman toimiluvat on annettu tarjouskilpailussa sellaisille yrityksille, jotka eivät harjoittaneet toimintaa Ranskan moottoriteillä ennen vuotta 1989. Yksi toimilupa myönnettiin Leclerc-merkille (ranskalainen hypermarket-ketju) ja kaksi muuta Dyneffille (riippumaton).
5.2.1.4 Päätelmä: kilpailu on jo nyt vähäistä TotalFinan johtamilla markkinoilla
(211) Leclercin huoltoaseman hintojen ja markkinoiden keskihinnan välinen ero on epäilemättä paras osoitus siitä, että kilpailu moottoriteiden varsilla tapahtuvan polttoainemyynnin markkinoilla on nykyisin vähäistä. Kyseinen asema tarjoaa lyijytöntä 95-oktaanista bensiiniä noin [...] sentiimiä edullisemmin (eli [...] halvemmalla) kuin saman moottoritien varrella, vaikkakaan ei sen välittömässä läheisyydessä sijaitsevat asemat. Tämä huomattava hintaero ei ilmeisesti estä asemaa tekemästä voittoa, vaikka sen kustannukset ovat samat kuin muillakin moottoritieasemilla. Hintaeroja kuvaillaan seuraavassa taulukossa, johon on koottu lyijyttömän 95-oktaanisen bensiinin hinnat viiden viikon ajalta vuosina 1998-1999 Beaunen ja Toulin välisellä A31-tiellä.
TAULUKON PAIKKA
Lähteet:
TotalFina asemakohtaiset luvut; Opal öljy-yhtiöiden ja hyper- ja supermarketien keskiarvoja koskevat luvut.
(212) Hintaerot osoittavat, että moottoritiehinnat ovat todennäköisesti korkeampia kuin puhtaassa kilpailutilanteessa. TotalFina esittää, että hintaero selittyy yksinomaan sillä, että moottoritiehuoltoasemien kustannukset ovat noin [...] sentiimiä korkeammat polttoainelitraa kohden kuin muilla asemilla. Arvio on peräisin Ranskan öljyteollisuuden keskusliitolta UFIP:ltä. Se ei kuitenkaan selitä kokonaan moottoriteiden varsilla ja niiden ulkopuolella sijaitsevien asemien hintaeroa, joka ilmenee edellä olevasta taulukosta. Sitä paitsi perustelu näyttää kumoutuvan TotalFinan toimittamilla tiedoilla, jotka koskevat moottoriteiden varsilla ja niiden ulkopuolella sijaitsevien asemien välisiä kustannuseroja. Kyseiset tiedot osoittavat, että moottoritieasemien kustannukset ovat alhaisemmat ja voittomarginaalit korkeammat:
Ero moottoritieasemat / muut asemat sentiimeinä litraa kohden
TAULUKON PAIKKA
Huom:
TotalFinan mukaan positiiviset arvot osoittavat moottoritien varrella sijaitsevan asemaverkon korkeampia yksikkökustannuksia tai katetta verrattuna muualla sijaitsevien huoltoasemien verkkoon.
(213) Vastauksessaan komission väitetiedoksiantoon TotalFina kiistää näiden arvioiden paikkansapitävyyden selittämällä, että ne eivät ota huomioon eräitä kustannustekijöitä. Yhtiö esittää moottoritiehuoltoasemien käyttökustannusten olevan noin [...] sentiimiä litralta korkeammat (sis. verot). Tämä arvio ei kuitenkaan selitä [...] sentiimin suuruista hintaeroa A31-tien varrella sijaitsevan kannattavan Leclercin aseman ja öljy-yhtiöiden pitämien muiden asemien välillä.
(214) Yrityksen sisäiseen käyttöön tarkoitetussa asiakirjassa TotalFina katsoo uusien moottoritieasemien rakentamiseksi tehtyjen investointien tuottoasteen olevan [...] ja vanhojen kunnostamiseksi tehtyjen investointien [...]. Tuottolukuja voidaan verrata suurten väylien tai kaupunki- taikka esikaupunkialueilla sijaitsevien Totalin asemien [...] ja [...] tuottoasteisiin. [...] TotalFina toteaa väitetiedoksiantoon antamassaan vastauksessa, että viimeisimpien moottoritieasemien rakentamiseen tehtyjen investointien tuottoaste on [...]. Vaikka tämä olisikin totta (TotalFina antaa vain kolme esimerkkiä moottoriteiden ulkopuolelle rakentamistaan asemista kaudella 1997-1999), se ei kuitenkaan vaaranna edellä esitetyn toteamuksen paikkansapitävyyttä, jonka mukaan moottoritiehuoltoasemat ovat kannattavampia kuin muut.
(215) Kuten edellä selitettiin, TotalFina pitää itseään markkinajohtajana polttoaineiden myynnissä. Johtava asema on erityisen merkittävä moottoritiehuoltoasemien polttoainemyynnin markkinoilla, joilla TotalFinan osuus on käytännössä [...] verrattuna seuraavaan kilpailijaan eli Elfiin. Seuraavassa taulukossa esitetään yhteenveto viiden viimeisen vuoden aikana järjestetyistä tarjouskilpailuista, jotka koskevat uusien huoltoasemien rakentamista moottoriteiden varsille. Myös se kuvaa hyvin TotalFinan asemaa. Yhteensä 22 hankkeesta Total on päättänyt olla osallistumatta tarjouskilpailuun [...] tapauksessa. Niistä [...] kerrasta, jolloin se on osallistunut tarjouskilpailuun, se on voittanut [...] kilpailua.
TAULUKON PAIKKA
(216) Tämänhetkinen kilpailutilanne moottoritieasemien polttoainemyynnin markkinoilla vastaa tilannetta, jossa TotalFina pitää määräysvaltaa yksin tai yhdessä toisen yrittäjän kanssa siten, että TotalFina toimii johtavana osapuolena.
5.2.2 Tilanne keskittymisen jälkeen - toimenpiteen vaikutus kilpailuun
(217) Uudella yksiköllä on merkittävä asema kaikilla Ranskan moottoriteillä. Nykyinen HHI-indeksi 2444 nousisi jatkossa indeksiin 4004, mikä merkitsee erittäin korkeaa keskittymisastetta. Uudet markkinaosuudet ovat seuraavat.
TAULUKON PAIKKA
(218) Sen lisäksi, että TotalFina/Elfillä on määräävä asema verkkojen ulkopuolisen polttoainemyynnin markkinoilla ja logistiikkaketjun osalta, sulautumisen jälkeen sen huoltoasemien määrä ja logistiikkaketjun osalta, sulautumisen jälkeen sen huoltoasemien määrä ja toiminnan maantieteellinen kattavuus olisivat vertaansa vailla. Tämä antaisi sille mahdollisuudet valvoa tarkasti jokaisen kilpailijan toimintaa ja tarvittaessa rankaista niitä, jos ne päättäisivät harjoittaa aggressiivista hintakilpailupolitiikkaa jollain alueella. Jokaisen suuren yrityksen (BP, Esso ja Shell) moottoritiehuoltoasemista suuri osa sijaitsee TotalFina/Elf-konsernin aseman välittömässä läheisyydessä. Tätä kuvaa seuraava taulukko, jossa on laskettu yhteen merkeittäin samalla moottoritieosuudella, TotalFina/Elfin aseman välittömässä läheisyydessä, kahden TotalFina/Elfin aseman välissä tai TotalFina/Elf-asemaryhmän läheisyydessä sijaitsevien huoltoasemien määrä.
TAULUKON PAIKKA
(219) TotalFina/Elfin asemaryhmien lähellä tai kahden aseman välissä sijaitsevien asemien kohdalla uusi yksikkö voisi kohdentaa kostotoimenpiteensä yhtä kilpailijaa vastaan vaikuttamatta muiden kilpailijoiden toimintaan. Leclercin aseman hintataso osoittaa, että yhdellä huoltoasemalla on suora vaikutus sen välittömässä läheisyydessä sijaitsevien kahden aseman hintoihin ja erityisesti seuraavaan asemaan. Jos jokin kilpailija päättäisi kiristää hintakilpailua, olisi epävarmaa, seuraisivatko muut asemat sitä. Lisäksi vaarana olisi, että TotalFina/Elf toteuttaisi valikoivia vastatoimia kilpailijan huoltoasemaketjun merkittävää osaa kohtaan. Ottaen huomioon TotalFina/Elfin koko sen kilpailijoihin verrattuna [...], hintasodan kustannukset jakautuisivat epätasaisesti moottoritiehuoltoasemien kassavirtoihin nähden.
(220) Toimenpiteen jälkeen TotalFina/Elfillä olisi voimakkaita kannustimia nostaa hintojaan ja/tai laskea palvelujensa laatua. Kuten edellä selitettiin, moottoritiehuoltoasemien polttoainemyynnin markkinarakenne on otollinen tilanteelle, jossa hintojen laskeminen on vaikeaa ja niiden nostaminen helppoa. Näin ollen konsernilla olisi mahdollisuudet rankaista jokaista kilpailijaansa, joka ei noudattaisi sen politiikkaa tai vastustaisi sitä.
(221) Ilmoitettu toimenpide johtaisi Ranskan moottoritiehuoltoasemien polttoainemyynnin markkinoiden kilpailurakenteen heikkenemiseen entisestään tuntuvasti. Kilpailu markkinoilla on jo nykyisin rajoittunutta. TotalFinan ja Elfin sulautuminen johtaisi määräävän aseman syntymiseen näillä markkinoilla.
6 LENTOPETROLIEN MYYNTI
6.1 Merkitykselliset markkinat
(222) Lentokoneiden moottoreissa (suihkumoottoreissa) käytetty polttoaine on kerosiinia. Vaikka vastaavanlaista kerosiinia käytetään myös kotitalouksien lämmitykseen erityisesti Yhdistyneessä kuningaskunnassa, sen ominaisuuksille on asetettu tiukkoja vaatimuksia. Aikaisemmissa päätöksissä (BP/Mobil, Shell / Gulf Oil, Exxon/Mobil) komissio on todennut, että lentopetrolit muodostavat muiden polttoaineiden (kuten bensiinin, dieselöljyn tai laivoissa käytettävien polttoaineiden markkinat) markkinoista erilliset tuotemarkkinat. TotalFina on myös tätä mieltä.
(223) Ilmoittaja korostaa, että lentopetrolin markkinat ovat Euroopan laajuiset. Lentopetrolia myydään eri lentoyhtiöiden järjestämien maailmanlaajuisten tarjouskilpailujen perusteella, joissa jakelijoilta edellytetään, että ne voivat toimittaa tuotetta eri puolilla maailmaa sijaitseville lentoasemille. Lisäksi kerosiinin hinta vahvistetaan Platt'sin noteeraaman hinnan perusteella, minkä vuoksi koko maailman rahtimarkkinoiden lentopetrolihinnat ovat erittäin lähellä toisiaan.
(224) Komissio katsoo, että näiden seikkojen perusteella ei ole mahdollista päätellä, että olemassa olisivat vain yhdet Euroopan laajuiset markkinat. On erotettava lentopetrolien tuotanto sen hankkimisesta ja toimittamisesta määrättyihin paikkoihin, jolloin logistiikkainfrastruktuuri voi rajoittaa maantieteellistä kilpailualuetta.
(225) Vaikka hinta noudettuna jalostamolta ja rahtimarkkinahinnat olisivatkin lähellä toisiaan, tämä johtuu tuotteen luonteesta ja jalostettujen öljytuotteiden hintojen yleisestä samansuuntaisuudesta. Koska raaka-aine (raakaöljy) on hinnoiteltu yhdenmukaisesti ja jalostamisen ja kuljetuksen kustannusrakenteet ovat Euroopassa lähes yhdenmukaiset, voidaan olettaa, että lentopetrolin kuten muidenkin jalostettujen öljytuotteiden hinnat ovat yhdenmukaisia Euroopan tasolla. Kun sen sijaan tarkastellaan lentopetrolin toimittamista eräille lentoasemille, markkinat eivät ole enää Euroopan laajuiset. Vaikka pitääkin paikkansa, että lentoyhtiöt järjestävät maailmanlaajuisia tarjouskilpailuja, ne eivät välttämättä valitse yhtä ja samaa jakelijaa vastaamaan toimituksista kaikille liikennöimilleen lentoasemille. Sen sijaan ne valitsevat parhaimman tarjouksen tekevän yhtiön lentoasemittain.
(226) Lisäksi lentokoneiden polttoainetoimitusten hinnat voivat vaihdella sopimuksittain. Kuten ilmoittaja mainitsi, jakelijan on lisättävä Platt'sin noteeraamaan hintaan lentopetrolin käyttöönsaattamisen kustannukset eli logistiikkakustannukset tuotteen kuljettamiseksi vastaanottajalle (tuotteen kuljetus lentoasemalle, varastointi ja siirto koneen polttoainesäiliöön). Lentoasemien välillä esiintyy siis hintaeroja, jotka selittyvät kustannuksilla, joita aiheutuu polttoaineen saattamisesta käyttöön jalostamosta tai tuontivarastosta käsin.
(227) Myös kilpailuympäristö voi vaihdella lentoasemittain tai alueittain. Erot johtuvat pääasiassa lentopetrolin jakeluinfrastruktuurin eroista eri lentoasemilla. Yleensä jokaisella lentoasemalla on oma infrastruktuurinsa. Tästä syystä jakelijoiden on tarjouskilpailu voittaakseen paitsi tuotettava lentopetroli lentoyhtiöiden käyttöön, myös saatava pääsy jokaisen lentoaseman jakelu- ja polttoainehuoltoinfrastruktuuriin voidakseen markkinoida tehokkaasti tuotettaan toimitusketjun viimeiseen vaiheeseen eli lentokoneen polttoainesäiliön täyttämiseen asti.
(228) Markkinat voivat olla rajoittuneet vain määrättyyn lentoasemaan. Kun tarkastellaan kysyntäpuolta todetaan, että jos lentopetrolin hinta nousee lentoasemalla, lentoyhtiö ei voi kääntyä toisen lentoaseman puoleen saadakseen samaa lentopetrolia edullisempaan hintaan lentokoneiden tulo- ja lähtöaikojen (slots) saatavuuteen liittyvien syiden vuoksi. Tarjontapuolella öljy-yhtiön mahdollisuudet lopettaa toimitukset tietylle lentoasemalle ja siirtää toimituksensa toiselle riippuvat sen mahdollisuuksista käyttää logistiikkainfrastruktuuria. Myös tarjontapuolen osalta korvattavuus on siis rajoitettua.
(229) Tässä tapauksessa merkitykselliset markkinat ovat Toulouse-Blagnac- ja Lyon-Satolas-lentoasemat. TotalFina katsoo, että kyseiset kaksi lentoasemaa eivät muodosta yhteismarkkinoiden merkittävää osaa.
(230) Lentoasemat ovat Ranskan kolmanneksi ja neljänneksi suurimmat matkustajaliikenteen määrässä mitattuna(19). Ne palvelevat voimakkaita teollisuusalueita: Toulouse on Euroopan lentokoneteollisuuden keskus (esim. Airbus ja Ariane), Lyon on puolestaan Ranskan toiseksi suurin kaupunki ja merkittävä teollisuuden ja rahoitusalan keskus. Lentoasemat palvelevat eristyneitä alueita maantieteellisesti laajalla vyöhykkeellä ja näin ollen niiden asiakaspiiri on laaja. Toulousen lentoaseman asiakaspiiri kattaa koko Midi-Pyrénées-alueen. Ainoa vastaavankokoinen lentoasema on Marseillessa, joka kuitenkin sijaitsee useamman tunnin ajomatkan päässä Toulousesta. Sama koskee myös Lyonin lentoasemaa, joka kattaa laajan maantieteellisen alueen Ranskan keski- ja kaakkoisosasta. Ainoa vastaavankokoinen lentoasema sijaitsee Genèvessä Sveitsissä. Lisäksi Lyon-Satolas ja Toulouse-Blagnac sisältyvät molemmat maahuolintapalveluja koskevan direktiivin nojalla ensisijaisesti vapautettavien lentoasemien luetteloon(20). Kyseisen direktiivin mukaisesti komissio julkaisee neljä eri luetteloa lentoasemista, joita direktiivin mukainen vapauttamisvelvoite koskee. Lentoasemat on merkitty luetteloihin suuruusjärjestyksessä. Sekä Lyon-Satolas että Toulouse-Blagnac sisältyvät ensimmäiseen lentoasemaluokkaan (lentoasemat, joiden vuotuinen liikenne käsittää vähintään 3 miljoonaa matkustajaa tai 75000 tonnia rahtia). Vertailun vuoksi mainittakoon, että samassa kokoluokassa ovat mm. Frankfurt-Mainin, Pariisin, Lontoon (Heathrow, Gatwick), Amsterdamin, Brysselin, Rooman ja Milanon lentoasemat. Edellä esitetyistä syistä komissio katsoo, että kyseiset kaksi lentoasemaa muodostavat merkittävän osan yhteismarkkinoita.
6.2 Kilpailuarvio
(231) Ilmoittaja on tunnustanut, että mahdollisuudella lentoaseman jakeluinfrastruktuurin käyttöön on suuri merkitys. Kaikilla suurilla lentoasemilla polttoainevarastoista, polttoaineentäyttöjärjestelmistä ja säiliöautoista vastaavat useammat ryhmittymät ("poolit"), joiden jäsenet ovat kyseiseen logistiikkaan investoineita jakelijoita. Yhteiskäytöllä voidaan alentaa logistiikkakustannuksia. Vaikka logistiikkaa käyttävät ensisijaisesti ryhmittymän jäsenet, ilmoittaja korostaa, että tilanne ei rajoita tarjontaa tällaisella lentoasemalla, jos poolit käsittävät monia operaattoreita tai jos asemalla on vähintään kaksi eri operaattoripoolia. Useimmissa tapauksissa poolien sopimuslausekkeissa vahvistetaan edellytykset uusien jäsenten ottamiselle ja edellytetään, että tulokkaat täyttävät tekniset ja vakavaraisuutta koskevat puolueettomat perusteet.
(232) Toulousen lentoasemalla lentopetrolin varastoinnista ja koneiden polttoainehuollosta vastaa taloudellinen etuyhtymä GAT (Groupement pour l'Avitaillement de Toulouse), jonka jäseniä TotalFina ja Elf ovat kumpikin 50 prosentin osuudella. Muita kilpailevia etuyhtymiä tai pooleja ei ole. Vuonna 1998 TotalFina ja Elf toimittivat kaiken tällä lentoasemalla tarvittavan lentopetrolin [...]. Ehdotettu toimenpide johtaisi monopoliaseman syntymiseen ja lisäisi mahdollisten kilpailijoiden markkinoillepääsyn esteitä.
(233) Lyonin lentoasemalla lentopetrolin varastoinnista ja koneiden polttoainehuollosta vastaa taloudellinen etuyhtymä GALYS (Groupement pour l'Avitaillement de Lyon-Satolas), jonka jäseniä TotalFina ja Elf ovat kumpikin 50 prosentin osuudella. Muita kilpailevia etuyhtymiä tai pooleja ei ole. Vuonna 1998 TotalFina ja Elf toimittivat kaiken tällä lentoasemalla tarvittavan lentopetrolin [...]. Ehdotettu toimenpide johtaisi monopoliaseman syntymiseen ja lisäisi mahdollisten kilpailijoiden markkinoillepääsyn esteitä.
(234) Ilmoittaja korostaa, että toimenpiteellä ei luoda eikä vahvisteta määräävää asemaa näillä lentoasemilla, koska GAT- ja GALYS-etuyhtymien perustamisesta tehtyjä sopimuksia muutetaan. Sopimuksissa määritellään edellytykset uusien jäsenten liittymiselle (ks. edeltävät kappaleet). Kolmansien pääsy markkinoille olisi näin turvattu kaikille jäsenyyttä hakeville yrityksille, jotka täyttäisivät tekniset ja vakavaraisuutta koskevat puolueettomat perusteet. Vaikka Lyonin lentoasemalla ei kilpailijoita ole ollut, ilmoittaja kertoo Mobilin esittäneen heinäkuussa 1999 Toulousen lentoasemaa koskevan hakemuksen.
(235) Etuyhtymien perustamisesta tehtyjen sopimusten muutetut lausekkeet eivät kuitenkaan estä sitä, että TotalFina/Elf saa ilmoitetun toimenpiteen jälkeen määräävän aseman molemmilla lentoasemilla. Sulautuma-asetuksella pyritään juuri tällaisen aseman syntymisen estämiseen. Asetuksen soveltamiseen ei vaikuta ilmoittajan perustelut, joiden mukaan kyseiset sopimuslausekkeet rajoittavat uuden yksikön mahdollisuuksia määräävän aseman väärinkäyttöön.
6.3 Päätelmä
(236) Näin ollen komissio katsoo, että keskittymä johtaa määräävän aseman syntymiseen polttoainejakelun markkinoilla Toulouse-Blagnacin ja Lyon-Satolasin lentoasemilla.
7 NESTEKAASUN MYYNTI
7.1 Merkitykselliset markkinat
7.1.1 Tuotemarkkinat
(237) Nestekaasut sisältävät öljynjalostuksen kautta tuotettua tai maakaasusta jalostettua butaania tai propaania. Nestekaasua käytetään energiantuotannon polttoaineena ja moottoripolttoaineena. Koska moottoripolttoaineena käytettävä nestekaasu on sisällytetty polttoainemarkkinoihin, tässä osassa käsitellään vain energiantuotannon polttoaineena käytettävää nestekaasua.
(238) Nestekaasun osuus jalostamoiden kokonaistuotannosta on noin 2-4 prosenttia. Ranskalaiset jalostamot tuottivat vuoden 1998 aikana 88 miljoonaa tonnia jalosteita, joista nestekaasun osuus oli 2,7 miljoonaa tonnia (3,1 prosenttia kokonaistuotannosta).
- Tuotteen kuvaus
(239) Nestekaasujen tuoteryhmä koostuu kahdesta tuotteesta, butaanista ja propaanista. Vaikka tuotteiden välillä on joitakin teknisiä eroja (erilaiset painearvot ja kiehumispisteet, jotka vaikuttavat varastointi- ja pakkaustapoihin), ne ovat keskenään korvaavia useimpien käyttötarkoitusten osalta (lukuun ottamatta moottoripolttoaineena käytettävää nestekaasua, joka on aina propaanin ja butaanin seos). Esimerkiksi butaania käytetään pääasiassa pullotettuna kotitalouksien huonelämmittimissä, vesivaraajissa ja keittimissä. Butaania käytetään myös irtotavarana pääasiassa teollisuudessa, sillä pakkaamattoman butaanin käyttöä kotitalouksissa rajoittaa se, että aine menettää kaasumaisen olomuotonsa lämpötilan laskiessa alle 0 °C:n. Myös propaania käytetään kotitalouksissa vastaaviin tarkoituksiin ja teollisuuden energiantuotantoon, sillä propaani soveltuu teknisten ominaisuuksiensa takia paremmin irtotavarajakeluun (säiliöissä) kaikissa ilmasto-olosuhteissa.
(240) Koska nestekaasu luokitellaan vaaralliseksi aineeksi, sen markkinoille saattaminen, kuljetus ja varastointi on säänneltyä sekä kansallisella että Euroopan tasolla.
- Pakkaustavat
(241) Nestekaasun markkinat voidaan jakaa kolmiin eri markkinoihin, jotka ovat i) pakattu (pullotettu) nestekaasu, ii) pääasiassa kotitalouksien käyttöön irtotavarana myytävä nestekaasu ja iii) teollisuuden käyttöön irtotavarana myytävä nestekaasu. Myös nestekaasun toimittajat noudattavat tätä jaottelua. Jako näihin kolmiin markkinoihin voi tapahtua jakelutapoihin, käyttötarkoituksiin ja käyttömääriin liittyvien erojen perusteella.
(242) Pakattua nestekaasua myydään pulloissa, joiden vetoisuus vaihtelee 5,5 kilogrammasta 35 kilogrammaan. Pullotettua nestekaasua käytetään pääasiassa kotitalouksissa, jotka käyttävät sitä vesivaraajissa, lämmittimissä, keittimissä ja korjaustöissä. Pullotettua nestekaasua voidaan käyttää myös ammatillisiin tarkoituksiin, esimerkiksi ateriapalvelualalla, lämpösaneerauksessa, eristystöissä ja yleisissä töissä. Pakattua nestekaasua myydään huoltoasemilla, marketeissa ja perinteisten myyntipisteiden (rautakaupat, ruokatavarakaupat ja tupakkakaupat) välityksellä. Pullotetun nestekaasun jakeluverkkoon kuuluu myös nestekaasupullojen täyttöpisteitä (45 täyttöpistettä Ranskassa). Pullotetun nestekaasun osuus Ranskassa myydyn nestekaasun kokonaismäärästä on 25 prosenttia (0,81 miljoonaa tonnia). Nestekaasupullojen myynti on laskenut viime vuosina keskimäärin 2-3 prosenttia vuodessa. Laskusuuntaus johtuu kahdesta vastaliikkeestä, jotka ovat yhtäältä pakatun butaanin myynnin (kotitalouksille) lasku ja pakatun propaanin myynnin (teollisuudelle) pysyminen ennallaan sekä toisaalta pienten (6 kg:n) nestekaasupullojen myynnin kasvu. Pienet nestekaasupullot muodostavat uuden tuoteryhmän, joka on tarkoitettu käytettäväksi harrastus- ja vapaa-ajan toiminnassa, ruoanlaitossa ja lämmityksessä.
(243) Pääasiassa kotitalouksien käyttöön irtotavarana myytävä nestekaasu (pienissä erissä myytävän irtotavaran markkinasegmentti) toimitetaan pienissä säiliöissä, joiden tilavuus on 0,5-1,7 tonnia. Näitä säiliöitä voivat käyttää asiakkaat, joiden vuosikulutus on korkeintaan 12 tonnia. Maanpäälliset tai maahan haudatut säiliöt sijoitetaan yksityisasiakkaiden asuinrakennusten ulkopuolelle tietyn etäisyyden päähän rakennuksista. Tätä irtotavarana myytävää nestekaasua käytetään huonelämmitykseen, ruoanlaittoon ja vedenlämmitykseen. Valmistajat toimittavat yleensä pienissä erissä myytävän nestekaasun suoraan asiakkaille. Pienissä erissä myytävän nestekaasun myynti Ranskassa on 1,22 miljoonaa tonnia vuodessa eli sen osuus nestekaasun kokonaismyynnistä on 40 prosenttia. Pienissä erissä myytävän nestekaasun myynti on kasvussa (vuodesta 1990 kasvua 0,38 miljoonaa tonnia).
(244) Teollisuuden käyttöön irtotavarana myytävää nestekaasua (keskisuurissa ja suurissa erissä myytävän nestekaasun markkinasegmentti) toimitetaan teollisuuslaitosten alueelle sijoitettuihin keskisuuriin ja suuriin säiliöihin, joiden tilavuus on 1,75-50 tonnia. Teollisuuden käyttöön irtotavarana myytävän nestekaasun vuosikulutus on yli 12 tonnia asiakasta kohden. Teollisuuslaitokset käyttävät nestekaasua kaikkiin tai osaan seuraavista tarkoituksista: suurten tilojen lämmitys, hotelli- ja ravintolatoiminta, teollisuustuotanto, kasvihuoneiden lämmönsäätely, elintarviketeollisuus (viljojen kuivatus, tupakka jne.), höyrytoimitukset jne. Nestekaasun tuottajat, joilla on käytettävissään omat myynti- ja asiakaspalveluosastot, toimittavat keskisuurissa ja suurissa irtotavaraerissä myytävän nestekaasun suoraan asiakkaille. Keskisuurissa ja suurissa erissä toimitettavan nestekaasun myynti Ranskassa on 1,00 miljoonaa tonnia vuodessa eli 30 prosenttia nestekaasun kokonaismyynnistä. Teollisen nestekaasun myynti on kasvussa (vuodesta 1990 kasvua 0,10 miljoonaa tonnia), mutta kasvu ei kuitenkaan ole yhtä voimakasta kuin pienissä erissä myytävän nestekaasun markkinasegmentillä.
(245) Ei ole kuitenkaan tarpeen määrittää, onko pakkaustavan tai loppukäytön perusteella olemassa yhdet vai useammat nestekaasumarkkinat. Tällä seikalla ei ole merkitystä ilmoitetun keskittymän kilpailuvaikutusten kannalta.
- Erilliset nestekaasun tuotemarkkinat
(246) TotalFina väittää, ettei nestekaasu muodosta erillisiä tuotemarkkinoita, koska nestekaasulle on olemassa joitakin korvaavia tuotteita. Ilmoittaja mainitsee esimerkkeinä lämmitykseen ja ruoanlaittoon tarkoitetun nestekaasun korvaavista tuotteista kiinteät kivennäispolttoaineet (hiili, ruskohiili ja puu), kevyen polttoöljyn, maakaasun, sähkön ja uusiutuvat energialähteet (aurinkoenergia). Teollisuudelle irtotavarana myytävän nestekaasun korvikkeina mainitaan kiinteät kivennäispolttoaineet (hiili ja ruskohiili) ja raskas polttoöljy.
(247) Yksikään näistä energialähteistä ei kuitenkaan näytä kuuluvan nestekaasun kanssa samoille tuotemarkkinoille. On ensinnäkin otettava huomioon se, että pakattua nestekaasua on vaikea korvata muiden energialähteiden, esimerkiksi kevyen polttoöljyn käytöllä. Pullotetun nestekaasun ostajat käyttävät nestekaasua erityistarkoitukseen (lämmitykseen, ruoanlaittoon, korjaustöihin, hitsaukseen jne.), johon kevyt polttoöljy ei sovellu. Korvaavuuden puuttuminen johtuu ennemminkin nestekaasun pakkaamisen vaivattomuudesta kuin nestekaasun ja vaihtoehtoisten energialähteiden hinta- tai lämpöarvoeroista.
(248) Energialähteen vaihto edellyttää huomattavia laitemuutoksia (kattila, polttimen vaihto, uuden säiliön osto tai putkistojen ja varaston vaihto), joista aiheutuu suuria kustannuksia. Jos nestekaasun hintaa korotetaan, korotus ei korvaa lyhyellä aikavälillä kustannuksia, jotka toiseen energialähteeseen siirtyminen aiheutti.
(249) Vain maakaasuun siirtyminen voidaan toteuttaa suhteellisen vaivattomasti ja kohtuullisen pienin säädöin ja kustannuksin. Maakaasuverkon maantieteellinen peittoalue on kuitenkin ensiksi suhteutettava kysyntään. Kotitalouksien käyttöön (ruoanlaittoon) tarkoitetun pullotetun nestekaasun osalta voidaan todeta, että Ranskassa on yhteensä [...] maakaasun käyttäjää (Gaz de Francen asiakkaina) verrattuna [...] pullotetun nestekaasun käyttäjään [...]. Se, että nestekaasulla on edelleen kysyntää Ranskassa, johtuu siitä, ettei maakaasuverkko kata koko maata(21).
(250) Nestekaasun käyttäjät nimesivät vastauksissaan maakaasun nestekaasun pääasialliseksi vaihtoehtoiseksi energialähteeksi, kuitenkin sillä edellytyksellä, että käyttäjillä on jo nyt tai tulevaisuudessa mahdollisuus liittyä maakaasuverkkoon. Nestekaasua käytetään muun muassa maatalousalalla (esimerkiksi viljojen kuivaamiseen) maakaasun tavoin, sillä nestekaasu on ainoa energiamuoto, joka mahdollistaa palamisilman suoran käytön kuivurissa kuljettamatta ilmaa lämmönsiirtimen kautta. Lasi-, valu- ja keramiikkateollisuudessa nestekaasu on (kuivausenergian lähteenä) suositumpi kuin sähkö, jonka käyttökustannukset ovat viisi kertaa korkeammat kuin nestekaasun. Se on myös suositumpi kuin raskas polttoöljy, joka aiheuttaa ympäristön saastumista, ja maakaasu, jos GDF ei toimita kaasua tuotantolaitoksiin. Eräs selluloosakuitupakkausten (hedelmien pakkausmateriaali ja pullot) valmistaja siirtyi raskaasta polttoöljystä nestekaasun käyttäjäksi puhtaussyistä ja raskaan polttoöljyn huonon energiahyötysuhteen takia. Vuokra-asunnoissa nestekaasua käytetään maakaasuverkon peittoalueen ulkopuolelle jäävillä maaseutualueilla. Rakennusalan yritysten mukaan nestekaasun valintaperusteita olivat sen taloudellisuus sähköön verrattuna ja ympäristöystävällisyys ja toimitusten ongelmattomuus kevyeen polttoöljyyn verrattuna.
(251) Seuraava esimerkki on osoitus välittömän kilpailun puuttumisesta vaihtoehtoisten energialähteiden väliltä. [...].
(252) Nestekaasun hintakehitys osoittaa, että nestekaasun ja muiden energialähteiden hinnat ovat kehittyneet eri suuntiin. TotalFinan toimittamien tietojen mukaan hinnat ovat kehittyneet joulukuun 1982 ja joulukuun 1998 välisenä aikana seuraavasti:
TAULUKON PAIKKA
Lähde:
ATEE, helmikuu 1999 - CO-lomake.
(253) Nestekaasun ja maakaasun hintaero on kasvanut 17 viime vuoden aikana. TotalFinan mukaan säiliönestekaasun asiakaskunta on kasvanut koko ajan ja pullonestekaasun asiakaskunta on pienentynyt vain vähän. Hintaero on sama riippumatta siitä, myydäänkö nestekaasu kotitalouksille vai teollisuuden käyttöön, kuten seuraava TotalFinan toimittama taulukko osoittaa:
TAULUKON PAIKKA
Lähde:
ATEE, helmikuu 1999 - CO-lomake.
(254) Seuraavasta taulukosta nähdään, missä määrin kotitaloudet ovat vaihtaneet vuosina 1988-1998 energialähdettä keskuslämmitysjärjestelmän uusimisen yhteydessä [...].
TAULUKON PAIKKA
Lähde:
TotalFina - Centre d'étude et de recherche économique sur l'énergie.
(255) Taulukosta havaitaan, että nestekaasun ja maakaasuverkon käyttäjäkunta on kasvanut. Kevyen polttoöljyn, sähkön ja hiilen käyttäjäkunnat ovat sitä vastoin pienentyneet. Luokkaan "muut" kuuluvia energialähteitä ovat uudet energialähteet, esimerkiksi aurinkoenergia.
(256) Energialähteiden välisten hintaerojen vastaavuussuhde on tärkeä arviointiperuste eri energialähteiden välisen kilpailun tiukkuutta tarkasteltaessa. Jos kaksi vaihtoehtoista energialähdettä ovat keskenään korvaavia ja kuuluvat siten samoille markkinoille, toisen energialähteen hinnan kohoaminen todennäköisesti vaikuttaa myös toisen hintaan. Tämä merkitsee sitä, että jos kaksi energialähdettä kuuluu samoille tuotemarkkinoille, niiden hintakehitys oletettavasti vastaa toisiaan tietyn jakson aikana. Tällöin kahden vaihtoehtoisen energialähteen hintamuutosten välillä on vastaavuussuhde.
(257) Komission laatima analyysi hintojen vastaavuussuhteista kuitenkin osoittaa, ettei nestekaasu kuulu polttoöljyn eikä sähkön kanssa samoille markkinoille(22). Analyysin lähtökohtana olivat nestekaasun, polttoöljyn ja sähkön hinnat (tammikuun 1995 ja heinäkuun 1999 välisenä aikana), joita veloitettiin seuraavilta viideltä asiakasryhmältä: kotitaloudet, palvelusektori (hotelliala, virastot jne.), pienteollisuus, keskisuuri teollisuus ja suurteollisuus (lähde: Les prix de l'énergie, Association Technique Energie - Environnement). Nämä asiakasryhmät käyttävät nestekaasua kaikissa pakkausmuodoissa (kotitalouksille tai teollisuudelle myytävänä irtotavarana sekä keskisuurissa ja suurissa erissä myytävänä irtotavarana) ja ostavat eri toimitusmääriä. Vastaavuussuhteet (R2) olivat seuraavat:
Nestekaasun, polttoöljyn ja sähkön hintojen vastaavuussuhde
TAULUKON PAIKKA
(258) Vastaavuussuhteet ovat erittäin heikot (sähkön osalta heikommat kuin polttoöljyn osalta). Tämä merkitsee kaiken kaikkiaan sitä, ettei vaihtoehtoisten energialähteiden hintakehitys aiheuta painetta nestekaasun hintakehitykseen. Tämä on vahva osoitus erillisten energiamarkkinoiden olemassaolosta.
(259) Nestekaasumarkkinoiden bruttokatekehityksessä havaitulle kasvulle olisi vaikea löytää perusteita, jos muut energialähteet kävisivät nestekaasun kanssa todellista ja tehokasta kilpailua.
Nestekaasun bruttokatemuutokset (vuosina 1996-1998)
TAULUKON PAIKKA
Lähde:
Komission kyselylomakkeisiin annetut vastaukset.
(260) Bruttokatteet ovat kasvaneet kolmen viime vuoden aikana. Tämä kaikkia kokoluokkia koskeva suuntaus osoittaa, etteivät nestekaasun tuottajat ole joutuneet mukauttamaan asiakkailta veloitettavia myyntihintoja vastatakseen polttoöljyn tai muiden energialähteiden taholta tulevaan kilpailuun.
(261) TotalFina määrittelee väitetiedoksiantoon antamassaan vastauksessa merkitykselliset markkinat nestekaasun käyttötarkoitusten mukaan (ruoanlaitto, lämmitys, petrokemian teollisuuden tuotantopanos, eräiden teollisuudenalojen energianlähde jne.) pyrkien osoittamaan, että nestekaasu joutuu kaikkien käyttötarkoitustensa alalla käymään tiukkaa kilpailua muiden energialähteiden kanssa. TotalFina huomauttaa lisäksi, että komission vastaavuussuhdelaskelmia vääristää se, että laskelmissa on käytetty kuukausitason tietoja, vaikka sähkön ja maakaasun hinnat poikkeavat nestekaasun ja polttoöljyn hintavaihteluista siinä, että ne vaihtelevat vain vuositasolla. TotalFina liitti vastaukseensa myös hintajoustoarviot, jotka [...] oli laatinut TotalFinan pyynnöstä.
(262) Ruoanlaitossa nestekaasu voidaan korvata maakaasulla (verkon peittoalueeseen kuuluvilla alueilla) ja sähköllä. Nestekaasu voidaan korvata maakaasulla silloin, kun maakaasu on kuluttajien ulottuvilla. Nestekaasun korvaaminen maakaasulla edellyttää vain pieniä muutoksia kodinkoneisiin. TotalFinan mukaan nestekaasun hinnan korottaminen siirtäisi niin paljon asiakkaita (Ranskan maakaasuverkon hoidosta vastaavan) GDF:n asiakkaiksi, että nestekaasun hinnankorotus muuttuisi kannattamattomaksi.
(263) On kuitenkin huomattava, että tämä väite pitää paikkansa vain Ranskan kaasuverkon peittoalueeseen kuuluvien alueiden tapauksessa. GDF laski hintojaan huomattavasti vuoden 1999 aikana, vaikka pakatun nestekaasun hinnat olivatkin kyseisen jakson aikana pääasiassa noususuunnassa. On erittäin epätodennäköistä, että noin [...] hintaero pakatun nestekaasun ja maakaasun välillä saisi kuluttajan tekemään maakaasun toimitussopimuksen GDF:n kanssa.
(264) Nestekaasu voitaisiin päättää korvata sähköllä kahdesta syystä. Kodinkoneita on yhä useammin mahdollisuus käyttää joko nestekaasulla tai sähköllä (esimerkiksi keittiöliesi, jossa on kaksi sähkölevyä ja kaksi nestekaasulevyä). Kuluttajat voisivat siten käyttää joko nestekaasua tai sähköä hinnoista riippuen. Lisäksi nestekaasulla toimivia kodinkoneita korvataan sähkölaitteilla.
(265) Nämä väitteet eivät ole uskottavia. [...] tutkimuksen mukaan maakaasuverkon peittoalueen ulkopuolisilla alueilla [...] kotitalouksista käyttää ruoanlaitossa nestekaasua tai nestekaasua ja sähköä. Kuhunkin energialähteeseen liittyy sekä etuja että haittoja. TotalFinan mukaan kaasun käyttö ruoanlaitossa on sähköön verrattuna epämukavaa ja turvatonta. Kaasun käytöstä saadaan kuitenkin huomattavia kustannusetuja, joiden takia monet kotitaloudet ja erityisesti pienituloiset kotitaloudet käyttävät ruoanlaitossa mieluummin kaasua. TotalFina huomauttaa lisäksi, että yli neljännes kotitalouksista käyttää laitteita, jotka toimivat sekä nestekaasulla että sähköllä, ja jos sähkön ja nestekaasun hinnat vaihtelisivat, kyseiset kotitaloudet käyttäisivät enemmän sähköä kuin nestekaasua. On kuitenkin kohtuutonta olettaa, että valtaosa kuluttajista olisi jatkuvasti tietoinen nestekaasun ja sähkön hintaeroista (lämpöyksiköittäin) ja tekisi valintansa hintaerojen perusteella. Sama koskee myös kodinkoneiden valintaa. TotalFinan toimittamien asiakirjojen mukaan kodinkoneet valitaan ennen kaikkea laitteen hinnan ja käyttömukavuuden (nopeus, ruoanlaiton laadukkuus jne.), perusteella. On lisäksi korostettava, että [...] on arvioinut ruoanlaitossa käytettävän nestekaasun ja sähkön hintojen ristijoustoksi [...]. Tämän mukaisesti [...] hinnankorotus laskisi myyntiä alle [...] ja olisi siten poikkeuksetta kannattava.
(266) Näistä syistä voidaan todeta, ettei pakattu nestekaasu kuulu samoille merkityksellisille markkinoille kuin maakaasu tai sähkö.
(267) TotalFina on toimittanut komissiolle monia tutkimuksia, jotka osoittavat, että kotitalouksien lämmitykseen käytettävä nestekaasu voidaan erittäin usein korvata kevyellä polttoöljyllä, sähköllä ja puulla. Korvaaminen voitaisiin toteuttaa lämmitysjärjestelmän vaihdon yhteydessä ja valittaessa energialähdettä asuntoihin, joissa on useita lämmönlähteitä.
(268) Toimitetuista tutkimuksista ilmenee kuitenkin, että i) lämmitysenergialähteen valinta on riippuvainen keskuslämmityksen asentamisesta, ii) keskuslämmitysjärjestelmän asentamista tai vaihtamista koskeva päätös ei riipu niinkään eri energialähteiden hinnoista vaan edellisen järjestelmän joutumisesta epäkuntoon ja kotitalouksien säästöasteesta ja iii) kun asuntoon on asennettava lämmitysjärjestelmä, kuluttajat tekevät valinnan eri energialähteiden välillä ja valinta riippuu muun muassa energialähteiden hinnoista. TotalFina on todennut, että jos nestekaasun hintoja korotettaisiin [...] asunnoista, joihin olisi asennettu kyseisenä vuonna nestekaasulla toimiva lämmitysjärjestelmä, asennettaisiinkin kyseisen järjestelmän sijaan laitteisto, jossa käytettäisiin eri energialähdettä. Tässä arvioinnissa on huomattavia tilastovääristymiä, mutta vaikka arviointi hyväksyttäisiinkin, nestekaasulla toimivien vaihdettavien tai asennettavien lämmitysjärjestelmien määrä edustaa vain pientä osaa [...] nestekaasulämmitystä käyttävien kotitalouksien kokonaismäärästä. Tämä merkitsee sitä, että nestekaasun hintojen korottaminen yhdenmukaisesti [...] pienentäisi mahdollisesti asiakaskuntaa korkeintaan [...] ja korotus olisi siten kannattava. TotalFinan mukaan asiakaskunta pienenisi kolmen vuoden aikana noin [...].
(269) TotalFina on lisäksi huomauttanut, että nestekaasulla lämmitettävistä asunnoista [...] on käytettävissään myös jokin muu energialähde (esimerkiksi puulämmitysjärjestelmä tai sähköpatterijärjestelmä). TotalFina on toimittanut arvion nestekaasun kysynnän hintajoustosta, joka on kyseisen arvion mukaan [...]. Jos nestekaasun hintaa korotettaisiin [...] eikä muissa tekijöissä tapahtuisi muutoksia, nestekaasun kysyntä laskisi [...].
(270) Jos nestekaasun hintoja korotettaisiin [...], myynti laskisi kolmen vuoden jakson aikana korkeintaan noin [...]. Tämä myynnin lasku tasoittuisi kokonaisuudessaan voittojen kasvulla. Voitot kasvavat hinnankorotusta suuremmiksi (ensimmäisessä arviolaskussa voidaan ottaa lähtökohdaksi se, että voitot tulevat kokonaisuudessaan hinnankorotuksesta). TotalFinan oletusarvojen perusteella voidaan todeta, että yksikkökohtaisten voittomarginaalien olisi oltava yli [...], jotta [...] hinnankorotus olisi kannattamaton. Liiketoiminnan tuottoprosentti tonnia kohden (TotalFinan myyntihinta tonnia kohden) oli vuonna 1998 noin [...].
(271) Petrokemian teollisuudessa ja muilla teollisuudenaloilla käytetyn säiliönestekaasun osalta tutkimuksista ilmenee, että TotalFinan mukaan nestekaasun ja muiden energialähteiden hintamuutokset eivät vastaa toisiaan. [...] raportissa nestekaasun käytöstä petrokemian teollisuudessa todetaan toisaalta, että [...] korotus nestekaasun hintaan teollisuusbensiinin hintaan verrattuna laskisi nestekaasun kulutusta [...] suhteessa teollisuusbensiinin kulutukseen. Vähäinen vaikutus johtuu todennäköisesti höyrykrakkaamoiden teknisistä rajoituksista. Höyrykrakkaamoiden tuotos määräytyykin nestekaasun, teollisuusbensiinin ja polttoöljyn käytön suhteellisten osuuksien mukaan. Vaihteluja, joita voi esiintyä nestekaasun käytössä muihin energialähteisiin verrattuna, voidaan siten perustella höyrykrakkaamoiden tuotannon mukauttamispäätöksillä, jotka eivät perustu eri energialähteiden hintoihin, tai sillä, että nestekaasun toimittajat myyvät nestekaasua hyödyntämällä eri tarkoituksiin käytettävän nestekaasun hintaeroja.
(272) Edellä esitetyn perusteella voidaan päätellä, ettei nestekaasu kuulu samoille markkinoille muiden energialähteiden kanssa, mahdollisesti lukuun ottamatta maakaasua, jota voidaan käyttää nestekaasun korvaavana tuotteena vain sillä edellytyksellä, että asiakkaan laitteet liitetään ensin maakaasuverkkoon.
7.1.2 Merkitykselliset maantieteelliset markkinat
(273) Nestekaasun myynnin maantieteelliset markkinat ovat kansalliset. Nestekaasu on tuote, jota kuljetetaan yleensä lyhyitä matkoja. Varastoista tai täyttökeskuksista palveltavat asiakaspiirit ovat kuitenkin päällekkäisiä, ja asiakaspiirien erottaminen toisistaan on vaikeaa. Kotitalouskäyttöön pullotettuna myydyn nestekaasun markkinoiden osalta kunkin valtion alueella myytävät tuotteet ovat yhdenmukaiset ja niihin sovelletaan yhdenmukaista sääntelyä. Markkinoita hallitsevat öljy-yhtiöiden ja hyper- ja supermarketien perustamat myyntiverkot. Myyntiverkkojen ylläpitäjät soveltavat kansallisen tason hintapolitiikkaa. Tämän yrityskeskittymän osalta maantieteelliset markkinat sijaitsevat Ranskassa. Kuten jäljempänä todetaan, verkkojen ylläpitäjien logistiikkajärjestelmien laajuuden välillä on eroja, joiden vuoksi suppeampien järjestelmien ylläpitäjät tekevät laajojen järjestelmien ylläpitäjien kanssa vaihtosopimuksia voidakseen tarjota koko alueen kattavia palveluja.
7.2 Markkinoiden toiminta
7.2.1 Tarjontapuolen rakenne ja kyseisillä markkinoilla toimivat tarjoajat
(274) Nestekaasumarkkinoilla toimii tällä hetkellä seitsemän nestekaasun tarjoajaa. TotalFinan ja Elfin lisäksi nestekaasua tarjoavat Butagaz, Primagaz, Repsol, Air Liquide ja Vitogaz. Air Liquide [...]. Vitogazilla on rahoitusyhteistyötä Elfin ja TotalFinan kanssa. Vitogazin pääoma jakautuu TotalFinan (34 prosenttia) ja Rubisin (66 prosenttia) kesken. Rubis on kommandiittiyhtiö, jonka pääosakkaita ovat [...] ja [...]. Keskittymän osapuolilla ei ole osakkuuksia Butagazissa eikä Primagazissa. Nestekaasun markkinaosuudet ovat seuraavat:
Nestekaasun markkinaosuudet RanskassaLähde:
[...]
TAULUKON PAIKKA
TAULUKON PAIKKA
TAULUKON PAIKKA
TAULUKON PAIKKA
(275) TotalFina ja Elf ovat vahvassa asemassa myös varastointimarkkinoilla ja omistavat tuontiterminaaleja eri puolilla Ranskaa. Kaikki Ranskan markkinoilla toimivat verkkojen ylläpitäjät tarvitsevat näitä tuontiterminaaleja, sillä Ranska on rakenteellisesti propaanin tuoja. On huomattava, että verkkojen ylläpitäjät ovat tähän mennessä tehneet vaihtokauppasopimuksia tuontiterminaalien, varastojen ja täyttökeskusten kanssa voidakseen tarjota palveluja koko Ranskan alueella.
(276) Verkkojen ylläpitäjien osuudet tuontiterminaaleihin varastoidun nestekaasun määristä vastaavat markkinaosuuksia kuvaavia lukuja. Kunkin nestekaasumarkkinoilla toimivan yrityksen pääomaosuus tuontiterminaaliin sijoitetun nestekaasun määrästä esitetään seuraavassa taulukossa:
Tuontiterminaalit
TAULUKON PAIKKA
Lähde:
CO-lomake.
(277) TotalFinan ja Elfin logistiikkajärjestelmät täydentävät maantieteellisesti toisiaan. Keskittymän seurauksena TotalFina/Elf hankkii Norgalin ja Cobogalin terminaalit yksinomaiseen määräysvaltaansa, ja koska Etelä-Ranskassa ja Atlantin rannikolla sijaitsevat terminaalit laajentavat sulautuman logistiikka-järjestelmän maantieteellistä peittoaluetta, sulautuma ei ole enää riippuvainen kilpailijoidensa terminaaleista (ks. jäljempänä).
(278) TotalFina ja Elf ovat vahvassa asemassa jakeluterminaalien ja täyttökeskusten alalla. Nestekaasun varastointi lähivarastoihin ja kaasupullojen täyttöasemille on varastointi-infrastruktuurin kannalta erittäin tärkeä ja hyödyllinen tekijä, sillä nestekaasua, jota käytetään pääasiassa asumisessa, palvelu- ja maatalousaloilla sekä pienteollisuudessa, on näiden varastojen ansiosta saatavilla maaseudulla ja pikkukaupungeissa sekä alueilla, jotka ovat keskittyneet pääasiassa käsiteollisuustoimintaan.
(279) Se, että nestekaasun jakelun on tapahduttava varastointikeskusten kautta, asettaa huomattavia esteitä markkinoille pääsylle tai toiminnan laajentamiselle. Koska nestekaasu luokitellaan vaaralliseksi aineeksi, sen varastointia rajoitetaan Euroopan ja kansallisella tasolla annetuilla säännöksillä, joiden takia uusien varastointipaikkojen rakentaminen on erittäin epätodennäköistä. Uusien yritysten tulo nestekaasumarkkinoille ja nykyisten yritysten markkinaosuuden laajentaminen olisi siten erittäin kallista. Ranskan nestekaasumarkkinoilla onkin tapahtunut viime vuosina erittäin paljon keskittymistä.
7.2.2 Tarjontapuolen rakenne
(280) Nestekaasun asiakaskunta jakautuu kahteen ryhmään. Pullotetun nestekaasun käyttäjäkunta muodostuu pääasiassa yksityishenkilöistä. Irtotavarana myytävän nestekaasun käyttäjäkunta jakautuu yksityishenkilöihin [...] ja teollisuusyrityksiin [...]. On huomattava, että perinteisten kaasupullojen(23) myynnin arvioidaan laskevan 2 prosenttia vuodessa. Toisin kuin pullotetun nestekaasun myynti, säiliöihin toimitettavan nestekaasun myynti kasvaa 2-3 prosenttia vuodessa, eikä tässä laskelmassa oteta huomioon moottoripolttoaineena käytettävän nestekaasun myyntiä, jonka on ilmoitettu olevan kasvussa. Säiliönestekaasun markkinoiden odotetaankin kasvavan.
7.3 Kilpailua koskeva arviointi
7.3.1 TotalFinan ja Elfin yhdistetty asema nestekaasun myyntimarkkinoilla
(281) Elfin siirtyessä TotalFinan omistukseen Ranskan nestekaasumarkkinoille syntyy määräävässä asemassa oleva yhtiö. TotalFinan markkinaosuus vuonna 1998 oli [15-25 prosenttia] ja Elfin [15-25 prosenttia], ja yritysten yhteenlaskettu osuus kansallisista markkinoista oli siten [40-50 prosenttia]. Tähän lukuun on lisättävä myös Air Liquiden [0-5 prosentin] markkinaosuus. TotalFina/Elf hallitsisi siten noin [40-50 prosentin] osuutta nestekaasun myynnistä Ranskan markkinoilla. Nestekaasun eri jakelumuotojen markkinoiden osalta TotalFina/Elfin osuus pakatun nestekaasun myynnistä olisi [35-45 prosenttia], kotitalouskäyttöön tarkoitettujen pienten nestekaasusäiliöiden myynnistä [40-50 prosenttia] ja teollisuuskäyttöön tarkoitettujen suurten säiliöiden myynnistä [55-65 prosenttia]. Vaikka yritysten yhdistetty osuus pakatun nestekaasun markkinoista on pienempi kuin niiden osuus irtotavarana myytävän nestekaasun markkinoista, keskittymän markkinaosuus myös pakatun nestekaasun markkinoilla antaa yritykselle markkinavoiman, joka on verrattavissa määräävään asemaan, kuten jäljempänä esitetyistä näkökohdista ilmenee.
7.3.2 TotalFinan ja Elfin asema nestekaasutoimitusten markkinoilla
- Tuotanto
(282) Ranskan jalostamoteollisuus tuotti vuonna 1998 yhteensä 2,7 miljoonaa tonnia nestekaasua (josta noin 60 prosenttia butaania ja 40 prosenttia propaania). Lisäksi maakaasusta uutettiin 0,1 miljoonaa tonnia nestekaasua erityisesti Lacqin alueella. Nestekaasun kokonaiskulutus Ranskassa vuonna 1998 oli 3,2 miljoonaa tonnia, josta 1,4 miljoonaa tonnia tuotiin maahan.
(283) TotalFina tuotti [30-40 prosenttia] ja Elf [10-20 prosenttia] jalostamoiden tuottamasta ja maakaasusta uutetusta nestekaasusta Ranskassa, eli niiden yhteisosuus tuotannosta oli [50-60 prosenttia]. Keskittymä on maantieteellisen sijaintinsa ja jakeluverkkonsa ansiosta Ranskan ainoa kaikkialle Ranskaan nestekaasua toimittava jakelija.
- Tuontiterminaalit
(284) Tuontiterminaalien osalta on korostettava, että TotalFinalla ja Elfillä on yhdessä oikeus käyttää 44 prosenttia yhdeksän tuontiterminaalin kokonaiskapasiteetista [...] ja yhteensä yhdeksästä tuontilogistiikkajärjestelmästä viisi on keskittymän omistuksessa.
(285) Tuontiterminaaleista esimerkkinä voidaan mainita Norgal (Le Havre), joka on yksi Pohjois-Euroopan suurimmista tuontiterminaaleista (60000 m3). Norgal on Ranskan ainoa jäähdytysvarasto, jonne on helppo tuoda brittiläisistä ja ARA-alueen (Antwerpen-Rotterdam-Amsterdam) jalostamoista lähetettyjä tuotteita (Norgal kykenee ottamaan vastaan kaikenkokoisia ja mistä tahansa lähtöisin olevia aluksia; sen kautta kuljetettiin vuonna 1998 tavaroita yhteensä yli 860000 tonnia). Norgalin osuus Ranskaan tuotavasta nestekaasusta on 40 prosenttia. TotalFinan ja Elfin osakkuuksien lisäksi Vitogaz omistaa 20,9 prosenttia Norgalin osakkeista. Keskittymällä olisi 79,1 prosentin omistusosuus tästä terminaalista. Terminaali olisi keskittymän yksinomaisessa määräysvallassa (määräysvalta 2/3 äänten enemmistöllä), ja keskittymä voisi tehdä yksin kaikki kyseistä terminaalia koskevat päätökset. Tässä tilanteessa enemmistöosakas voisi haitata vähemmistöosakasta käyttäytymisellään, esimerkiksi kieltäytymällä yhteishankinnoista. Vitogazin (joka omistaa itse 4000 m3 varastointikapasiteettia) olisi tässä tilanteessa pakko käyttää pienempiä aluksia, mikä lisäisi sen kustannuksia. Sama koskee myös Cobogalin terminaalia, jossa TotalFinalla olisi keskittymän toteuduttua yksinomainen määräysvalta 60 prosentin osuudella. Toinen osakas, Primagaz, jolla on käyttöoikeus 4600 m3:n kapasiteettiin, voisi jäädä Vitogazin tavoin Norgalia koskevan päätöksenteon ulkopuolelle.
(286) Keskittymällä tulee olemaan suuria osakkuuksia strategisimmista terminaaleista: 42,9 prosenttia Lavérassa sijaitsevasta Geogazista, 60 prosenttia Ambèsissa sijaitsevasta Cobogalista ja 79,1 prosenttia Harfleurissä sijaitsevasta Norgalista.
- Tuotteiden vaihtosopimukset ("swapit")
(287) Saadakseen osuuden nykyisistä nestekaasumarkkinoista tuottajien maantieteellisen peittoalueen on katettava koko maa. Tuottajien on lisäksi keskityttävä luomaan asianmukainen logistiikkajärjestelmä (suuret tuontiterminaalit, irtotavaran toimituspisteet tai nestekaasupullojen täyttökeskukset). Logistiikkajärjestelmä voi olla tuottajan oma tai kolmansien omistama järjestelmä, jota käytetään tuotevaihdon yhteydessä. Eräs kilpailija totesi vastauksessaan väitetiedoksiantoon, että itsenäiset nestekaasunjakelijat ovat hävinneet Ranskasta 20 viime vuoden aikana, koska itsenäiset jakelijat eivät onnistuneet pääsemään varastoijina asemaan, jonka turvin ne olisivat voineet taata itselleen suorat tai vaihtosopimusten mukaiset nestekaasutoimitukset kilpailukykyisillä hinnoilla.
(288) Tuotevaihdot antavat yritykselle mahdollisuuden toimia maantieteellisillä alueilla, joilla sillä ei ole käytettävissään omia resursseja, vähentämällä (vaarallisiksi luokiteltujen) tuotteiden kuljetustarvetta sekä alentamalla logistiikkakustannuksia ja omakustannushintaa säilyttääkseen kilpailukykynsä tietyllä alueella. Kilpailijat tarvitsevat vastavuoroisia kauttakulkupalveluja keskuksissaan ja terminaaleissaan. Keskuksen tai terminaalin omistajayritys kuljettaa nestekaasun suurina määrinä keskukseen tai terminaaliin ja luovuttaa sen sieltä yritykselle, joka on pyytänyt kauttakulkupalvelua (tai vaihtoa). Kauttakulku- tai vaihtopalvelut liittyvät vastavuoroisiin tuoteluovutuksiin, jotka toteutetaan käytännössä tasapuolisen vaihtojärjestelmän avulla ja joiden osuus jakeluyritysten markkinoille tuomista määristä on yli puolet. Kunkin kilpailijan tuotevaihtolähteet esitetään seuraavassa taulukossa. Taulukosta havaitaan, että muut tuottajat ovat keskittymän toteuduttua erittäin riippuvaisia keskittymästä.
Nestekaasualan toimijoiden riippuvuus kilpailijoiden toimituksista
[...]
TAULUKON PAIKKA
Lähde:
Komission kyselylomakkeisiin annetut vastaukset.
Edellä olevassa taulukossa esitetään nestekaasun toimittajien kilpailijoidensa kanssa vaihtaman nestekaasun osuus nestekaasun kokonaismyynnistä. Esimerkiksi Vitogazin myymästä nestekaasusta [...] perustuu TotalFinan ja Elfin kanssa käytyyn tuotevaihtoon.
TotalFinan ja Elfin kanssa käydyn tuotevaihdon osuus Primagazin, Vitogazin ja Butagazin nestekaasun koko vaihtotoiminnasta esitetään seuraavassa taulukossa:
Vaihdot: TotalFina/Elfin (TFE) suhteellinen osuus
[...]
TAULUKON PAIKKA
Lähde:
Kyselylomakkeisiin annetut vastaukset.
(289) Taulukosta nähdään, että nämä kilpailijat, joiden on pakko tehdä vaihtosopimuksia kyetäkseen kattamaan suuremman osan Ranskan alueesta, saavat yli [...] nestekaasutarpeestaan TotalFina/Elfiltä. Vitogaz ja Primagaz ovat erityisen riippuvaisia TotalFina/Elfin toimituksista. Keskittymän toteuduttua tasapuolisten vaihtojen politiikkaa ei enää noudateta, jolloin yksikään TotalFina/Elfin kilpailijoista ei voi kattaa koko Ranskan aluetta ostamalla tai tuomalla maahan nestekaasua käyttämättä TotalFina/Elfin jalostamon kauttakulkupalveluja tai tuontiterminaaleja.
- Jakeluterminaalit ja täyttökeskukset
(290) On huomattava, että jakelijat pyrkivät varmistamaan riittävän laajan maantieteellisen peittoalan tekemällä terminaalien ja täyttökeskusten kanssa vaihtosopimuksia. Keskittymä omistaisi 48 yhteensä 112 jakeluterminaalista, eli sen osuus nestekaasun markkinoista myyntilukujen perusteella olisi [...]. TotalFinalla ja Elfillä olisi keskittymän jälkeen yhteensä 13 täyttökeskusta, ja niillä olisi 1/3:n yhteisosakkuus yhdeksästä muusta täyttökeskuksesta. Kunkin jakelijan täyttökeskukset on esitetty seuraavassa taulukossa:
Täyttökeskukset
TAULUKON PAIKKA
Lähde:
CO-lomake.
(291) Pakatun nestekaasun osalta on lisäksi huomattava, että kaikki tuottajat kieltäytyvät toimittamasta pullottamatonta nestekaasua ja vaativat lisäksi jakelijoitaan (hyper- ja supermarketit ja muut jakelijat) myymään nestekaasua tuottajien omalla tavaramerkillä. Näyttää myös siltä, että pullopanttijärjestelmä (noin 200 Ranskan frangia pulloa kohden) johtaa asiakaskunnan verkottumiseen ja lisää siten markkinoille pääsyn esteitä sekä heikentää jälleenmyyjien neuvotteluasemaa. Nestekaasun tuottajien ja yksinmyyjien/jakelijoiden välisissä sopimuksissa on ehtoja, joiden mukaan myyjä tai jakelija voi ottaa vastaan vain sellaisia kaasupulloja, jotka edustavat kyseisen myyjän tai jakelijan varastointisopimukseen kuuluvia tuotemerkkejä. Tämä sopimusehto voi johtaa aluejakoon ja asiakkaiden muuttumiseen kanta-asiakkaiksi rajoittamalla kuluttajien mahdollisuutta vaihtaa tuotemerkkiä. TotalFina on huomauttanut, että Ranskan kilpailuneuvosto ja Pariisin muutoksenhakutuomioistuin ovat katsoneet, että vaikka nämä sopimusehdot ovat rajoittavia, ne edistävät valvonta- ja turvallisuusvaatimusten noudattamista estämällä kaasupullojen erkaantumisen alkuperäisestä jakeluketjustaan. On kuitenkin totta, että tämä käytäntö lisää sulautuman toteutumisen ja sulautuman tuloksena syntyvän yksikön suuren koon takia esteitä, jotka haittaavat muiden nestekaasun toimittajien laajentumista, ja saa entistä useammat asiakkaat siirtymään tietyn toimittajan kanta-asiakkaiksi.
7.4 Määräävän aseman syntyminen
(292) Edellä esitetyn perusteella voidaan todeta, että keskittymä horjuttaa nestekaasumarkkinoilla vallitsevaa tasapainoa poistamalla markkinoilta yhden tärkeimmistä toimijoista ja luomalla muiden kilpailijoiden ja keskittymän välille eriasteisia riippuvuussuhteita. Tämä kasvattaa kilpailijoiden kustannuksia ja heikentää niiden kilpailukykyä.
(293) Keskittymän toteuduttua TotalFina/Elf on Ranskan nestekaasumarkkinoiden ainoa aidosti itsenäinen yritys. Kaikkien kilpailevien yritysten, jotka pyrkivät kattamaan koko Ranskan alueen, on turvauduttava TotalFina/Elfin nestekaasutoimituksiin tai saatava oikeus käyttää tämän logistiikkajärjestelmää, joka muodostaa kilpailijoiden jakelujärjestelmään pullonkaulan. Kilpailijat ovat kuitenkin ilmoittaneet, että nestekaasun tarjonta markkinoilla määräytyy paitsi tuotteen saatavuuden mukaan, myös tuontiterminaalien, varastointipisteiden ja muiden jakelulogistiikan osa-alueiden (säiliöautot, täyttökeskukset jne.) mukaan. Nestekaasun varastointikapasiteetti toimii JOT-periaatteella ("juuri oikeaan tarpeeseen"-periaate), mikä merkitsee sitä, että esimerkiksi talvella, jolloin koko kapasiteetti on käytössä, joidenkin kilpailijoiden varaston kiertonopeus on vain kahdeksan päivää.
(294) TotalFina totesi väitetiedoksiantoon antamassaan vastauksessa, että nestekaasun logistiikkajärjestelmä on avoin ja joustava eikä keskittymä muuttaisi sitä olennaisesti. Täyttökeskusten osalta TotalFina huomauttaa, että pieni ero suurten nestekaasumäärien kuljetuskustannusten ja pullotetun nestekaasun kuljetuskustannusten välillä on tekijä, joka tukee täyttökeskusten määrän rajoittamiseen ja kuljetusetäisyyksien pidentämiseen tähtäävää strategiaa. Jakelijoiden kannalta tämä merkitsisi sitä, etteivät ne enää tarvitsisi useita täyttökeskuksia eivätkä joutuisi tekemään vaihtosopimuksia muiden jakelijoiden kanssa. Tämän väittämän lähtökohtana kuitenkin on, että muilla jakelijoilla on esteetön pääsy tuontimarkkinoille ja tuontiterminaaleihin, eikä väittämässä oteta huomioon sitä, että monet tärkeät terminaalit ovat TotalFina/Elfin määräysvallassa ja muodostavat siten pullonkauloja kilpailijoiden toiminnalle.
(295) TotalFina korostaa lisäksi, että kilpailijoiden aiemmat tulokset osoittavat, että ne kykenevät hankkimaan ja säilyttämään kilpailuasemat nestekaasupullojen täyttämisen markkinoilla. Tässä väitteessä jätetään kuitenkin huomiotta Totalgazin ja Elf Antargazin välillä ennen keskittymää käyty vapaa kilpailu, jonka ansiosta myös muilla kilpailijoilla (esimerkiksi Primagazilla) oli mahdollisuus päästä suhteellisen lähelle Totalin ja Elfin markkina-asemaa tai jopa niitä parempaan asemaan (esimerkiksi Butagaz). Sama koskee myös keskittymän osuutta yhteisön varastokapasiteetista (keskittymän ja kolmansien osuutta samasta täyttökeskuksesta). Näyttää kuitenkin siltä, että TotalFina/Elfin toiminnan vaikuttimet suhteessa kilpailijoihin muuttuvat täysin keskittymän seurauksena. TotalFina/Elf on nestekaasutoimitusten osalta täysin itsenäisessä asemassa kilpailijoihinsa nähden, kun taas kilpailijat ovat riippuvaisia keskittymän toimituksista halutessaan harjoittaa toimintaa koko Ranskan alueella. TotalFina/Elf, joka on vertikaalisesti integroitunut öljy-yhtymä, on asettanut toiminnalleen erilaisia tavoitteita kuin kilpailijansa. Kaikki nestekaasumarkkinoilla kilpailevat jakelijat ovat yhden tuotteen jakelijoita (jakelevat vain nestekaasua). Jotkin kilpailijat ovat tehneet yksintoimitussopimuksia öljy-yhtymien kanssa ([...], Butagaz [...]:n kanssa) tai noudattavat yhteistä ostostrategiaa maahantuodun nestekaasun osalta [...]. Kilpailijat korostivat komission kyselylomakkeisiin antamissaan vastauksissa pelkäävänsä, että ne joutuvat TotalFina/Elfin takia nykyistä heikompaan asemaan yhteisön varastointimarkkinoilla. Komissio ei näin ollen voi hyväksyä päätelmiä, jotka TotalFina on tehnyt täyttökeskusten kilpailutilanteesta ennen ja jälkeen keskittymän.
(296) Jos kevyttä polttoöljyä pidetään mahdollisesti nestekaasun kanssa kilpailevana energialähteenä, on huomattava, että TotalFina/Elfistä tulisi Ranskan suurin kevyen polttoöljyn tuottaja. Keskittymällä olisi määräysvalta näihin kahteen vaihtoehtoiseen energialähteeseen, joiden välistä kilpailua se voisi siten säädellä erityisesti ohjailemalla niiden hintakehitystä. Tässä yhteydessä on otettava huomioon myös Ranskassa tällä hetkellä käytävä keskustelu Gaz de Francen (GDF) tulevaisuudesta. Kaasualan vapauttamiseksi Ranskan hallitus, joka on GDF:n osakas, suunnittelee antavansa EdF:lle, TotalFinalle ja Elfille mahdollisuuden osakkuuteen GDF:ssä(24) (ks. Le Monde, perjantai, 12.11.1999).
(297) TotalFina ei kyennyt todistamaan väitetiedoksiantoon antamassaan vastauksessa, että muut kilpailijat voisivat säilyä elinkelpoisina huolimatta siitä, että ne ovat riippuvaisia keskittymän kanssa tehtävistä vaihtosopimuksista tai sen tuonti- ja jakeluterminaalijärjestelmästä. Lukuun ottamatta Butagazia, jonka kilpailutavoitteita käsitellään jäljempänä, kilpailijat olisivat erittäin riippuvaisia keskittymästä. Air Liquide tekee nestekaasuhankintansa kokonaisuudessaan Elfiltä. Vitogaz on myös jatkossa riippuvainen keskittymän osapuolista erityisesti tuonnin osalta. [...]:lta hankintansa tekevä Primagaz tulee kohtaamaan vaikeuksia kauttakulkupisteiden löytämisessä tuonnilleen (erityisesti Pohjois-Ranskassa). TotalFina huomauttaa, että Primagaz on kilpailija, joka voi reagoida ajankohdasta riippumatta nestekaasun kysynnän kasvuun. Primagaz on tehnyt [...]:n kanssa pitkäaikaisia toimitussopimuksia. Primagazin Brestissä sijaitseva tuonti-infrastruktuuri ja tarvittaessa belgialaisen Antwerpenin jalostamot voivat TotalFinan mukaan toimia väliaikaisesti tehokkaan kilpailun varmistamisen kannalta riittävän hyvinä vaihtoehtoisina toimittajina. Tutkimuksissa on kuitenkin havaittu, ettei Primagaz kykene lisäämään paikallisia hankintojaan. [...] ei kykene toimittamaan sille lisää tavaraa. Brestin varastot eivät lisäksi voi ottaa vastaan kuin pieniä aluksia, joten sen toimitukset riittävät vain Bretagnen tarpeisiin. Antwerpenistä tuotava nestekaasu voi olla 20-40 prosenttia kalliimpaa. Primagaz, joka voisi kilpailla keskittymän kanssa tehokkaasti keskittymän toteuduttua, joutuneekin havaitsemaan toimintakenttänsä rajoittuneen.
(298) Yksikään kilpailija ei kykene torjumaan TotalFina/Elfin asettamia määrällisiä rajoituksia tai hinnankorotusta. Kuten edellä todettiin, Vitogazilla ja Air Liquidella ei ole liikkumavaraa suhteessa TotalFina/Elfiin eikä niiden siten voida katsoa kohdistavan TotalFinaan kilpailupainetta. Repsolin toiminta on erittäin vähäistä (Espanjassa sijaitsevan infrastruktuurin kautta) ja kattaa vain Etelä-Ranskan. Repsol joutuisikin kääntymään TotalFina/Elfin puoleen halutessaan ulottaa myyntinsä muille maantieteellisille alueille. Primagazin toiminta kattaa Ranskan vain osittain, ja se on riippuvainen TotalFina/Elfistä taatakseen toimintansa pysymisen entisessä laajuudessaan. Vain Butagaz voi mahdollisesti olla tietyssä määrin riippumaton TotalFina/Elfistä.
(299) On kuitenkin epätodennäköistä, että nämä yritykset ja erityisesti Butagaz pyrkisivät estämään TotalFina/Elfin aloitteesta toteutetun hinnankorotuksen, vaikka ne olisivatkin riippumattomia TotalFina/Elfistä. Ranskan nestekaasulogistiikkaketju toimii talvisin usein täydellä teholla (80 prosenttia vuosikulutuksesta). Yritysten toiminnan laajentamiselle on lisäksi monia esteitä.
(300) TotalFina/Elfin kilpailijat eivät siten voisi lisätä myyntiään olennaisesti seuraamatta TotalFina/Elfin alkuun panemaa hinnankorotusta, jonka toteuttaminen on täysin niiden etujen mukaista. Eräs tärkeimmistä kilpailijoista vastasi, että jos keskittymän osapuolet korottaisivat nestekaasun myyntihintaa, kyseinen kilpailija ei kykenisi vastaamaan keskisuurissa ja suurissa erissä myytävän nestekaasun markkinasegmentin poikkeuksellisen suureen kysyntään, sillä se kykenisi nostamaan kapasiteettiaan korkeintaan 5 prosenttia pullotetun ja pienissä erissä myytävän nestekaasun markkinasegmenteillä. Nämä rajoitukset koskisivat tuotteiden saatavuutta keskittymän osapuolten määräysvallassa olevissa hankintapisteissä, erityisesti Norgalin tuonti-terminaalissa, joka on kyseiselle kilpailijalle ainoa mahdollisuus tuoda tuotteita Pohjois-Ranskan kysyntää varten. Eräs toinen tärkeä kilpailija väitti voivansa vastata satunnaisesti keskittymän toteuttaman hinnankorotuksen aiheuttamaan poikkeuksellisen suureen kysyntään. Kysynnän kasvun pitkittyminen edellyttäisi kuitenkin suuria investointeja tarvikkeisiin (pulloihin), laitteisiin (varastotiloihin) ja logistiikkaan (kuljetusajoneuvoihin). Kasvattaakseen esimerkiksi varastokapasiteettiaan kilpailijoiden olisi hankittava irtotavaran jakeluterminaaleja (kustannukset: [...] Ranskan frangia 100 tonnia kohden irtotavaran jakeluterminaaleissa; rakennusaika 2-5 vuotta) ja lisätuontipisteitä (kustannukset: [...] frangia 6000 tonnin varastosta; rakennusaika 2-5 vuotta).
(301) Ilmoitettu keskittymä luo TotalFina/Elfille määräävän aseman nestekaasumarkkinoilla tai pakatun nestekaasun, kotitalouksien käyttöön säiliöihin toimitettavan nestekaasun ja teollisuuskäyttöön tarkoitetun nestekaasun markkinoilla.
8 MUUT MARKKINAT
(302) Ilmoitettu keskittymä johtaisi toimintojen yhdistämiseen myös monilla muilla öljy- ja kemianteollisuuden alan markkinoilla. Komissio sai menettelyn aikana TotalFinan tai Elfin asiakkailta kaksi kantelua, jotka koskivat rikki- ja eteenimarkkinoita. Jäljempänä esitetyistä syistä komission tutkimuksissa tultiin siihen tulokseen, ettei ilmoitettu keskittymä johda määräävän aseman luomiseen tai vahvistumiseen kyseisillä markkinoilla.
8.1 Rikkimarkkinat
(303) Rikkiä tuotetaan joko raakaöljyä jalostamalla (jalostusprosessin sivutuotteena) tai kaasuesiintymistä saatua maakaasua puhdistamalla.
(304) Kantelijan mukaan TotalFina/Elf pääsisi määräävään asemaan Etelä-Ranskan kattavilla rikin myyntimarkkinoilla. Rikin kuljettaminen on kallista, sillä se on säilytettävä nestemäisessä muodossa.
(305) Kantelijan ehdottamaa määritelmää, jossa maantieteelliset markkinat rajataan Etelä-Ranskaan, ei voida hyväksyä. Komission markkinatutkimus osoitti, että rikkiä kuljetetaan usein pitkien etäisyyksien päähän nestemäisessä tai kiinteässä muodossa, että Ranskassa ja muissa jäsenvaltioissa, esimerkiksi Saksassa, on huomattavaa ylikapasiteettia ja että jäsenvaltioiden välinen ja maailmanlaajuinen rikkikauppa on erittäin vilkasta. Näistä syistä näyttää siltä, että merkitykselliset maantieteelliset markkinat ovat ainakin Euroopan laajuiset. TotalFina/Elfin yhdistetty markkinaosuus olisi näillä merkityksellisillä markkinoilla noin [10-20 prosenttia].
(306) Komissio katsoo näin ollen, ettei ilmoitettu keskittymä johda määräävän aseman syntymiseen tai vahvistumiseen rikin myyntimarkkinoilla.
8.2 Eteenimarkkinat
(307) Eteeni on kemianteollisuuden perustuote, joka kuuluu eteenin, propeenin ja butadieenin käsittävään olefiinien ryhmään. Länsi-Ranskassa eteeniä tuotetaan pääasiassa teollisuusbensiinistä (jota tuotetaan raakaöljyn jalostusprosessissa) höyrykrakkaamoissa. Eteeniä käytetään pääasiassa polyeteenin tai PVC:n valmistukseen eikä sitä voida korvata muilla raaka-aineilla. Eteeni kuuluu erillisille tuotemarkkinoille, kuten komissio on todennut aikaisemmissa päätöksissään(25).
(308) Kantelijan mukaan Elf on määräävässä asemassa eteenin myyntimarkkinoilla Ranskassa ja tätä määräävää asemaa vahvistaa edelleen Elfin toiminnan yhdistäminen TotalFinan toimintaan polyeteenin tuotantoketjun loppupäässä [...].
(309) TotalFinan mukaan on olemassa eteenin tuotemarkkinat, joiden maantieteellinen ala on sen mielestä kuitenkin Euroopan laajuinen.
(310) TotalFinan näkemys on ristiriidassa useiden tekijöiden kanssa, joiden perusteella maantieteellisten markkinoiden voidaan joka tapauksessa katsoa kattavan vain Ranskan. Eteeni on tulenarkuutensa takia vaikeasti kuljetettava kaasu. Kuljetuskustannusten ja logististen vaikeuksien pienentämiseksi polyeteenin ja PVC:n tuotantokeskukset sijaitsevat yleensä lähellä eteeniä tuottavia höyrykrakkaamoita. Eteeniä kuljetetaan pitkien etäisyyksien päähän puristetussa muodossa putkistoja pitkin tai nestemäisessä muodossa jäähdytyslaitteilla varustetuissa erikoisaluksissa. Nämä kuljetustavat edellyttävät kuitenkin suuria investointeja putkistojen ja satamaterminaalien kaltaisiin logistiikkajärjestelmiin, jotka on yhdistetty putkia pitkin yhteen tai yleisimmin moneen polyeteenin tai PVC:n tuotantoyksikköön.
(311) Vaikka jäähdytyslaitteilla varustetut alukset muodostavat vaihtoehtoisen toimitusmuodon, meriteitse tapahtuva maahantuonti edellyttää satamalaitteita. Merikuljetukset merkitsevät noin [...] lisäkustannuksia, joihin on vielä lisättävä terminaaleihin ja putkiin liittyvät kauttakulkukustannukset [...]. Välimeren alueelta tapahtuvasta maahantuonnista aiheutuu kaiken kaikkiaan noin [...] lisäkustannukset verrattuna eteenin tuotantoon Ranskassa(26).
(312) Eteenin rautatie- tai maantiekuljetukset ovat tuotteen tulenarkuuden vuoksi kannattamattomia ja toteuttamiskelvottomia. Suurien eteenimäärien kuljettaminen tuotantolaitoksesta sisämaassa sijaitsevaan käyttökohteeseen on käytännöllisesti katsoen mahdotonta, jos tuotantolaitosta ja käyttökohdetta ei ole yhdistetty samaan putkiverkkoon.
(313) Ranskassa eteeniputkiverkko (Pipeline éthylène Sud-Est) yhdistää Välimeren ja Lavérassa (Elf Atochem/BP:n höyrykrakkaamoon) ja Berressä (Shell/BASF:n höyrykrakkaamo) sijaitsevat tuotantoyksiköt St Aubanin ja feyzinin kautta (Elf Atochem/Solvayn höyrykrakkaamo) Tavaux'n tehtaaseen (BASF/Solvayn PVC-tehdas). Tämä putkisto on yhdistetty eteenin johdannaistuotteita valmistavaan Lavéran (BP Amoco ja Elf Atochem), SCVF:n (Shell/Elf Atochem), SPF:n (Elenac), Berren (Elenac/Montell), St Aubanin (Elf Atochem), Pont de Claix'n (Elf Atochem/RP), Jarrien (Elf Atochem) ja Balanin (Elf Atochem) tehtaisiin. Lisäksi osa putkistoista yhdistää yksittäiset höyrykrakkaamot tiettyihin käyttäjiin. Yksikään ranskalainen eteenintuottaja ei kykene välittämään eteeniä Ranskan alueella sijaitseville kuluttajille muutoin kuin edellä mainitun putkiverkon kautta, ja tämä putkiverkko kattaa vain Ranskan alueen. Ranskalaiset tuottajat eivät myöskään kykene välittämään eteeniä Ranskan ulkopuolelle muutoin kuin meriteitse ja tuolloinkin melko pieniä määriä erityisesti terminaalien rajallisen kapasiteetin takia.
(314) Voidaankin katsoa, että eteenitoimitusten maantieteelliset markkinat koostuvat korkeintaan alueesta, jolle voidaan toimittaa eteeniä putkiverkkoa pitkin.
(315) Elfin osuus Ranskan eteenimarkkinoista on yli [50-60 prosenttia] riippumatta siitä, käytetäänkö laskentaperusteena tuotantoa vai markkinoilla käytettävissä olevaa myyntikapasiteettia. Elf toimii aktiivisesti myös tuontiterminaalien ja varastoinnin aloilla (Elf Atochem käyttää BP Amocon kanssa yhteistä määräysvaltaa Lavéran terminaalissa, joka on ainoa keino päästä meriteitse Etelä-Ranskan kattavaan putkiverkkoon) ja valvoo eteenin putkitoimituksia. Elf omistaa kaakkoisen putkiverkon kokonaisuudessaan (Lavera - Berre, Berre - St Auban, St Auban - Pt de Claix, Pt de Claix - St Pierre de Chandieux). Kyseisen verkon kautta toimitetaan eteeniä Kaakkois-Ranskan alueella. Elf omistaa myös suurimman osan [...] ETEL-putkesta, joka yhdistää Feyzinin höyrykrakkaamon Balaniin ja Tavaux'hon (Solvayn PVC-tehtaaseen). [...]. Koska Elf on vahvassa asemassa sekä eteenin tuottajana että kuljetusinfrastruktuurin omistajana, on ilmeistä, että Elf on määräävässä asemassa kyseisillä markkinoilla.
(316) TotalFinan ja Elfin toiminnan yhdistäminen polyeteenin ja PVC:n tuotantoketjun loppupään osalta ei vahvista Elfin määräävää asemaa. TotalFina harjoittaa Euroopassa eteenintuotantoa vain Belgiassa sijaitsevan tuotantoyksikön kautta. TotalFina tuottaa lisäksi puristettua polyeteeniä, jonka Euroopan markkinoista sen osuus on noin [5-15 prosentia]. Elf on kuitenkin jo nyt vahvassa asemassa PVC-markkinoilla [5-15 prosentia] ja puristetun polyeteenin markkinoilla [0-10 prosenttia] sekä muiden polyeteenilaatujen markkinoilla [0-10 prosenttia]. Ei ole siten viitteitä siitä, että TotalFinan toiminnan yhdistäminen Elfin toimintaan voisi muuttaa olennaisesti Elfin markkinaosuuksia muiden eteenin myyntimarkkinoiden tuotantoketjun loppupään markkinoilla toimivien yritysten kustannuksella.
(317) [...]
(318) Komissio katsoo näistä syistä, ettei ilmoitettu keskittymä luo tai vahvista määräävää asemaa Ranskan eteenin myyntimarkkinoilla.
VI ILMOITTAJAN ANTAMAT SITOUMUKSET JA NIITÄ KOSKEVA ARVIOINTI
(319) Ilmoittaja ehdotti 19 päivänä tammikuuta 2000 joitakin sitoumuksia poistaakseen komission 26 päivänä marraskuuta 1999 antamassa väitetiedoksiannossa yksilöimät kilpailuongelmat. Ilmoittaja toimitti 28 päivänä tammikuuta 2000 sitoumuksiin tekemänsä muutokset, joissa otettiin huomioon markkinatutkimuksen tulokset ja komission vaatimat muutokset. Komission yksiköt ilmoittivat 31 päivänä tammikuuta 2000 ottavansa kielteisen kannan sitoumuksiin nestekaasualan osalta tehtyihin muutoksiin. Ilmoittaja ehdotti vielä samana päivänä Elf-konsernin nestekaasutoiminnan myymistä. Uusi ehdotus tehtiin, kun alkuperäisistä ehdotuksista, joita komission yksiköt olivat pitäneet ensi näkemältä riittävinä markkina-arvioinnin laatimiseksi, laaditun arvioinnin tulokset olivat osoittautuneet kielteisiksi. Ehdotus tehtiin seuraavana työpäivänä siitä, kun komissio oli saanut markkina-arvioinnin tulokset. Kyseisillä markkinoilla havaitut kilpailuongelmat poistetaan ehdotuksella yksiselitteisesti. Jäsenvaltioiden kuuleminen neuvoa-antavassa komiteassa voitiin viipymättä tehtyjen muutosten ansiosta toteuttaa erittäin lyhyessä määräajassa. Kyse on siten asetuksen (EY) N:o 447/98 18 artiklan 2 kohdan mukaisesta poikkeustapauksesta, jossa yrityksen sallitaan jättävän uuden ehdotuksen kyseisessä asetuksessa säädetyn kolmen kuukauden määräajan päättymisen jälkeen.
(320) Seuraavissa johdanto-osan kappaleissa esitetään sitoumuksista yhteenveto ja arviointi. Merkityksellisiä markkinoita käsitellään siinä järjestyksessä, jossa komissio on käsitellyt markkinoita väitetiedoksiannossaan, ja tätä järjestystä noudatetaan myös tähän päätökseen sisältyvässä kilpailuarviossa. Sitoumukset ovat tämän päätöksen liitteenä ja muodostavat sen kiinteän osan.
1 TOIMINTA VERKKOJEN ULKOPUOLISILLA MARKKINOILLA, TUONTITERMINAALIT JA ÖLJYPUTKET
1.1 Kuvaus
(321) Tuonti- ja jakeluterminaalien alalla TotalFina on sitoutunut luopumaan seuraavista omaisuuseristä ja toiminnasta:
- TotalFinan ja Elfin (38,72 prosenttia) yhteisesti omistamasta osuudesta CPA:n pääomasta,
- Elfin 49 prosentin osakkuudesta SFDM:ssä, joka on sen jälkeen täysin riippumaton TotalFina/Elfistä,
- Elfin 50 prosentin osakkuudesta CIM:ssä, joka on sen jälkeen täysin riippumaton keskittymästä,
- Elfin 25,7 prosentin osakkuudesta DP Fos -yhtiössä; TotalFina/Elf menettää määräysvaltansa DP Fosissa mutta säilyttää 25,7 prosentin osakkuuden ja kolme aiemmista kuudesta johtokuntapaikastaan,
- Port-la-Nouvellen tuontiterminaalista (TotalFina, Etelä-Ranska),
- 51 prosentin osakkuudesta Lorientin tuontiterminaalissa, jossa keskittymä säilyttäisi kaksi aiemmista neljästä johtokuntapaikastaan (TotalFina, Länsi- ja Keski-Ranska),
- Nanterren jakeluterminaalista (TotalFina, Normandia, Pariisin alue),
- Elfin 8,76 prosentin osakkuudesta Lyonin EPL-jakeluterminaalissa (Rhône Alpes), jossa keskittymä säilyttää viisi aiemmista kuudesta johtokuntapaikastaan,
- 6,54 prosentin osakkuudesta Strasbourgissa sijaitsevan SES-varaston hallintoyhtiöstä, jonka osakas TotalFina/Elf ei enää jatkossa ole,
- TotalFina sitoutuu lisäksi avaamaan Strasbourgissa sijaitseville varastoille pääsyn ODC-öljyputkeen (Itä-Ranska).
(322) TotalFina sitoutuu luopumaan seuraavista öljyputkialaan liittyvistä omaisuuseristä ja toiminnasta:
- Elfin 26,6 prosentin pääomaosakkuudesta Trapil-yhtiössä; TotalFina/Elf säilyttää 34,5 prosentin määräysvallattoman osakkuuden Trapilissa ja neljä aiemmasta kuudesta johtokuntapaikastaan,
- Elfin 49 prosentin pääomaosakkuuden SFDM-yhtiössä, joka on DMM-öljyputken hoitoyhtiö; SFDM on jatkossa keskittymästä riippumaton yhtiö,
- Elfin 14,1 prosentin pääomaosakkuudesta ja TotalFinan 3,5 prosentin pääomaosakkuudesta SPMR-yhtiössä; TotalFina/Elf säilyttää SPRM:ssä määräysvallattoman 29 prosentin omistusosuuden ja kolme aiemmasta viidestä johtokuntapaikastaan.
1.2 Arviointi
(323) Verkkojen ulkopuolisten markkinoiden eli tukkumarkkinoiden osalta TotalFinan ehdottamat osuuksien myyntitoimet poistaisivat päätöksessä mainituilla kuudella alueella sijaitsevat tuonti- tai jakeluterminaalit kokonaan tai osittain TotalFina/Elfin määräysvallasta. Volyymit, jotka olisivat siten jatkossa TotalFina/Elfistä riippumattomia, ovat riittäviä varmistamaan TotalFina/Elfin tai muiden jalostamoiden tuotteet korvaavien vaihtoehtoisten jalosteiden toimitukset. Ehdotettujen sitoumusten ansiosta voidaan poistaa uuden yksikön määräysvalta niihin öljyputkiin, jotka muodostavat pullonkauloja tarkasteltavana oleville alueille suuntautuville toimituksille. Maahantuodut tuotteet kilpailevat näin ollen TotalFina/Elfin ja muiden jalostamoiden jalosteiden tarjonnan kanssa verkkojen ulkopuolisilla markkinoilla riippumatta siitä, määritelläänkö markkinat kansallisiksi vai alueellisiksi.
(324) Etelä-Ranskassa Port-la-Nouvellen tuontiterminaalin myynti mahdollistaa Välimeren alueen länsiosan avaamisen jälleen TotalFina/Elfistä riippumattomalle tuonnille. Määräysvallan menettäminen DP Fosin tuontiterminaalissa on ensiarvoisen tärkeä tekijä, sillä sen lisäksi, että kyseinen terminaali on strategisesti tärkeä Ranskan Välimeren alueen kaakkoisosaan suuntautuvien toimitusten kannalta, sillä on määräysvalta Rhônen jokilaaksoa Lyoniin saakka myötäilevän SPMR:n öljyputken tuontituotteiden saantiin. Näiden kahden toimenpiteen pitäisi taata jälleen mahdollisuus verkon ulkopuolisen kysynnän tyydyttämiseen TotalFina/Elfistä ja muista ranskalaisista jalostamoista riippumattomalla tuonnilla.
(325) Rhône-Alpes-Auvergne-Bourgognen kattavalla alueella TotalFina vapauttaa kapasiteettia EP Lyonin varastosta. TotalFina menettää CPA:n osakkeiden myynnin seurauksena vaikutusvaltansa Saint Priestin jakeluterminaaliin. Kun TotalFina/Elfin omistusosuus SPMR:n öljyputkessa supistuu 29 prosenttiin, se ei enää kykene käyttämään määräysvaltaa kyseisen öljyputken osalta edes liittoutumalla pienemmän osuuden omistavan osakkaan kanssa. Kyseistä öljyputkea koskevat päätökset tehdään 2/3 enemmistöllä. Verkon ulkopuolisten markkinoiden kysynnästä käydään siten tiukkaa kilpailua jalostamoiden välillä ja jalostamoiden ja maahantuojien välillä.
(326) Itä-Ranskassa TotalFina/Elf menettää kokonaan määräysvaltansa DMM-öljyputkessa ja siihen liitetyssä jakeluterminaalissa ja tarjoaa kolmelle Strasbourgissa sijaitsevalle tuontiterminaalille riippumattoman yhteyden ODC-öljyputkeen. Keskittymä luopuu joka tapauksessa (ks. johdanto-osan 327 kappale) (38,8 prosentin) osakkuudestaan CPA:ssa, joka käyttää määräysvaltaa myös Strasbourgissa sijaitsevassa SES-tuontiterminaalissa. Osakkuudesta luopuminen heikentää automaattisesti huomattavassa määrin kyseisen tuontiterminaalin vaikutusvaltaa. TotalFina on lisäksi ehdottanut, että se luopuisi 6,54 prosentin suorasta pääomaosakkuudestaan SES:ssä, jossa TotalFinalla olisi ollut CPA-osakkuuksien myynnin jälkeen jäännösosakkuus. TotalFina/Elf menettää näiden toimenpiteiden myötä ulottuvillaan olleen määräysvallan hankintalähteisiin ja vapauttaa jakeluterminaalikapasiteettia, jolloin kysyntä voidaan tyydyttää itsenäisesti jalostamoiden tarjonnalla.
(327) Pohjois-Ranskassa, jossa TotalFina/Elf käyttää tällä hetkellä määräysvaltaa ainoassa nykyisessä jalostamossa, keskittymä menettää määräysvaltansa DMM-öljyputkeen ja siihen yhdistettyyn jakeluterminaaliin. Keskittymä menettää CPA-osakkuuksien myynnin seurauksena etuosto-oikeutensa Dunkerquessa sijaitsevan tuontiterminaalin varastokapasiteettiin. Keskittymä menettää lisäksi potentiaalisen vaikutusvaltansa CPA:n kyseisessä terminaalissa harjoittamaan hallintoon. Myös nämä sitoumukset mahdollistavat siten TotalFina/Elfistä riippumattomien toimituskanavien käytön ja tehokkaan kilpailun olosuhteiden palauttamisen.
(328) Länsi- ja Keski-Ranskan osalta TotalFina ehdottaa, että se myisi 51 prosenttia Bretagnessa Lorientissa sijaitsevasta tuontiterminaalistaaan ja luopuisi määräysvallastaan (Nantesin alueella sijaitsevan) Dongesin tuontiterminaaliin ja siihen yhdistettyyn DMM-öljyputkeen. TotalFina/Elf omistaa alueen ainoan (Dongesissa) sijaitsevan jalostamon muttei käytä määräysvaltaa vaihtoehtoisten toimituslähteiden osalta. Tehokkaan kilpailun edellytykset palautetaan siten näillä toimenpiteillä.
(329) Normandian ja Pariisin alueen kattavalla vyöhykkeellä TotalFina luopuu määräysvallastaan Le Havren CIM:n tuontiterminaalissa ja etuosto-oikeuksistaan Rouenin tuontiterminaalikapasiteettiin myymällä osakkuutensa CPA:ssa. Tämä myyntitoimenpide poistaa myös TotalFinan potentiaalisen vaikutusvallan kyseisen terminaalin johtoon, josta CPA vastaa. TotalFina/Elf menettää myös määräysvaltansa Trapilin öljyputkistossa. TotalFina on sitoutunut myymään Pariisin pohjoispuolella sijaitsevan jakeluterminaalin, ja sen sitoutuminen myymään osakkuutensa CIM:ssä ja SFDM:ssä aiheuttavat määräysvallan menettämisen kolmessa Pariisin eteläpuolella sijaitsevassa jakeluterminaalissa (CIM Coignière, CIM Grigny ja SFDM La Ferté Alais). Verkon ulkopuolisten markkinoiden asiakkaat saavat näiden myyntitoimenpiteiden ansiosta mahdollisuuden tehdä hankintoja TotalFina/Elfistä tai muista jalostamoista riippumattomasti, ja lisäksi toimenpiteet takaavat avointen ja uuden keskittymän määräysvallan ulkopuolelle jäävien jakeluterminaalien toiminnan jatkumisen.
(330) Sitoumuksissa ehdotetut luopumiset johtokuntapaikoista perustuvat EPL:ssä (Lyon) vapautuvaa paikkaa lukuun ottamatta sitoumuksiin, jotka koskevat koko osakeomistuksen myymistä määrätyssä yhtiössä (esimerkiksi CPA:ssa) tai määräysvallan menettämistä (esimerkiksi SPMR:ssä, Trapilissa, CIM:ssä, SFDM:ssä, Lorientissa ja DP Fosissa). EPL-osakkuuksien myynti aiheuttaa vain varastokapasiteetin menetyksen muttei määräysvallan menetystä kyseisessä varastossa. Johtokuntapaikan luovuttamista koskeva sitoumus ei poista TotalFina/Elfin määräysvaltaa kyseisessä varastossa, sillä TotalFina/Elf säilyttäisi enemmistönsä yleiskokouksessa. Komissio panee siten merkille TotalFina/Elfin aikomuksen luopua EPL:n johtokuntapaikasta muttei aseta sitä yhteismarkkinoille sopivuuden julistamisen edellytykseksi.
(331) TotalFinan sitoumukset niiden markkinoiden osalta, jotka koskevat varastokapasiteetin asettamista käyttöön tuontiterminaaleissa, joista on suurten erien irtotavarakuljetuksiin soveltuva yhteys, poistavat toiminnan päällekkäisyydet täysin ja mahdollistavat tehokkaan kilpailun palauttamisen.
(332) Öljyputkia pitkin tapahtuvan jalosteiden kuljetuksen markkinoita koskevat sitoumukset poistavat päällekkäisen toiminnan kokonaisuudessaan Elfin myydessä osakkuutensa SFDM:ssä ja Trapilissa ja Elfin myydessä koko osakkuutensa ja TotalFinan osan omistusosuudestaan SPMR:ssä. Nämä muutokset mahdollistavat tehokkaan kilpailun palauttamisen kyseisille markkinoille.
(333) Komission markkina-arvio vahvisti sen, että ehdotetut muutokset palauttavat tehokkaan ja kestävän kilpailun verkon ulkopuolisille markkinoille, markkinoille, jotka koskevat varastokapasiteetin asettamista käyttöön tuontiterminaaleissa, joista on suurten erien irtotavarakuljetuksiin soveltuva yhteys, ja öljyputkia pitkin tapahtuvien jalostekuljetusten markkinoille. Jotkin kolmannet korostivat kuulemisen yhteydessä TotalFinan ja Elfin määrätyillä maantieteellisillä alueilla käyttämien varastointioikeuksien tärkeyttä ja sitä, että annetut sitoumukset eivät vaikuta lainkaan näihin oikeuksiin. Varastointioikeudet koskevat erityisesti kevyttä polttoöljyä tietyissä osissa Bretagnea. Ehdotetut muutokset vapauttavat kuitenkin riittävästi tuonti- ja jakeluterminaalikapasiteettia käytettäväksi kysynnän tyydyttämiseen toimituksilla, jotka ovat riippumattomia ranskalaisista jalostamoista (erityisesti uudesta keskittymästä).
2 POLTTOAINEIDEN MYYNTI MOOTTORITEIDEN VARSILLA
2.1 Kuvaus
(334) TotalFina sitoutuu luopumaan 70 huoltoasemasta, jotka sijaitsevat moottoriteiden varsilla ja jotka kuuluvat tässä päätöksessä määritellyille merkityksellisille markkinoille. Huoltoasemat mainitaan erikseen nimeltä ja kattavat 35 Elf-merkkistä huoltoasemaa, 27 Total-merkkistä huoltoasemaa ja 8 Fina-merkkistä huoltoasemaa. Huoltoasemien valinnassa on otettu huomioon erityisesti tämän päätöksen johdanto-osan 219 kappaleessa mainitut ongelmat.
(335) Jos oletetaan, että moottoriteiden varsilla sijaitsevien huoltoasemien myyntiä ei voida toteuttaa suunnitellusti, esimerkiksi sen vuoksi, että moottoritien toimiluvan haltija [...] kieltäytyy myöntämästä ostajalle toimilupaa, ilmoittaja on sitoutunut myymään asemat muille ostajille tai myymään jonkin toisen huoltoaseman. Jos näin joudutaan toimimaan, ilmoittajan on ehdotettava komissiolle (myynnin, sijainnin, toimiluvan tai sivutoimiluvan voimassaolon kannalta) vastaavanlaisen aseman myymistä. Kaikille tapauksille on saatava komission hyväksyntä, ja ilmoittaja on sitoutunut kuulemaan asiasta Ranskan kilpailuviranomaisia.
2.2 Arviointi
(336) Elf toisi kyseisillä markkinoilla ilmoitetun keskittymän seurauksena syntyvään uuteen yhtymään 77 huoltoasemaa, mikä merkitsee sitä, että toiminnassa ei ole käytännöllisesti katsoen lainkaan päällekkäisyyttä. Tämä koskee myös kokonaismyyntimääriä.
(337) Tarkasteltaessa mahdollisuutta korvata moottoritien varrella sijaitseva huoltoasema tai jokin tuote toisella siinä tapauksessa, että toimenpide kielletään, TotalFinan ehdottaman toimintamallin pitäisi taata esitettyjen korjaustoimenpiteiden sataprosenttinen vaikutus. Komissio panee merkille ilmoittajan sitoumusten 37 kohdan h alakohdan toisen alakohdan viimeisessä virkkeessä mainitseman aikomuksen kuulla tällaisissa tapauksissa Ranskan viranomaisia.
(338) Markkina-arviointi osoitti, että jos myytävien huoltoasemien ostajalla tai ostajilla on mahdollisuus käyttää riippumatonta toimituskapasiteettia, myynti palauttaisi kilpailun moottoriteiden varsilla tapahtuvan polttoaineiden myynnin markkinoille. Jotkin arvioinnin yhteydessä kuullut yhtiöt totesivat, että huoltoasemien myynti olisi riittämätön toimenpide. Näistä yhtiöistä yksi perustaa tämän näkemyksen markkinoiden määritelmään, jossa lasketaan mukaan myös ne huoltoasemat, jotka eivät sisälly komission laatimaan merkityksellisten markkinoiden määritelmään. Kyseisen yhtiön näkemyksiä ei tästä syystä voida ottaa huomioon. Jotkin kolmannet ovat lisäksi väittäneet, että TotalFina ja Elf tarjoavat huoltoasemaketjuihinsa yksityisasiakkaille tarkoitettuja kortteja ja suuri osa myytävien huoltoasemien asiakaskunnasta pysyisi TotalFina/Elfin asiakkaina, mikä vähentäisi olennaisesti myytävien huoltoasemien myyntiä ja kasvattaisi vastaavasti keskittymän markkinavoimaa. TotalFina on ilmoittanut komissiolle, että yksityisasiakaskortteihin perustuvan myynnin osuus sen kokonaismyynnistä on noin [...]. Vastatakseen kolmansien ilmaisemaan pelkoon siitä, että osa myytävien huoltoasemien myynnistä menetettäisiin, ilmoittaja on sitoutunut tarjoamaan huoltoasemien ostajille mahdollisuuden hyväksyä kolmen vuoden ajan keskittymän yksityisasiakaskortit liiketoiminnassaan. Tämä tarjous on voimassa vain siinä tapauksessa, että ostajalla ei ole omaa yksityisasiakaskorttijärjestelmää. Komissio katsoo, että TotalFinan ehdottama yksityisasiakaskortteja koskeva sitoumus antaa ostajille mahdollisuuden säilyttää myytävien huoltoasemien myyntitason ja antaa niille riittävästi aikaa ottaa käyttöön omia keinoja asiakkaiden houkuttelemiseksi.
3 LENTOPETROLIN MYYNTI
3.1 Kuvaus
(339) TotalFina on sitoutunut myymään Elfin 50 prosentin osakkuuden GAT:ssä (Groupement pour l'Avitaillement de Toulouse-Blagnac) ja myös sen 50 prosentin osakkuuden GALYS:ssä (Groupement pour l'Avitaillement de Lyon-Satolas).
3.2 Arviointi
(340) Ehdotettu sitoumus poistaa Elfin ja TotalFinan toiminnan päällekkäisyydet kokonaisuudessaan näillä kaksilla markkinoilla. Markkina-arvio osoitti todeksi sen, että kun kolmansille tarjotaan mahdollisuus liittyä GAT:n ja GALYS:n osakkaiksi, kolmansilla on tilaisuus käydä välittömästi tehokasta kilpailua lentopetrolimarkkinoilla.
4 NESTEKAASU
4.1 Kuvaus
(341) TotalFina ehdotti aluksi nestekaasumarkkinoita koskeviin sitoumuksiin seuraavia muutoksia: i) organisatoristen yhteyksien katkaiseminen kahteen kilpailijaan [...], ii) nestekaasun tuontiterminaalien avaaminen myymällä Le Havressa sijaitsevan Norgalin, Etelä-Ranskassa sijaitsevan Geogazin ja Bordeaux'ssa sijaitsevan Cobogalin tuontiterminaalien osakkeita tai varastokapasiteetin käyttöoikeuksia ja muita logistiikkajärjestelyitä (Etelä- ja Länsi-Ranskassa kummassakin neljä täyttökeskusvarastoa) ja iii) sellaisten liikeyritysten myyminen, joilla on pienkulutukseen tarkoitettuun irtotavaraan liittyvää logistiikkaa ja jotka harjoittavat toimintaa Etelä-Ranskassa.
(342) Näitä ehdotuksia koskevan markkina-arvioinnin tulokset olivat kielteiset ottaen huomioon seuraavat näkökohdat, jotka koskevat mahdollisuuksia palauttaa kyseisille markkinoille välittömästi kestävän ja tehokkaan kilpailun olosuhteet. On ensinnäkin epävarmaa, onko TotalFina oikeustoimikelpoinen ehdottamaan Norgalin terminaalin osakkeiden myynnin sijaan varastointioikeuksien myyntiä. Ehdotetuista osakkuuksista yksikään ei ollut kooltaan riittävä, jotta kilpailijoilla olisi mahdollisuus tehdä itsenäisesti taloudellisesti kannattavia hankintoja kapasiteetiltaan suuria aluksia hyödyntämällä. Mahdollisesti vapautuvat volyymit riittävät hädin tuskin pienissä irtotavaraerissä toimitettavaan nestekaasuun liittyvää toimintaa harjoittavien myytyjen liikeyritysten [...] tarpeisiin. Pakatun nestekaasun myyntiä koskeviin ongelmiin ilmoittajan ehdotus ei tarjonnut lainkaan ratkaisuja, vaikka suurin osa myynnistä tapahtuu hyper- ja supermarketeissa, jotka vaativat tuotteiden valikoimaan ottamisesta huomattavia palkkioita. [...]. Ei ole myöskään varmaa, että pienkulutukseen tarkoitettua irtotavaraa toimittavilla liikeyrityksillä, joiden myyntiä ehdotettiin, on käytettävissään kaikki se logistinen tuki, jota ne kykenivät hyödyntämään kuuluessaan Elfiin.
(343) TotalFina vastasi markkina-arvioon ehdottamalla sitoumuksiin muutoksia, jotka koskivat lähinnä myytäväksi ehdotetun tuontikapasiteetin lisäämistä. Myytävää kapasiteettia oli lisäyksen jälkeen huomattavasti, mutta tämä ei vielä ratkaissut ongelmia, jotka oli tuotu esiin pakatun nestekaasun, [...] ja pienissä irtotavaraerissä myytävän nestekaasun yhteydessä. Korjaustoimenpiteiden muutokset olisivat parhaassa tapauksessakin vähentäneet vain nykyisten kilpailijoiden riippuvuutta keskittymästä ja madaltaneet potentiaalisten kilpailijoiden markkinoille pääsyn esteitä. Koska tarkasteltavana olevat markkinat ovat kuitenkin erittäin keskittyneet, nykyisten kilpailijoiden kannattaisi seurata TotalFina/Elfin aloitteesta toteutettua hinnankorotusta eikä pyrkiä kasvattamaan markkinaosuuksiaan. Koska uusien kilpailijoiden tulo markkinoille on erittäin epävarmaa, korjaustoimenpiteiden muutokset eivät mahdollistaisi tehokkaan ja kestävän kilpailun edellytysten palauttamista markkinoille. Tilanteen epävarmuutta pahensi vielä myytäviksi ehdotettujen osien erilaisuus, jonka takia ehdotuksella ei voitu odottaa päästävän samaan tulokseen kuin kokonaisuuksien myynnillä. Tämä olisi todennäköisesti johtanut markkinoilla jo nyt toimivasta yrityksestä riippuvaisten yksikköjen perustamiseen.
(344) Komission esitettyä vakavia epäilyjä korjaustoimenpiteisiin tehtyjen muutosten riittävyydestä ilmoittaja veti pois aiemman tarjouksensa ja tarjoutui myymään Elfin Ranskassa harjoittaman nestekaasualan toiminnan. Kyseinen toiminta on keskitetty pääasiassa Elf Antargaz -yhtiöön, mutta sisältää myös muiden Elf-konserniin kuuluvien yhtiöiden toimintaa. Osa niistä Elf Antargazin omaisuuseristä, jotka eivät liity Ranskassa harjoitettavaan nestekaasutoimintaan, pysyy keskittymän toimintakentässä. Myös Dongesin ja Lacqin luolat, jotka ovat yhteydessä Dongesin jalostamoon ja Lacqin kaasuesiintymään, säilytetään keskittymän määräysvallassa. Näiden myyntitoimenpiteiden lisäksi ilmoittaja sitoutuu jatkamaan yhteistoimituksia Norgalin ja Cobogalin tuontiterminaalien kanssa ja toimittamaan myydylle yritykselle nestekaasua [...] ajan ilman yksinoikeuksia. TotalFina/Elf, joka on Vitogazin vähemmistöosakas, sitoutuu lisäksi olemaan vastustamatta sitä, että Vitogaz tekee Elf Antargazista ostotarjouksen. Jos Vitogazin tarjous hyväksytään, TotalFina/Elf sitoutuu myymään omistusosuutensa Vitogazissa.
4.2 Arviointi
(345) Koska ehdotus jätettiin myöhässä, siitä ei voitu laatia markkina-arviota. Ottaen kuitenkin huomioon ehdotuksen laajuus ja se, että Elf Antargaz on kaiken itsenäiselle taloudelliselle yksikölle kuuluvan toiminnan hoitava yritys, ei ole kuitenkaan perusteltua epäillä, etteikö tämä sitoumus mahdollistaisi tehokkaan ja kestävän kilpailun välitöntä palauttamista. Elf Antargaz harjoittaa lisäksi laajaa toimintaa nestekaasun kaikkien kolmen toimitusmuodon alalla (pakattu nestekaasu, pienissä irtotavaraerissä toimitettava nestekaasu ja keskisuurissa ja suurissa irtotavaraerissä toimitettava nestekaasu). On kaiken kaikkiaan todettava, että vaikka TotalFina/Elf voi odottaa markkinaosuuksiensa kasvavan ostettuaan nestekaasun tuotantokapasiteettia (nestekaasu noudettuna suoraan jalostamosta) ja Dongesin ja Lacqin infrastruktuurijärjestelmiä, markkinaosuuksien kasvu ei todennäköisesti johda määräävälle asemalle asetetun raja-arvon ylittymiseen, sillä markkinoilla toimivien kilpailijoiden määrä säilyy ennallaan.
5 YKSITYISKOHTAISET TÄYTÄNTÖÖNPANOSÄÄNNÖT
5.1 Määräajat
(346) TotalFina on ehdottanut [...] määräajan asettamista sitoumusten täytäntöönpanolle. Jos TotalFina/Elf ei allekirjoita peruuttamatonta myyntisopimusta [...] määräajassa, valtuutettu henkilö saisi tehtäväkseen kyseisten omaisuuserien myynnin [...] määräajassa. [...] määräaikaa voidaan pitää hyväksyttävänä, jos lähtökohdaksi otetaan komission noudattamat käytännöt ja sitoumusten erikoislaatuisuus, joka perustuu erityisesti myytävien omaisuuserien suureen lukumäärään ja siihen, että myynti voidaan toteuttaa monella eri tavalla (jotkin ostajat voivat olla kiinnostuneita erilaisista omaisuuseristä koottuihin lajitelmiin).
5.2 Valtuutettu henkilö
(347) Ilmoittaja nimittää komission suostumuksella valtuutetun henkilön, jonka tärkeimpänä tehtävänä tulee olemaan sitoumusten noudattamisen valvonta.
5.3 Erillinen hallinto
(348) Ilmoittaja sitoutuu vakiintuneen käytännön mukaisesti hallinnoimaan myytäviä omaisuuseriä erikseen komission päätöksentekopäivän ja varsinaisen myyntipäivän välisenä aikana. Tämä sitoumus tehdään kahdesta syystä. Tavoitteena on ensinnäkin varmistaa, ettei kyseisten omaisuuserien kaupallinen ja kilpailuarvo muutu päätöksenteon ja myynnin välisenä aikana. Toisena tavoitteena on huolehtia siitä, että myynti toteutetaan siten, että omaisuuserien yhdistäminen edes väliaikaisesti ei muuta markkinaolosuhteita kyseisillä markkinoilla.
(349) Ilmoittajan esittämät sitoumukset rajoittavat mahdollisimman paljon tietojenvaihtoa kaikilla myytävien omaisuuserien tasoilla. Sitoumuksissa määrätään, että luottamuksellisten tietojen julkistaminen on pyrittävä välttämään kaikin keinoin. Myytävän yksikön sisällä toisiin tehtäviin siirretyn henkilöstön on lisäksi tehtävä valinta TotalFina/Elfin ja myytävän yksikön välillä. Johtokunnan jäsenyyden osalta sitoumukset vaihtelevat sen mukaan, koskevatko ehdotetut myyntitoimenpiteet yritysten osakeomistusten vai keskittymään osallistuvien yritysten omaisuuserien myyntiä.
(350) Yritysosakkuuksia myydessään TotalFina/Elf erottaa myytäviä yksiköitä edustavat johtokunnan jäsenet ja korvaa ne valtuutetulla henkilöllä. TotalFinaa tai Elfiä edustavat johtokunnan jäsenet, jotka ovat mukana kyseisissä johtokunnissa keskinäisen luottamuksen perusteella (intuitu personae), antavat valtuutetulle henkilölle valtakirjan. Tällä toimenpiteellä poistetaan käytännössä mahdollisuus käyttää johtokuntaa välineenä pyrittäessä vaikuttamaan myytäviin yksikköihin tai käyttämään hyväksi luottamuksellisia tietoja.
(351) On huomattava, että ilmoittaja säilyttää toimitusjohtajuuden CIM- ja SFDM-yhtiöissä ja pääjohtajuuden SFDM-yhtiössä. Valtuutettu henkilö hyväksyy kuitenkin ennakkoon yleisiin toimintatapoihin liittyvät toimenpiteet ja strategiset päätökset ja valvoo toimitusjohtajan ja/tai pääjohtajan yleisiä hallinnollisia toimia. Valtuutettu henkilö toimii siten CIM:n ja TotalFina/Elfin välisenä yhdyssiteenä.
(352) Port-la-Nouvellen terminaalin ja moottoriteiden varsilla toimivien huoltoasemien myynnin osalta valtuutettu henkilö tekee kaikki päätökset, jotka liittyvät nykyisiin rakenteisiin sisältyvien omaisuuserien myyntiin, kun taas ilmoittaja huolehtii näiden omaisuuserien yleisestä hallinnollisesta ja teknisestä hoidosta. Tämä järjestely näyttää asianmukaiselta ottaen erityisesti huomioon kyseisten omaisuuserien yhdistäminen TotalFinaan ja Elfiin.
5.4 Asiakkaiden ja henkilöstön houkuttelun ja omaisuuserien takaisinoston kieltävät lausekkeet
(353) Ehdotettuihin sitoumuksiin sisältyy [...] voimassa oleva lauseke, jolla kielletään myytyjen terminaalien ja Elf Antargazin asiakaskunnan sekä myytyjen yksiköiden henkilökunnan houkuttelu. Tällä lausekkeella pyritään varmistamaan se, että ostajilla olisi mahdollisuus vakauttaa pysyvästi ja tehokkaasti ostamiensa yksikköjen toiminta kyseisillä markkinoilla.
(354) Sitoumuksissa määrätään myös [...] voimassa olevasta takaisinostokiellosta, joka koskee kaikkia myytyjä omaisuuseriä. TotalFina/Elf ei näin ollen voi säädellä näiden sitoumusten laajuutta ostamalla takaisin valikoivasti vain joitakin omaisuuseriä. Ehdotettujen muutosten vaikutuksia tarkasteltaessa onkin otettava huomioon kaikkien sitoumusten yhteisvaikutus erottamatta myytäviä osia keinotekoisesti toisistaan.
5.5 Ostajat ja myyntijärjestelyt
(355) Ilmoittaja halusi muistuttaa jättämissään sitoumuksissa, että jos komissiolle on annettu keinot valvoa tehokkaan ja kestävän kilpailun välitöntä palauttamista, ilmoittaja katsoo voivansa i) myydä myytävät omaisuuserät kokonaisuudessaan tai pääosin yhdellä kertaa tai useammassa erässä yhdelle ostajalle ja ii) käydä vaihtokauppaa vastaavista tai erilaisista omaisuuseristä, jotka sijaitsevat Ranskan ulkopuolella.
(356) Komissio panee merkille tämän ilmoittajan aikeen, joka sisältyy sitoumusten 9 ja 10 kohtaan sekä 37 kohdan f alakohdan toiseen ja kolmanteen alakohtaan.
(357) Monet kuulluista kolmansista suhtautuivat varauksellisesti TotalFinan sitoumuksiinsa liittämään harkinnanvaraan. Kolmannet pitävät ongelmallisena erityisesti sitä, että TotalFina/Elfin kanssa tehdyn omaisuuserien vaihdon kautta markkinoille tuleva uusi yritys ei ole juurikaan halukas kilpailemaan keskittymän kanssa, koska tulokkaalla ja keskittymällä on runsaasti yhteyksiä eri markkinoilla ja myös yhteisiä etunäkökohtia. Jotkin kolmannet ovat lisäksi huomauttaneet, että ketjun ulkopuolisen toiminnan ja öljyputkistojen markkinoita koskeviin sitoumuksiin liittyvien omaisuuserien myynti yhdellä kertaa kokonaisuudessaan tai valtaosin yhdelle ostajalle ei johtaisi markkinoiden avaamiseen toivotussa laajuudessa vastasuoritteena keskittymän jalostamokapasiteettien yhdistämisestä.
(358) Komissio ottaa nämä ongelmakohdat huomioon sitoumusten eri täytäntöönpanovaiheissa.
(359) Kuten tässä päätöksessä esitetystä arvioinnista ilmenee, TotalFina/Elfillä ja sen kanssa kilpailevilla jalostustoiminnan harjoittajilla (Shell, BP Amoco ja ExxonMobil) on joitakin yhteisiä etunäkökohtia tukkumyynnin markkinoilla, erityisesti sellaisten jälleenmyyjien kanssa käytävän kilpailun kannalta, jotka eivät harjoita jalostustoimintaa (pääasiassa suurmyymälät). Jos ilmoittaja tai valtuutettu henkilö valitsee yhden tai useamman näistä jalostamoista sellaisten omaisuuserien ostajiksi, jotka liittyvät ketjun ulkopuolisen toiminnan markkinoihin tai markkinoihin, jotka koskevat varastokapasiteetin asettamista käyttöön tuontiterminaaleissa, joista on suurten erien irtotavarakuljetuksiin soveltuvat yhteydet, tai öljyputkia pitkin tapahtuvia jalostekuljetuksia, komissio ottaa nämä tekijät huomioon arvioidessaan sille jätettyä ehdotusta. Myös muiden jalostajien mahdollisesti tekemät ostotarjoukset on tutkittava erityisesti edellä käsitellyn arvioinnin perusteella ja ottaen tarvittaessa huomioon yhteydet, joita nämä jalostajat ja TotalFina/Elf ovat voineet luoda muilla markkinoilla.
(360) Jos ilmoittaja tai valtuutettu henkilö päätyy ehdottamaan moottoriteiden varsilla sijaitsevien huoltoasemien myyntiä BP Amocolle, Shellille tai ExxonMobilelle, komissio ottaa toimenpidettä tarkastellessaan huomioon sen, että moottoriteiden varsilla myytävien polttoaineiden markkinat ovat jo nyt erittäin keskittyneet ja rakenteeltaan oligopolistiset, mikä edistää yhteisen määräävän aseman luomista. Edellisessä johdanto-osan kappaleessa esitetty huomautus, joka koskee muiden jalostamoiden tekemiä tarjouksia, koskee myös tässä kappaleessa käsiteltyjä markkinoita.
(361) Ilmoittaja on sitoutunut yleisesti olemaan myymättä myytäviä omaisuuseriä yksikölle, johon ilmoittajalla on suuri vaikutusvalta. Tällä lausekkeella pyritään takaamaan ostajan tai ostajien täydellinen riippumattomuus.
VII PÄÄTELMÄT
(362) Ilmoittajan ehdottamat sitoumukset ovat luonteeltaan ilmeisesti sellaiset, että ne mahdollistavat tehokkaan ja kestävän kilpailun palauttamisen välittömästi tarkasteltavina oleville markkinoille. Suurinta osaa ehdotetuista sitoumuksista on pidettävä tämän tavoitteen saavuttamisen kannalta välttämättöminä. Lukuun ottamatta näkökohtia, jotka komissio tyytyi pelkästään panemaan merkille (EPL Lyonin johtokuntapaikan vapauttaminen, josta määrätään sitoumusten 27 kohdan g alakohdassa, omaisuuserien myyntiä koskevat yksityiskohtaiset säännöt, jotka ovat sitoumusten 9 ja 10 kohdassa sekä 37 kohdan f alakohdan toisessa ja kolmannessa alakohdassa, ja Ranskan viranomaisten kuuleminen tilanteessa, jossa on kyse tarjouksen tai moottoritien varrella sijaitsevan huoltoaseman korvaamisesta, josta määrätään sitoumusten 37 kohdan h alakohdassa), kaikkien komissiolle toimitettujen sitoumusten noudattaminen on edellytyksenä keskittymähankkeen yhteismarkkinoille soveltuvuudelle,
ON TEHNYT TÄMÄN PÄÄTÖKSEN:
1 artikla
Julistetaan ilmoitettu keskittymä TotalFinan ja Elf Aquitainen välillä yhteismarkkinoille ja ETA-sopimuksen toimintaan soveltuvaksi, edellyttäen, että tämän päätöksen liitteenä olevia sitoumuksia noudatetaan lukuun ottamatta 9 ja 10 kohdassa ja 27 kohdan g alakohdassa sekä 37 kohdan f alakohdan toisessa ja kolmannessa alakohdassa ja 37 kohdan h alakohdan toisen alakohdan viimeisessä virkkeessä olevia määräyksiä.
2 artikla
Tämä päätös on osoitettu seuraavalle:
TotalFina F - 92069 Paris La Défense Cedex
Tehty Brysselissä 9 päivänä helmikuuta 2000.

Labels: 4
15
14